ސަރުކާރަށް ފާޑުކިޔާ ޖޭޕީގެ މެމްބަރުން ވަކިކުރަން ހުށަހަޅަނީ\nޖޭޕީގެ ސްލޮޓްތަކުގައި ތިބެ ސަރުކާރަށް ފާޑުކިޔާ މެމްބަރުން ވަކިކުރަން ހުށަހަޅާނަން: ގާސިމް\n4 އޮގަސްޓު 2021 - 07:25 0\nރައީސް ސޯލިހާއި ގާސިމް ސަލާމްކުރައްވަނީ: ސަރުކާރު ދަމަހައްޓަން ރައީސް ސޯލިހާއެކު ހުންނެވި ކަމަށް ގާސިމް ގެންދަވަނީ ވިދާޅުވަމުން. -- ފޮޓޯ/ ރައީސް އޮފީސް\nޖުމްހޫރީ ޕާޓީގެ ސްލޮޓްތަކުގައި، ސިޔާސީ މަގާމްތަކުގައި ތިބެގެން ސަރުކާރަށް ފާޑުކިޔާ އެ ޕާޓީގެ މެމްބަރުން ވަކިކުރަން ރައީސް އިބްރާހިމް މުހައްމަދު ސޯލިހަށް ހުށަހަޅުއްވާނެ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް އިއްޔެ ވިދާޅުވެއްޖެ އެވެ.\nމާމިގިލީ ދާއިރާގެ މެމްބަރުކަން ވެސް ކުރައްވާ ގާސިމް މިގޮތަށް ވިދާޅުވީ ޖުމްހޫރީ ޕާޓީގައި އިސްކޮށް އުޅުއްވި ދަގެނތީ ދާއިރާގެ މެމްބަރު މުހައްމަދު ނާޒިމް އާއި ތިމަރަފުށީ ދާއިރާގެ މެމްބަރު އަބްދުﷲ ރިޔާޒް އިސްވެ މަޖިލީހުގެ މެމްބަރުންތަކަކާ އެކު އުފައްދާ ޕާޓީގައި ޖޭޕީގެ ބައެއް މެމްބަރުން ހަރަކާތްތެރިވާ ކަމުގެ ތުހުމަތު އެޅިފައި ވަނިކޮށެވެ. އެ ޕާޓީގެ އަމާޒަކީ ސަރުކާރު ޒިންމާދާރުކުރުވައި 2023ގެ ރިޔާސީ އިންތިހާބު ކާމިޔާބުކުރުން ކަން ވަނީ އިއުލާންކޮށްފަ އެވެ.\nމީގެ އިތުރުން ގައުމު މިނިވަންކުރުމުގެ ނަމުގައި އިދިކޮޅު ޕީޕީއެމާއި ޕީއެންސީން ފަށައިގެން އުޅޭ ކެމްޕޭންގައި ޖޭޕީ ވެސް ބައިވެރިވާން އޮތީ ދައުވަތު ދީފަ އެވެ. މި ދައުރުގައި ދެމިތިބޭނީ މި ވެރިކަން ދަމަހައްޓަން އެއްބާރުލުން ދިނުމުގައި ކަމަށް ވިދާޅުވެ, އިދިކޮޅު ކޯލިޝަނާ އެކު ސިޔާސީ މަސައްކަތް ކުރުމުގެ ދައުވަތު ގާސިމް ގަބޫލެއް ނުކުރެއްވި އެވެ.\nސިޔާސީ ޕާޓީތަކުގެ މަސައްކަތްތަކުން ސަރުކާރަށް ފިއްތުމާއި ދަތިތައް ކުރިމަތިކުރަމުންދާ މައްސަލައިގައި ގާސިމް "އަދަދު"އަށް ވިދާޅުވީ ފަސް އަހަރުގެ ދައުރަކަށް އުފެއްދި ރައީސް ސޯލިހްގެ ވެރިކަން ދަމަހައްޓަން ޖުމްހޫރީ ޕާޓީއަށް ވެދެން އޮތް އެއްބާރުލުމަކާއި އެހީތެރިކަމެއް ދޭނެ ކަަމަށެވެ.\nއެކަމަކު ޖުމްހޫރީ ޕާޓީން ސިޔާސީ އެކި މަގާމްތަކަށް ލާފައި ތިބި ބައެއް މީހުން މި އެއްބަސްވުމަށް އިހްތިރާމްކުރުމެއް ނެތި ސަރުކާރާ މެދު ހިތްހަމަނުޖެހިގެން ފާޑުކިޔަމުންދާ ކަން އެނގިވަޑައިގެންފައިވާ ކަމަށް ގާސިމް ވިދާޅުވި އެވެ.\nބައެއް ނަންތައް ވިދާޅުވެ, އެއީ އެފަދަ މަގާމްތަކުގައި ތިއްބަވައިގެން ކުރައްވައިގެންވާނެ ކަމެއް ނޫން ކަމަށް ގާސިމް ވިދާޅުވި އެވެ.\n"މިފަދަ ބޭފުޅުންނާ މެދު އަޅުގަނޑުމެން ކައުންސިލްގައި މަޝްވަރާކުރުމަށް ފަހު ރައީސުލްޖުމްހޫރިއްޔާއަށް ހުށަހަޅާނަން ވަކިކޮށްދޭން," ކޯލިޝަންގެ އެއް ލީޑަރު ގާސިމް ވިދާޅުވި އެވެ.\nމަޖިލީހުގެ ޖަލްސާއެއްގައި ގާސިމް ބައިވެރިވެވަޑައިގަންނަވަނީ: ޖޭޕީގެ ސްލޮޓްތަކުގައި ތިބެ ސަރުކާރަށް ފާޑުކިއުން ބަލައިނުގަނެވޭ ކަމަށް ވިދާޅުވި. -- ފޮޓޯ/ މަޖިލިސް\nގާސިމް ގަބޫލުކުރައްވާ ގޮތުގައި ރައްޔިތުންނަށް ވައުދުތަކެއްވެ ކޯލިޝަނަކުން ވެރިކަމެއް ދަމަހައްޓަން އެއްބަސްވުމަށް ފަހު ޖުމްހޫރީ ޕާޓީން ވެސް ސިޔާސީ މަގާމްތަކަށް ފޮނުވާ މީހުން ސަރުކާރުން ރައްޔިތުންނަށް ދޭ ހިދުމަތްތަކަށް ދަތިވާ ގޮތަށް މަސައްކަތްތަކެއް ކޮށްގެން ނުވާނެ އެވެ. މަގާމްތަކުގައި ތިއްބަވާ ބޭފުޅުން ވެސް މަސައްކަތް ކުރަން ވާނީ އެ ޕާޓީގެ ވިސްނުމާ އެއްގޮތަށް ކަމަށާއި އެއީ ވެރިކަމުގެ މެދުތެރެއިން ސަރުކާރާ ތަޅާފޮޅައި ވައްޓާލުން ނޫން ކަމަށް ވިދާޅުވި އެވެ.\nގާސިމް ތަކުރާރުކޮށް ވިދާޅުވަމުން ގެންދަވާ ގޮތުގައި ރައްޔިތުން ބޭނުންވާ ކަންކަން ހާސިލް ނުވަނީސް ފާޑުކިޔައި ކޯލިޝަނުން ވަކިވުމަކީ ޖުމްހޫރީ ޕާޓީން ކުރާނެ ކަމެއް ނޫނެވެ. އޭނާ ގަބޫލުކުރައްވާ ގޮތުގައި މި ސަރުކާރުން ރައްޔިތުންނަށް ވީ ވައުދުތައް އަންނަނީ ފުއްދަމުންނެވެ.\nލީޑަރުންގެ ސަމާލުކަމަށް ރައީސް ސޯލިހް ވެސް ގެންނެވި މައްސަލައެއް\nމި ވެރިކަން އުފެއްދި ކޯލިޝަންގައި ހިމެނިވަޑައިގަންނަވަނީ މައި ޕާޓީއެއްގެ ގޮތުގައި އެމްޑީޕީ އާއި ޖުމްހޫރީ ޕާޓީގެ އިތުރުން އަދާލަތާއި ކުރީގެ ރައީސް މައުމޫން އަބްދުލްގައްޔޫމް ނިސްބަތްވެވަޑައިގަންނަވާ އެމްއާރުއެމް އެވެ.\nކެބިނެޓު އެކުލަވާލަން އެއްބަސްވީ އެމްޑީޕީ އަށް 40 ޕަސެންޓު، ޖުމްހޫރީ ޕާޓީ އަށް 25 ޕަސެންޓް، ކުރީގެ ރައީސް މައުމޫން އަބްދުލްގައްޔޫމަށް 20 ޕަސެންޓް އަދި އަދާލަތު ޕާޓީ އަށް 15 ޕަސެންޓެވެ.\nއެކަމަކު ވަޒީރުން އެކި ސަަބަބުތަކާ ހުރެ ވަކިކުރަން ޖެހުމާއި އިސްތިއުފާ ދެއްވުން ފަދަ ސަބަބުތަކާ ހެދި މި ޕަސެންޓޭޖަށް ބަދަލުތަކެއް ވަނީ އައިސްފަ އެވެ.\nކެބިނެޓަށް އެންމެ ފަހުން ބަދަލު ގެންނަވާފައި ވަނީ ރައީސް ސޯލިހް ވިދާޅުވި ގޮތުގައި ބައެއް ވުޒާރާތަކުން އެކަށީގެންވާ މަސައްކަތްތައް ނުކުރާތީ އެވެ.\nއެކި ވުޒާރާތައް ހިންގުމުގައި، ސިޔާސީ މަގާމްތަކަށް ކޯލިޝަން ޕާޓީތަކުން ވަޑައިގެންނެވި ބޭފުޅުންގެ އެހީތެރިކަމާއި އެއްބާރުލުން ނުލިބޭ މައްސަލަ ރައީސް ވެސް ވަނީ މިދިޔަ އެޕްރީލްމަހުގެ ތެރޭގައި ކޯލިޝަން ލީޑަރުންގެ ސަމާލުކަމަށް ގެންނަވައިފަ އެވެ. މިކަމުގެ ސަބަބުން ސިޔާސަތުތަކާއި މަސައްކަތްތައް ތަންފީޒުކުރަން ހުރަސްތައް މެދުވެރިވާ ކަމަށް ވެސް ވިދާޅުވެފައިވެ އެވެ.\nކެބިނެޓަށް ބަދަލު ގެންނެވީ ސަރުކާރުން ރައްޔިތުންނަށް ވެފައިވާ ވައުދުތައް އަވަސް މިނެއްގައި ފުއްދައި ރައްޔިތުން ބަލައިގަންނަ މިންވަރަށް ނަތީޖާ ނެރެދޭން ކަމަށް އޭރު ރައީސް ވިދާޅުވެފައިވެ އެވެ.\nމި ވާހަކަތަކަށް ބާރު ލިބޭ ގޮތަށް ވާހަކަ ދައްކަވަމުން ގާސިމް ވިދާޅުވަނީ ޖުމްހޫރީ ޕާޓީން މަގާމްތަކަށް ފޮނުވާފައި ތިބި މީހުން ވާން ޖެހޭނީ ސަރުކާރަށް އެއްބާރުލުންދީ ސަރުކާރު ދަމަހައްޓަން މަސައްކަތް ކުރާ ބައަކަށް ކަމަށެވެ. އެހެން ނޫން ނަމަ، މަގާމްތަކުގައި ތިއްބަވައިގެން ފާޑުކިޔަމުން ދިއުމަކީ އޭނާ ދެކެވަޑައިގަންނަވާ ގޮތުގައި ރީތި ގޮތެއް ނޫނެވެ.


Ginihila Akun Dhuniye Salaamaiy Kuran Nuclear Hathiyaaru Beynun Kuranee - Vaguthu\nއީވަގުތު , ސައިންސް\nގިނިހިލަ އަކުން ދުނިޔެ ސަލާމަތް ކުރަން ނިއުކްލިއާ ހަތިޔާރުގެ ބޭނުން ކުރަނީ\nމިއީ ސްޓާ ވާޒް ފަދަ ސައިންސް ފިކްޝަން ފިލްމެއްގެ މަންޒަރެއް ނޫނެވެ. ނުވަތަ ފިލްމެއް ކުޅުމަށް ވާ ތައްޔާރީތަކެއްވެސް ނޫނެވެ. މިއީ ދުނިޔެއާއި މިހާތަނަށް ކައިރި ނުވާހައި ވަރަށް ކައިރިން ދަތުރު ކުރާނެ ކަމަށް ލަފާކުރެވޭ ގިނިހިލައެއްގެ ނުރައްކަލުން ނުވަތަ ގިނިހިލައެއްގެ ސަބަބުން ދުނިޔެއަށް ވެދާނެ ގެއްލުމަކުން ރައްކާތެރި ވުމަށްޓަކައި އެމެރިކާގެ ޖައްވީ އިދާރާ، ނާސާއިން ރާވަމުންދާ އާދަޔާއި ޚިލާފު ރޭވުންގަނޑެކެވެ.\nދާދިފަހުން ފެނުނު "101955 ބެނޫ" ގެ ނަމުން ނަން ދެވިފައިވާ ގިނިހިލައިގެ ދުވެލި، މިސްރާބު އަދި ބަރުދަނާއި ބޮޑުމިން ނާސާއިން ވަނީ ޓެލެސްކޯޕުތަކުގެ އެހީގައި ހޯދާފައެވެ. އަދި މިސްރާބު ހޯދުމަށްފަހު އޭގެ ހިސާބުތައް ހެދިއިރު ހޯދުނު ގޮތުގައި މި ގިނިހިލައަކީ ދުވަހަކުވެސް ދުނިޔެއާއި ގިނިހިލައެއް ކައިރި ނުވާހައި ކައިރިން ދަތުރު ކުރާނެ އެއްޗެއް ކަމެވެ. އަދި ދުނިޔެއަށް މި ގިނިހިލަ ވެއްޓުމުގެ ފުރުސަތުވެސް ބޮޑު ކަމަށް ނާސާއިން ހޯދި ހޯދުންތަކުން ވަނީ ހާމަވެފައެވެ.\n1999 ވަނަ އަހަރު ފުރަތަމަ ފެނުނު މި ގިނިހިލައިގެ ބޮޑުމިނުގައި 1600 ފޫޓު ނުވަތަ 490 ވަރަކަށް މީޓަރު ހުރެއެވެ. އަދި ގާތްގަނޑަކަށް 87 މިލިއަން ޓަނުގެ ބަރުދަން ހުރި މި ގިނިހިލައިގެ ދުވެލި، ގަޑިއަކު 101،388 ކިލޯމީޓަރު ބާރުމިނަށް އަރައެވެ. މި ގިނިހިލައިން ދުނިޔެ ސަލާމަތް ކުރުމަށްޓަކައި ނާސާއިން ދަނީ ނިއުކްލިއަރ ހަތިޔާރު ބޭނުންކޮށް، މި ގިނިހިލަ ގޮއްވާލުމަށް ނުވަތަ މިސްރާބު ބަދަލު ކުރުމަށް ރާވަމުންނެވެ.\nމި ގިނިހިލަ ދުނިޔެއާއި އެންމެ ކައިރިން ދަތުރު ކުރާނެ ކަމަށް ބެލެވެނީ 2135 ވަނަ އަހަރުގެ ސެޕްޓެމްބަރ މަހުގެ 21 ވަނަ ދުވަހުއެވެ. އެހެންކަމުން ނާސާއިން ނިއުކްލިއަރ ހަތިޔާރު ބޭނުންކޮށްގެން މި ގިނިހިލަ ގޮއްވާލުމަށް ރާވަމުންދާ ރޭވުމަށާއި ތައްޔާރީތަކަށް ގަރުނެއް އެބަ އޮތެވެ.\nމި މިޝަނުގެ އަގު އަދި އަންދާޒާ ކުރުމަށް ދަތިކަމަށް ނާސާގެ އިސް އޮފިޝަލުން ބުނަމުންދާއިރު ބައެއް މީޑިއާ ރިޕޯޓްތައް ބުނާގޮތުގައި ނިއުކްލިއަރ ހަތިޔާރެއް ބޭނުންކޮށްގެން ގިނިހިލައެއް ގޮއްވާލުމަށް މަދުވެގެން 800 މިލިއަން ޑޮލަރު ހޭދަވާނެއެވެ.\nމާޗް 13, 2018 - 15:01\nޓިޔައީ ހަނދަށް ދިޔަ ކަހަހަލަ ވާހަކައެއް\nމާޗް 13, 2018 - 21:37\nތީ ހުސް ފޭކް. ކޮންމެސް އެއްޗެކޭ ކިޔައިގެން ތިއުޅެނީ ނިއުކްލިއަރ ހަތިޔާރުގެ ކޮންމެސް ގަނޑެއް ގަންނަން. ތިކަމަށް ހިޔާލި ފިލްމެއް ކުޅެފަ ވާތީވެ ފޭކު ނާސާއިން 800 މިލިޔަން ޑޮލަރ ހޯދަން ވެގެން އެ އުޅެނީ. މި ބިމަކަށް ތިކަހަލަ އެއްވެސް އެއްޗެއް ނުވެއްޓޭނެ އަދި ވެއްޓިފައެއްވެސް ނުވޭ.\nމާޗް 13, 2018 - 21:10\nތިޔައުޅެނީ ލާރިގަޑެއެއް އަތުލަން ރާވާރޭވުން އެކަކުވެސް ބޮނޑު ލާރިޔެއް ހަރަދުނުކުރާތި\nމާޗް 13, 2018 - 21:52\nތި ގިނިހިލަޔާ ގިނިހިލަ ގޮއްވާލަން ފޮނުވާލާ މިސައިލް ބޮލަށް ވައްޓާލަން ތި އުޅެނީ.\nމާޗް 20, 2018 - 14:18\nގިނި ހިލައަކަށް ޖައްވީ އުޅަނދެއް ވައްޓާލަން ނާސާ އިން ތައްޔާރުވަނީ\nޖުޕިޓާގެ ހަނދެއްގައި ހުރި އަލިފާން ފަރުބަދައެއް ގޮވައިފި\nނުރައްކާތެރި ގިނި ހިލައެއްގެ އޯބިޓަށް ނާސާގެ އުޅަނދެއް ވަދެއްޖެ\nހަނދުގައި ހުރި ފިޔަވަޅު އާމްސްޓްރޯންގެ ބޫޓުގެ ފިޔަވަޅާއި އެއްގޮތެއް ނޫން!\n4 ހަފްތާ ކުރިން 25


ކިރިގިސްތާނުގެ ބޮޑުވިޒީރު އިސްތުއުފާ ދީފި – DhiDaily\nކިރިގިސްތާނުގެ ބޮޑުވިޒީރު އިސްތުއުފާ ދީފި\nކިރިގިސްތާނުގައި ކުރަމުންދާ މުޒާހަރާތައް ހޫނުވެ އެގައުމުގެ ބޮޑުވަޒީރުގެ މަގާމުގައި ހުންނެވި، ކުބަޓްބެކް ބޮރޮނޯވް މަޤާމުން އިސްތިއުފާދެއްވައިފިއެވެ.\nއެގައުމުގައި މުޒާހަރާތަށް ހޫނުވާން ފެށީ މިދިޔަ އާދީއްތަ ދުވަހު، ބޭއްވި ބަރުލަމާނީ އިންތިޚާބު ނަތީޖާ އޮޅުވާލިކަމަށް ބުނެ ގިނަބަޔަކު މުޒާހަރާ ކުރަން ފެށުމުންނެވެ. މުޒާހަރާގެ ބައިވެރިން ބުނަމުންދިޔައީ، އެ އިންތިހާބުގެއި ބޮޑެތި އޮލުވާލުންތަކެއް އޮޅުވާލި ކަމަށާއި، އެހެން ކަމުން އަލުން އިންތިހާބު ބޭއްވުމަށެވެ. އާއްމު ގިނަ ރައްޔިތުން މުޒާހަރާ ކުރުމަށް ފެށުމުން އެގައުމުގެ އިންތިހާބީ ކޮމުޝަނުން ވަނީ އެއިންތިހާބު ސައްހަ ނޫންކަމަށް ނިންމާ އިންތިހާބު ބާތިލް ކޮށްފައެވެ.\nބޮޑުވަޒީރުގެ އިތުރުން އެގައުމުގެ ރައީސްގެ މަގާމުގައި ހުންނެވި، ދަސްތާން ޖުމަބެކޯވްވެސްވަނީ މަޤާމުން އިސްތިއުފާދެއްވާފައެވެ. އެބޭފުޅުން އިސްތިއުފާ ދެއްވާފައި ވަނީ ކުރަމުންދާ މުޒާހަރާ ތަކުގެ ސަބަބުން، އެގައުމުގެ ވެރިރަށް ބިޝްކެކްގައި ޤާނޫނު ހަދާ މަޖިލިހުގެ މެންބަރުންގެ ބައްދަލުވުމެއް ބޭއްވެވުމަށް ފަހުގައެވެ.\nމީގެ އިތުރުން އެގައުމުގައި މުޒާހަރާ ކުރަމުންދިޔަ ފަރާތްތަކުން ވަނީ، ޖަލަށް ލާފައި ހުންނެވި އެގައުމުގެ ކުރީގެ ރައީސް، ޒަޕަރޯވް ޖަލުން މިނިވަން ކޮށްފައެވެ. ޒަޕަރޯވް ޖަލަށް ލާން ހުކުމް ކުރީ ސަރުކާރުގއ އޮފިޝަލަކު ރަހީނު ކުރި މައްސަލައިގައެވެ. 11 އަހަރާއި6މަސް ދުވަހުގެ ޖަލުހުކުމެއް ވަނީ އެމަނިކުފާނުގެ މައްޗަށް އިއްވާފައެވެ.\nކިރިގިސްތާނުގައި ކުރިއަށް ދާ މުޒާހަރާތައް ކޮންޓްރޯލް ކުރުމަށް އެގައުމުގެ އަސްކަރީޔާއިން ވަނީ ކަރުނަގޭހާއި ރަބަރު ވަޒަނުގެ ބޭނުން ކޮށްފައެވެ. އަދި މުޒާހަރާ ކުރަމުން ދިޔަ އުމުރުން 19 އަހަރުގެ ޒުވާނަކު މަރުވެފައިވާއިރު 600 ވަރަކަށް މީހުންނަށް ވަނީ އެކިވަރުގެ އަނިޔާ ލިބިފައެވެ.\nނާޑުވާއެއް ކަމަށް ހީކޮށް ހިފުނީ ވިހަގަދަ ހަރުފައެއްގަ


Third party insurance uvaalan hurihaa idhaara eh dhekolhu\nތާޑްޕާޓީ އިންޝޫރަންސް އުވާލަން އިދާރާތައް ދެކޮޅު\nއެއްގަމު ދަތުރުފަތުރުގެ ގާނޫނަށް ހުށަހަޅާފައިވާ އިސްލާހުތަކާ ގުޅޭ ގޮތުން\nއެއްގަމު އުޅަނދުފަހަރު ތާޑު ޕާޓީ އިންޝުއަރެންސް ކުރަން ނުޖެހޭ ގޮތަށް ގާނޫނަށް ހުށަހެޅި އިސްލާހާ ދެކޮޅަށް ކަމާގުޅޭ އިދާރާތަކުން ކަންބޮޑުވުން ފާޅުކޮށްފި އެވެ.\nރައްޔިތުންގެ މަޖިލީހުގެ ނޮޅިވަރަމް ދާއިރާގެ އަމިއްލަ މެންބަރު މުހައްމަދު ނަޝީދު އަބްދުﷲ ހުށަހަޅުއްވާފައި ވަނީ އެއްގަމު އުޅަނދެއް ދުއްވަން ވާނީ އެއުޅަނދެއް އެކްސިޑެންޓް ވެގެން ގެއްލުން ލިބޭ މީހަކަށް ނުވަތަ ތަނަކަށް ނުވަތަ އެއްޗަކަށް ލިބޭ ގެއްލުުމުގެ ބަދަލު ލިބިދިނުމުގެ ގޮތުން ތާޑް ޕާޓީ އިންޝުއަރެންސް ކުރުމަށް ފަހުގައި ކަމަށް އެއްގަމު ދަތުރުގަތުގެ ގާނޫނުގައި ބުނާ މާއްދާ އުނި ކުރުމަށެވެ.\nއެ އިސްލާހު މިދިއަ އޯގަސްޓް މަހު މަޖިލީހަށް ބަލައިގެންފައި ވާއިރު، އެ ބިލު ދިރާސާ ކުރަމުންދާ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީއަށް ފުލުހުންނާއި، ޓްރާންސްޕޯޓް އޮތޯރިޓީ އާއި ޓްރާންސްޕޯޓް މިނިސްޓްރީގެ އިތުރުން މާލޭ ސިޓީ ކައުންސިލުން ވަނީ ހާޒިރު ކޮށްފަ އެވެ.\nހުޅުމާލޭގައި އެކްސިޑެންޓެއް ހިނގި ސަރަހައްދުގައި ފުލުހުން ހަރަކާތްތެރި ވަނީ -- ފޮޓޯ: އަވަސް\nފުލުހުންގެ ފަރާތުން ކޮމިޓީއަށް މައުލޫމާތު ދެއްވަމުން ސުޕްރިންޓެންޑެންޓް އޮފް ޕޮލިސް ހުސެއިން ސަމީރު ވިދާޅުވީ ތާޑު ޕާޓީ އިންޝުއަރެންސް މެދުވެރިކޮށް އެކްސިޑެންޓުތަކުގައި މީހުނަށާއި އުޅަނދުތަކަށް ލިބޭ ގެއްލުންތަކަށް ބަދަލު ހޯދައި ދެވޭ ކަމަށެވެ.\nސަމީރު ވިދާޅުވީ ތާޑު ޕާޓީ އިންޝުއަރެންސްގެ ދަށުން އެކްސިޑެންޓެއްގައި މީހަކަށް ނުވަތަ އުޅަނދަކަށް ލިބޭ ގެއްލުމަކަށް 2،500 ރުފިޔާއަށް ވުރެ މަތިން ހޭދަވާ މިންވަރު އިންޝޫރަންސް ކުންފުނިތަކުން ދޭ ކަމަށެވެ.\n"2،500 ރުފިޔާ އަށް ވުރެ މައްޗަށް އަރާ އަދަދެއް އެބަ ލިބޭ. މި އިންނަނީ 40 ޕަސަންޓު އުޅަނދަށް އަދި 60 ޕަސަންޓް މީހަކަށް ލިބޭ ގެއްލުމަކަށް. މިސާލަކަށް 3،000 ރުފިޔާ އަރައިފިއްޔާ 500 ރުފިޔާ އެބަދޭ އިންޝޫރަންސުން. އެކަމުން މީހާއަށް ވެސް އިތުރު ލުއިކަމެއް އެބަ ލިބޭ. ބާކީ ބައި އެބަ ކަވާކޮށްދޭ،" ސަމީރު ތަފްސީލު ކޮށްދެއްވި އެވެ.\nއިތުރަށް ވިދާޅުވީ ބައެއް އިންޝޫރަންސް ކުންފުނިތަކުން ފައިސާ ލިބުމުގައި ލަސްތަކެއް އުޅުނު ނަމަވެސް، އާއްމު ގޮތެއްގައި އެވަރެޖުކޮށް 14 ދުވަހާއި 30 ދުވަހާ ދޭތެރޭ އެފަދަ ކްލެއިމްތައް ނިމޭ ކަމަށެވެ.\nޓްރާންސްޕޯޓް މިނިސްޓްރީގެ ފަރާތުން އެ މިނިސްޓްރީގެ ޑެޕިއުޓީ މިނިސްޓަރު ޝިމާދު އަލީ ވިދާޅުވީ ބައިނަލްއަގުވާމީ މުއާހަދާ، ވިއޭނާ ކޮންވެންޝަންގައި ބައިވެރިވުމަށް މިނިސްޓްރީން މަސައްކަތް ކުރަމުންދާ ކަމަށާއި، އެކަމަށްޓަކައި އެ ގައުމެއްގައި ތާޑު ޕާޓީ އިންޝުއަރެންސް އޮތުން ލާޒިމުވާ ކަމަށެވެ.\nޓްރާންސްޕޯޓް އޮތޯރިޓީގެ އިތުރުން ސިޓީ ކައުންސިލުގެ ފަރާތުން ވެސް ބުނީ، ލައިސެންސެއްގެ ދަށުން ވެހިކަލް ދުއްވާއިރު، ލިބިދާނެ ގެއްލުމަކަށް ބަދަލު ހޯދައި ދެވޭނެ އިންތިޒާމެއް އޮންނަން ޖެހޭ ކަމަށެވެ. އަދި މަޖިލީހުން އެކަން ހަރުދަނާ ކުރުމަށް އިންޝޫރަންސް ކުންފުނިތައް މެދުވެރިކޮށް ކުރެވިދާނެ ކަމަށެވެ.\nތާޑް ޕާޓީ އިންޝުއަރަންސް އުވާލުމުގެ އިތުރުން، ނަޝީދު ވަނީ އެ ގާނޫނަށް އެހެން އިސްހާލެއް ވެސް ހުށަހަޅުއްވައިފަ އެވެ. އެއީ އުޅަނދެއް ގަރާޖެއްގައި ރަޖިސްޓްރީކުރުން ލާޒިމު ނުވާ ގޮތަށް ހުށަހެޅި އިސްލާހެކެވެ.\nއެ އިސްލާހާ ގުޅޭގޮތުން، އިދާރާތަކުގެ މެދުގައި ކޮންމެވެސް މިންވަރަކަށް ހިޔާލުތަފާތުވި ނަމަވެސް، ގަރާޖު ސިޓީ އުވާލާއިރު މަގުތަކުން ޕާކިން ސްލޮޓު ދޫކުރެވޭނެ ހަރުދަނާ ނިޒާމެއް ގާއިމުކުރަންޖެހޭ ކަމަށް އެ އިދާރާތަކުން މިއަދުގެ ކޮމިޓީގައި ވަނީ ބުނެފަ އެވެ.\nމޯލްޑިވްސް ޕޮލިސް ސާވިސް ޓްރެފިކް މައްސަލަތައް މާލޭ ސިޓީ + ޓްރާންސްޕޯޓް އޮތޯރިޓީ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


އޭސީސީގެ 2018 ވަނަ އަހަރުގެ އަހަރީ ރިޕޯޓް އާންމުކޮށްފި | އެންޓި-ކޮރަޕްޝަން ކޮމިޝަން\nއޭސީސީގެ 2018 ވަނަ އަހަރުގެ އަހަރީ ރިޕޯޓް އާންމުކޮށްފި\nއެންޓި-ކޮރަޕްޝަން ކޮމިޝަން (އޭސީސީ) ގެ 2018 ވަނަ އަހަރުގެ އަހަރީ ރިޕޯޓް އާންމުކޮށްފިއެވެ. މި ރިޕޯޓް އާންމުކޮށްފައިވަނީ އެކަމަށް ޚާއްޞަކޮށްގެން މިއަދު (10 މާރިޗު 2018) އޭސީސީގައި ބޭއްވި ޚާއްޞަ ރަސްމިއްޔާތުގައެވެ. އަހަރީ ރިޕޯޓް އާންމުކޮށްދެއްވީ އޭސީސީގެ ނާއިބު ރައީސް އަލްއުސްތާޛު މުޢައްވިޒު ރަޝީދެވެ.\nމި ރިޕޯޓުގައި، 2018 ވަނަ އަހަރު ކޮމިޝަނަށް ހުށަހެޅުނު މައްސަލަތަކާ ގުޅޭ ތަޙުޤީޤީ މަސައްކަތްތަކާއި ކޮރަޕްޝަން ވިޔަނުދިނުމަށް ކޮމިޝަނުން ކޮށްފައިވާ މަސައްކަތްތަކުގެ ތަފްސީލާއި މުހިންމު މަސައްކަތްތަކާއި ޙާޞިލްކުރެވުނު ކާމިޔާބީތަކުގެ އިތުރުން ކޮމިޝަނަށް ދިމާވި ގޮންޖެހުންތައް ހިމަނާފައިވާނެއެވެ.\n2018 ވަނަ އަހަރުގެ ތެރޭގައި އެކިފަރާތްތަކުން ކޮމިޝަނަށް ހުށަހަޅާފައިވާ 652 މައްސަލައިގެ އިތުރުން، ކޮމިޝަންގެ އަމިއްލަ އިސްނެގުމަށް 278 މައްސަލަ ބަލަން ފަށާފައިވެއެވެ. 2018 ވަނަ އަހަރުގެ ތެރޭގައި 930 މައްސަލައެއް ކޮމިޝަނުގައި ވަނީ ރަޖިސްޓްރީކުރެވިފައެވެ. 2017 ވަނަ އަހަރާ އަޅާބަލާއިރު 2018 ވަނަ އަހަރު ކޮމިޝަނުން އިސްނަގައިގެން ބެލި މައްސަލައިގެ އަދަދު 106 އިންސައްތަވަނީ އިތުރުވެފައެވެ. އެގޮތުން 2017 ވަނަ އަހަރުގައި އިސްނަގައިގެން 135 މައްސަލައެއް ބަލާފައިވާއިރު 2018 ވަނަ އަހަރު 278 މައްސަލައެއް އިސްނަގައިގެން ބަލަން ފަށާފައިވެއެވެ. އަދި ނުނިމިހުރި މައްސަލަތަކުގެ އަދަދު ކުރީ އަހަރަށްވުރެ ދަށްކުރެވިފައިވެއެވެ. އެގޮތުން، 2017 ވަނަ އަހަރު ނިމުނުއިރު 1311 މައްސަލައެއް ނުނިމިއޮތްއިރު، 2018 ވަނަ އަހަރު ނިމުނުއިރު، ނުނިމި ހުރި މައްސަލައިގެ އަދަދަކީ 532 އެވެ. މިއީ 2017 ވަނަ އަހަރާއަޅާ ބަލާއިރު 147 އިންސައްތައިގެ ކުރިއެރުމެކެވެ.\nކޮމިޝަންގެ މަސައްކަތް އިތުރަށް ހަރުދަނާ ކުރުމަށް ކުރެވުނު މަސައްކަތްތަކުގެ ތެރޭގައި އިންޓެލިޖެންސް މަސައްކަތް ހަރުދަނާކުރުމަށް ކުރެވުނު މަސައްކަތާއި، ދިވެހިރާއްޖޭގެ ޤާނޫނުލްޢުޤޫބާތައަށާއި ޖިނާއީ އިޖުރާއަތުގެ ޤާނޫނަށް ގެންނަން ބޭނުންވާ އިސްލާހުތައް އެޓަރނީ ޖެނެރަލްގެ އޮފީހަށް ހުށަހަޅާ އެ އިޞްލާޙުތައް ގެނައުމަށް މަސައްކަތް ކުރެވުނެވެ. އަދި އެންޓި-ކޮރަޕްޝަން ކޮމިޝަނުގެ ޤާނޫނަށްވެސް ބައެއް އިޞްލާޙުތައް ގެނައުމަށް އެދި އެޓަރނީ ޖެނެރަލްގެ އޮފީހަށް ހުށަހެޅިފައިވެއެވެ.\nޕްރިވެންޝަންގެ ދާއިރާއިން ކުރެވުނު ފާހަގަކޮށްލެވޭ މަސައްކަތްތަކުގެ ތެރޭގައި ސްކޫލް އިންޓެގްރިޓީ ޕްރޮގްރާމްގެ ތެރެއިން 1722 ފަރާތް ތަމްރީނު ކުރުމާއި، ބިތުފަންގި ރޭޑިއޯ ޕްރޮގްރާމް ދިވެހިރާއްޖޭގެ އަޑާއި ވީއެފްއެމްއިން ގެނެސްދިނުން ހިމެނެއެވެ. މީގެ އިތުރުން، އިމިގްރޭޝަން ނިޒާމުގެ ތެރެއިން ބިދޭސީންނާ ގުޅޭ ކަންތައްތައް ރޭވިފައިވާގޮތް ދެނެގަތުމުގެ ދިރާސާއެއް ހިންގާ، ފާހަގަކުރެވުނު މައްސަލަތަކާއި ޙައްލުތައް ހިމެނޭ ރިޕޯޓް ކަމާބެހޭ އިދާރާތަކާ ޙިއްޞާކުރެވުނެވެ. އަދި ދިވެހި ރާއްޖޭގެ ބޭންކިންގ ނިޒާމުގައި ހުރި ބައެއް މައްސަލަތަކާއި އެ މައްސަލަތައް ޙައްލުކުރެވިދާނެކަމަށް ކޮމިޝަނަށް ފެންނަ ގޮތުގެ ކަރުދާހެއް އެކުލަވާލައި ރިޕޯޓް ކަމާބެހޭ ފަރާތްތަކާ ޙިއްޞާކުރެވުނެވެ. އަދި ސިވިލްސަރވިސްގެ ދާއިރާތަކަށް މުވައްޒަފުން ނެގުމުގައި ގަވާއިދާ އުސޫލުތަކަށް އިހްމާލުވުމުގެ ސަބަބުން ދިމާވާ އިދާރީ ކޮރަޕްޝަން ހުއްޓުވުމަށް ދިރާސާއެއް ހިންގުނެވެ.\nނަޒާހަތްތެރިކަމުގެ ޤައުމީ ވަޢުދުގައި 360 ށްވުރެ ގިނަ މީހުން މިއަހަރު ސޮއިކުރުމުގެ އިތުރުން ދައުލަތުގެ އެކި އިދާރާތަކަށް އަމާޒުކޮށްގެން ހިންގުނު ހޭލުންތެރިކުރުމުގެ ހަރަކާތްތަކާއި އެންޓި-ކޮރަޕްޝަން ދުވަސް ފާހަގަކޮށް ކޮރަޕްޝަންގެ ޢަމަލުތަކާމެދު ރައްޔިތުން ހޭލުންތެރިކުރުމަށް ގިނަ ހަރަކާތްތަކެއްވެސްވަނީ ހިންގިފައެވެ. 2018 ވަނަ އަހަރުވެސް މަޢުލޫމާތު ހާމަކުރުމުގެ ރަން ވަނައާއި އެންމެ ރަނގަޅު ވެބްސައިޓްގެ އެވޯޑް އޭސީސީއަށް ލިބިފައިވެއެވެ. އަދި އެންމެ ޚިދުމަތްތެރި އިންފޮމޭޝަން އޮފިސަރ ގެ އެވޯޑް ވެސް ކޮމިޝަނުގެ އިންފޮމޭޝަން އޮފިސަރަށް ވަނީ ލިބިފައެވެ.\nއެހެނިހެން އަހަރުތަކެކޭ އެއްފަދައިން 2018 ވަނަ އަހަރުގެ އަހަރު ރިޕޯޓުގައިވެސް ކޮމިޝަންގެ މަސައްކަތުގައި ކުރިމަތިވާ ގޮންޖެހުންތައް ފާހަގަކޮށްފައިވެއެވެ. އަދި 2019 އަހަރު ކުރިއަށް ގެންދިއުމަށް ޕްލޭންކޮށްފައިވާ މުހިންމު މަސައްކަތްތަކުގެ ޚުލާޞާވެސް ވަނީ އެ ރިޕޯޓުގައި ހިމަނާފައެވެ.\nރިޕޯޓު ޢާންމު ކުރުމަށްފަހު ރިޕޯޓުގައި ހިމެނޭ މުހިންމު މަޢުލޫމާތުގެ ޚުލާޞާ ޕްރެޒެންޓޭޝަނެއް ކޮމިޝަންގެ ނާއިބްރައީސް މުޢައްވިޒް ރަޝީދުވަނީ ހުށަހަޅުއްވާފައެވެ. މި ރަސްމިއްޔާތުގައި މީޑިއާގެ ފަރާތުން ކުރިމަތިކުރި ސުވާލުތަކަށް ކޮމިޝަނުން ވަނީ ޖަވާބުދީފައެވެ.


Kaaboa thaketheege dhuvass faahaga kurumuge gothun "BAKUN" thayyaaru kurmuge mubaaraatheh baahvanee | ungoofaaru.com\nބަނޑޭރިގަނޑު/ޚަބަރު/ކާބޯތަކެތީގެ ދުވަސް ފާހަގަ ކުރުމުގެ ގޮތުން “ބަކުން” ތައްޔާރު ކުރުމުގެ މުބާރާތެއް ބާއްވަނީ\nދުނިޔޭގެ ކާބޯތަކެތީގެ ދުވަސް ފާހަގަ ކުރުމުގެ ގޮތުން “ހަޔާތުގެ ފުރަތަމަ އެއްހާސް ދުވަސް” އާއި ގުޅުވައިގެން ކުޑަކުދިންގެ ހާއްސަ “ބަކުން” ތައްޔާރު ކުރުމުގެ މުބާރާތެއް ބޭއްވުމަށް ނިންމައި މުބާރާތުގައި ބައިވެރި ވުމުގެ ފުރުސަތު ހުޅުވާލައިފިއެވެ.\nއުނގޫފާރު ރީޖަނަލް ހޮސްޕިޓަލުގެ ޕަބްލިކް ހެލްތު ޔުނިޓުން އިންތިޒާމުކުރާ މިމުބާރާތުގައި ބައިވެރިވުމުގެ ފުރުސަތު މިހާރުވަނީ ހުޅުވާލާފައެވެ. މިމުބާރާތުގައި ބައިވެރިވުމަށް އެދޭފަރާތްތަކަށް މިމަހުގެ 20 އަދި 21 މިދެދުވަހުގެ 9:00 ން 14:00 އާއި ދެމެދު ޕަބްލިކް ހެލްތު ޔުނިޓުން މުބާރާތުގައި ބައެވރިވުމަށް އެދޭ ފޯމު ދޫކުރުމުގެ އިންތިޒާމު ވަނީ ހަމަޖެހިފައެވެ. ފޯމު ހުށައަޅަން ޖެހޭ އެއްމެ ފަހު ތާރީޚަކީ 22 އޮކުޓޫބަރު 2019 އެވެ.\nމުބާރާތް ރޭވިފައިވާ ގޮތާއި ބެހޭގޮތުން އުނގޫފާރު ޑޮޓްކޮމް އަށް މައުލޫމާތު ދެއްވަމުން އަހުމަދު މާހިރު ވިދާޅުވީ މުބާރާތް ބާއްވާނެ ތަނެއް ކަނޑައަޅާނީ މުބާރާތުގައި ބައިވެރިވާ ޓީމުތަކުގެ އަދަދަށް ބަލާފައިކަމަށެވެ. އަދި މުބާރާތުގައި ބައިވެރިވާ ޓީމުތަކުން ބަކުން ތައްޔާރު ކުރަން ޖެހޭނީ މުބާރާތް ކުރިއަށްދާ ތަނުގައި ކަނޑައެޅިފައިވާ ވަކި ވަގުތެއްގެ ތެރޭގައި ކަމަށާއި ބަކުން ތައްޔާރު ކުރަމަށްބޭނުންވާ ހުރިހައި ތަކެތި ހަމަކުރުމަކީ ޓީމުތަކުން ކުރަން ޖެހޭނެ ކަމެއް ކަމަށެވެ.\nމާހިރު އިތުރަށް ވިދާޅުވީ އެފަރާތުން މަސައްކަތް މިކުރަނީ މުބާރާތް ބާއްވާތަނުގައި އެއްމެންނަށް އެއްކަހަލަ ސެޓަޕެއް، ކެއްކުމަށް ބޭނުކުރާނެ އުނދުނާއި މަސައްކަތައް ބޭނުންކުރާނެ މޭޒާއި ފެންފަދަ މައިގަނޑު ތަކެތި ފޯރުކޮށްދެވޭތޯ ކަމަށެވެ.


Amitabh ge anhenunge role ah Neena | Mihaaru\nއަމީތާބުގެ އަންހެނުންގެ ރޯލަށް ނީނާ ގުޕްތާ\nމި ހަފުތާގައި ޝޫޓިން ފެށި އަމީތާބު ބައްޗަންގެ އާ ފިލްމު "ގުޑްބާއި" ގައި އޭނާގެ އަންހެނުންގެ ރޯލު ކުޅެން ނީނާ ގުޕްތާ ސޮއިކޮށްފި އެވެ.\nމި ފަހުން ރިލީޒްވި ފިލްމުތަކުގެ ތެރެއިން އާންމުންގެ ބޮޑު ތަރުހީބެއް ހޯދި "ބަދާއީ ހޯ" އާއި "ވީރޭ ދީ ވެޑިން" ފަދަ ފިލްމުތަކުގައި ހިއްސާވެފައިވާ ނީނާ ބުނި ގޮތުގައި އޭނާ އަބަދު ވެސް ބޮޑު ފޭނެއްގެ ގޮތުގައި ދެކޭ އަމީތާބާ އެކު މުޅިން އަލަށް މަސައްކަތްކުރަން ލިބުމަކީ ކެރިއަރުގެ ކާމިޔާބީއެއް ވެސް މެ އެވެ.\n"ވަރަށް އުފަލުން މިހުރީ. އަދި އެންމެ އުފާވި ކަމަކީ ކުޅެން ލިބުނު ރޯލު ރަނގަޅުކަމުން." މަޝްހޫރު ފެޝަން ޑިޒައިނަރު މަސާބާ ގުޕްތާގެ މަންމަ ބުންޏެވެ.\nނީނާ، 61، ބުނީ ވިކާސް ބާލް ޑައިރެކްޓްކުރާ "ގުޑްބާއި" އަކީ ވަރަށް ރީތިކޮށް އަދި އެހާމެ ފުރިހަމަ އަށް ލިޔެފައިވާ ސްކްރިޕްޓެއް ކަމަށެވެ.\n"ވިކާސް އަހަންނަށް އެ ނެރޭޓްކޮށް ދިން ހިސާބުން އެއަށް ގަޔާވެވިއްޖެ. ވަރަށް އުފާވި ކުޅެން ލިބުނު ރޯލަކީ ވެސް ވަރަށް ފުރިހަމަ އަށް ބައްޓަންކޮށްފައިވާ ކެރެކްޓާއަކަށްވާތީ." ހުނަރުވެރި ބަތަލާ ބުންޏެވެ.\nނީނާގެ ކުރިއަށް ހުރި ފިލްމުތަކުގެ ތެރޭގައި ރަންވީރު ސިންގްގެ "83" އާއި އަރުޖުން ކަޕޫރްގެ "ސަރުދާރު ކާ ގްރޭންޑްސަން" އަދި މަނޯޖް ބަޖްޕާއީގެ "ޑަޔަލް 100" ހިމެނެ އެވެ.\nއެކްތާ ކަޕޫރް ޕްރޮޑިއުސްކުރާ "ގުޑްބާއި" އަކީ ބައްޕައަކާއި އަންހެން ދަރިއެއްގެ ވަށައިގެން ހިނގާ ކަންތައްތަކެއްގެ ވާހަކަ ކިޔައިދޭނެ ތުރިލާއެކެވެ. މީގައި އަމީތާބްގެ ދަރިފުޅުގެ ރޯލު ކުޅެނީ އިންޑިއާގެ ދެކުނު ފިލްމު އިންޑަސްޓްރީގެ މަޝްހޫރު ބަތަލާ ރަޝްމިކާ މަންދަނާ އެވެ.\nއޭނާ ވެސް ބުނެފައިވާ ގޮތުގައި އަމީތާބާ އެކު ފިލްމެއް ކުޅެން ލިބުމަކީ ފިލްމީ ކެރިއަރުގައި މިހާތަނަށް ލިބުނު އެންމެ ބޮޑު އެއް ޝަރަފެވެ. އަދި "ގުޑްބާއި" އަށް ކުރެވޭ މަސައްކަތުގެ ތެރޭގައި ކުރިން ނޭނގޭ އެތައް ކަމެއް އަމީތާބްގެ ފަރާތުން އެކްޓިންގެ ދާއިރާ އިން ދަސްވާނެކަމުގެ އުންމީދު ބޮޑު ކަމަށް ބުންޏެވެ.\n"ގުޑްބާއި" އަކީ ވިކާސްއާ އެކު އަމީތާބް މަސައްކަތްކުރާ ފުރަތަމަ ފިލްމެވެ. މި ފިލްމު ރިލީޒްކުރާނެ ކަމަށް ބެލެވެނީ އަންނަ އަހަރު އެވެ. ވިކާސްގެ އެންމެ ފަހުގެ ފިލްމަކީ 2019 ގައި ރިތިކް ރޯޝަނާ އެކު ގެނެސްދިން "ސުޕަ 30" އެވެ.\n"ގުޑްބާއި" އަށް ފަހު އޭނާ ހަދަން އޮތް ފިލްމަކީ ޓައިގާ ޝްރޮފާއި ކްރިތީ ސެނަން ލީޑް ރޯލު ކުޅޭ "ގަންޕަތު" އެވެ.\nބޮލީވުޑް އަމީތާބް ބައްޗަން އެކްޓްކުރުން އެކްތާ ކަޕޫރު ބޮލީވުޑް ފިލްމު


Mi Aharu Jalugai Thibi 50 Kuhveriyakah Hajjah Dhiyumuge Furusathu Libunu - Vaguthu\nމިއަހަރު ޖަލުގައި ތިބި 50 ކުށްވެރިއަކަށް ހައްޖަށް ދިޔުމުގެ ފުރުސަތު ލިބުނު\nނިމިދިޔަ ހައްޖުގެ އަޅުކަމުގައި ސައުދީ އަރަބިއްޔާގެ އެކި ޖަލުގައި ތިބި މީހުންގެ ތެރެއިން 50 މީހަކަށް ހައްޖުގެ އަޅުކަން އަދާކުރަން ފުރުސަތު ލިބުނު ކަމަށް ރިޕޯޓްތައް ބުނެފިއެވެ.\nސައުދީގެ ހައްޖު އޮޕިޝަލަކު ވިދާޅުވީ ފުރުސަތު ލިބުނު 50 ކުށްވެރިން ހައްޖުގެ އަޅުކަން އަދާކޮށްފައިވަނީ އެމީހުންގެ އާއިލާތަކާއެކުގައި ކަމަށެވެ.\n" މިއީ ޖަލުގައި ތިބޭ ކުށްވެރިން ރިހެބެލިޓޭޓް ކުރުމަށް ހިންގާ ޕްރޮގްރާމްގެ ތެރެއިން ދެވުނު ފުރުސަތެއް ހައްޖުގެ އަޅުކަން އަދާކުރުމުގައި އެމީހުން އެހެން މީހުންނާއި އެއްވެސް ވަރަކަށް ތަފާތު ނުކުރާނެ " އޭނާ ބުންޏެވެ.\nއޭނާ އިތުރަށް ބުނިގޮތުގައި އެމީހުންނާއެކު ޖަލު އޮފިސަރުންނާއި ގާޑުން ހަރަކާތްތެރިވި ކަމަށެވެ. ހައްޖުގެ އަޅުކަން އަދާކުރުމަށް ދުނިޔޭގެ އެކި ގައުމުތަކުން ދެ މިލިއަނެއްހާ މީހުން ވަނީ މައްކާއަށް މިފަހަރު ޖަމާވިއެވެ.\nރަސްގެފާނުގެ ޚަރަދުގައި ހައްޖަށްދާ މީހުންގެ ކަންކަން ބަލަހައްޓަނީ ސައުދީގެ އިސްލާމިކް އެފެއާޒް މިނިސްޓްރީންނެވެ. މި ޕްރޮގްރާމުގެ ދަށުން ހައްޖަށްދާ މީހުންގެ ހައްޖު ވިސާއާއި މަތިންދާ ބޯޓު ޓިކެޓާއި ސައުދީގައި ހުރުމާއި ކެއުން އަދި ދަތުރުފަތުރުގެ ހުރިހާ ޚަރަދެއް ސައުދީން ދެ އެވެ. އަދި ކޮންމެ މީހަކަށް އިހުރާމް ހެދުމާއި ކުޑަ އަކާއި ޚަތިމެއް، ޒަމްޒަމް ފެންފުޅި އަކާއި ކަދުރާއި މޯބައިލް ފޯނަކާއި ސިމްކާޑެއް ދެއެވެ.\nއޮގަސްޓް 17, 2019 18:17\nރަންގަޑެއް. މަވެސް ބޭނުން


(03 މެއި 2017 އާ ގުޅޭ)\n"މިހާރު އަހަރެމެން މޫދަށް އެރެލެވޭކަށް ވެސްނެތް" ދައްކާނެ ވާހަކަ ވިސްނާލަމުން އަހަރެން ބުނީމެވެ.\n"ތެދެއް. އުތުރު ފަރާތަކަށް ނުދެވޭ. ދެކެނު ފަރާތަކަށް ނުދެވޭ. އެބުނާ ގެސްޓުއަހުސް އަޅާފަޔޯ. އެތަނަށް ދެވެނީ ދޮން މީހުންނަށް. އެމީހުން ކޮންމެ ކަމެއް ކުރިޔަސް ވަރިހަމަ" އަހަރެންގެ ވާހަކައަށް ހަސަންބެ ހިފާލިއެވެ.\n"އަހަރެމެންނަށް ނުދެވޭ ތަންތަނަށް ގެސްޓުންނަށް ދެވޭ. އަހަރެމެންނަށް ނުކުރެވޭ ކަންކަން މިގައުމުގައި އެމީހުންނަށް ކުރެވޭ. ކިހައި ރަނގަޅު" އަހަރެން އިތުރުކޮށްލީމެވެ.\n"ބަލަ އެއީ އަހަރެމެންނަށް ފައިދާއަކަށް އަންނަ ބައެއްނު. އަހަރެމެންނަށް ޑޮލަރު މި ލިބެނީ އެމީހުން އަންނާތީ. އެ މީހުން ނާންނަ ނަމަ ކިހިނެއް އަހަރެމެން ކާނީ. ބޯނީ. އުޅޭނީ؟" ނައީމު އުޅުނީ އަހަރެމެންނަށް ވިސްނައިދެވޭތޯއެވެ.\n"ބަލަ ކުރިން މިރަށު މީހުން އުޅުނީ ނުކައިތަ؟ ނުބޮއެތަ؟" ހަސަންބެ ރުޅި އަންނަ ގޮތްވިއެވެ.\n"އަހަރެމެންގެ ކަނޑުފަޅު، އަހަރެމެންގެ ގޮނޑުދޮށްތައް. އަހަރެމެންނަށް ބޭނުން ނުކޮށް ދެން ކޮންބަޔަކަށް ބޭނުންކުރެވެންވީ. މި ރަށް ވަށާ5ފަޅު ރަށް އެބަ އޮތް. ހިތްހަމަ ޖައްސާލަން ކަލޭމެން ދާނެ ތަނެއް އެބަ އޮތްތަ؟ ރިސޯޓް ނުހަދާ ރަށެއް އެބަ އޮތްތަ؟ އަޅެ ބުނެބަލަ؟ އަގަކާ ނުލައި އެއިން ތަނަކަށް ދެވިދާނެތަ؟ ނުދެވޭނެ. އަމިއްލަ އުފަލުން އަހަރެމެން މަހުރޫމު މިވަނީ އެހެން މީހުންނަށް އުފާ ހޯދައިދޭން. މިހައި ދީލަތި ބަޔަކު ދުނިޔެއަކު ނޫޅޭނެ" އަހަރެންގެ ހިތުގައި ހުރި ބައެއް ވާހަކަތައް އޮއްސާލީމެވެ.\n"އޭގެ ބަދަލުގައި އިގުތިސާދީ ކުރިއެރުން އެބަ ލިބެއެއްނު. ތައުލީމު، ސިއްހަތު، އުމްރާނީ ތަރައްގީ އެބަ ގެނެވެއެއްނު" ނައީމު ވާހަކަދެއްކީ އަހަރެންނަށް އޮޅުވާލުމަށެވެ.\n"އިގުތިސާދޭ އިޖުތިމާއީއޭ ކިޔާނެކަމެއް ނެތް. މަށަށް އެނގެނީ ހިތްހަމަޖެހުމެއް ނެތްކަން. މިރަށުގެ ތާރީޚާއި މިރަށް މުޅިން ބަދަލުވެ ނިމިއްޖެކަން" ހަސަންބެ ޖެހީ ސީދާ މޮހޮރު ބޮލުގައެވެ. ދަނޑިވަޅުބަލައި އަހަރެން ފަށައިގަތީމެވެ.\n"ތެދެއް. މިއީ އިއްޔެ އަހަރެމެން އުޅުނު ރަށެއް ނޫން. ކޮބާ އެ ގޮނޑުދޮށްތައް؟ ކޮބާ އެ ފަޅުތެރެ؟ ކޮބާ އެ ވެލި މަގުތައް؟ ކޮބާ ހޮޅުއަށިތައް؟ ކޮބާ އެ ހިމޭންކަން؟ ކޮބާ އެ މިނިވަންކަން؟" ކުރެވުނު ސުވާލުތަކުގެ ޖަވާބު އަހަރެންގެ ހިތުން ދިޔައީ ދެމުންނެވެ.\n"ހައްތާހާވެސް ތެދު. މިރަށަކީ ކާޅު އުޅުނު ރަށެއް. ބަނބުކެޔޮ ގަސްތަކުގައި ހުރި ފަނިތައް މަރައިދެނީ އެސޮރުމެން. އެސޮރުމެން ވީ ކޮންތާކު؟ މިއަދު އެ ކެޔޮ ގަސްތައް ކޮބައި؟ ބޮޑެތި މާރުކޭޓްތައް ހެދިޔަސް އަމިއްލަ އެއްޗެއް އެބަހުރިތަ؟" ހަސަންބެ ކުރި ސުވާލުތަކުން ނައީމުއިނީ ހިމޭންވިއެވެ.\n"ވައްލަޔާއި ކިރު ދޫނި އައިންތައް ކޮބާ؟ އެހަރަ ރަށްތަކަށް އަރައި ތުންގުޅައިގެން ތިބި ދޫނިތައް އުފާކޮށްދިނުމަށް ވުރެ އެ ކިރުދޫނިތައް ހިމާޔަތް ކުރިނަމަވެސް މާ ރަނގަޅުވީސް. އެސޮރުމެން މަސްވެރިންނަށް ކޮށްދިން ފަސޭހަ އެނގެނީ އަހަރެމެންނަށް. ރަށާ ކައިރިން އެހަރަ ގިރިން ދެމި އެންތައް މިހާރު ފެނޭތަ؟ ނުފެންނާނެ. އެވެށި ހަލާކުވެ ނިމިއްޖެ. އެ ދިރުންތައް ނެތިހިނގައްޖެ. ދެން މަސްވެރިކަން ދަށޭ ކިޔާނެކަމެއް ނެތެއްނު" އަހަރެންގެ ހިތުގައިހުރި ވާހަކަތައް އަހަރެން ނިއުޅަމުން ދިޔައީމެވެ.\n"އަދިވެސް ވާހަކަ ދައްކަންވީތަ؟" ހަސަންވެ ސުވާލުކުރީ ނައީމުއާއެވެ.\n"ތިއީ ރޭ ހަތަރުދަމު ރޭވި ރޭވުމެއް އުތަ؟" ޖޯލިން ތެދުވެ ނައީމު ބުންޏެވެ.\n"ނޫން. މިއީ އެކަހަލަ ކަމެއް ނޫން. އަހަރެންނާ ރައްޒާގު ދިމާވި އިއްޔެ މިތަނުން. އޭގެ ފަހުން ދިމައެއް ނުވޭ" ހަސަންބެ ބުނީ ތެދެވެ.\n"ދުވަސްވިޔަސް ފިކުރުބަދަލެއް ނުވޭ ވިއްޔާ. އަދިވެސް ތިއުޅެނީ އަށްޑިހައިގައި. ތިބަލަނީ ރައްޔިތުންގެ މެދުގައި ފަސާދަ އުފެއްދޭތޯ. ހަމަޖެހިލައިގެން ބަޔަކު އުޅޭތީ ފިތުނަ އުފެއްދޭތޯ" ނައީމުގެ ފަހު ޖުމުލަތައް އޭނާ ބުނީ ޖޯލިފަތިން ދުރަށް ހިނގައި ގަންނަމުނެވެ.\n"އެއީ މައްސަލައަކީ. ވާހަކައެއް ދައްކާލާއިރަށް އަންނާނީ ރުޅި. ދެން ބުނާނީ ފިތުނަ އުފައްދަނިއްޔޭ. ކީކޭ ބުނާނީ..." ހަސަންބެ ވެސް ހިތްހަމަ ނުޖެހުނެވެ.


India gai rahvehikamuge gaanoona dhekolhu muzaa\nއިންޑިއާގައި ރަށްވެހިކަމުގެ ގާނޫނާ ދެކޮޅު މުޒާހަރާގައި 23 މީހަކު މަރުވެއްޖެ\nއިންޑިއާގައި ރަށްވެހިކަމުގެ ގާނޫނާ ދެކޮޅަށް ކުރާ މުޒާހަރާތަކުގައި 23 މީހަކު މަރުވެއްޖެ އެވެ.\nއިންޑިއާއިން ރަށްވެހިކަމުގެ ގާނޫނަށް ގެނައި އިސްލާހުގައި ވަނީ އެގައުމަށް ގަވައިދާ ހިލާފަށް އެތެރެވާ އަފްޣާނިސްތާން، ޕާކިސްތާން އަދި ބަންގުލަދޭޝްގެ މުސްލިމު ނޫން މީހުންނަށް ރަށްވެހިކަން ލިބޭނެ ގޮތް ހަދައިފަ އެވެ.\nމި ގާނޫނާ ދެކޮޅަށް އިންޑިއާގެ އެކި ސްޓޭޓުތަކުގައި މުސްލިމުން ދަނީ މުޒާހަރާ ކުރަމުންނެވެ. އިންޑިއާ ގައި 200 މިލިއަނަށްވުރެ ގިނަ މުސްލިމުން ދިރިއުޅެއެވެ.\nމިމަހުގެ އެގާރައިގައި އިންޑިއާގެ ގާނޫނު ހަދާ މަޖިލީހުން ފާސްކުރި ސިޓިޒެންޝިޕް އެމެންޑްމެންޓް އެކްޓް (ސީއޭއޭ)އާ ދެކޮޅަށް އެގައުމުގެ އެކި ސަރަހައްދުތަކުގައި ކުރިއަށްގެންދާ މުޒާހަރާތަކުގައި އެންމެ ގިނަ އަދަދަކަށް މީހުން މަރުވެފައި ވަނީ އުއްތަރަ ޕްރަދޭޝްއިންނެވެ. އެސްޓޭޓުގެ މުޒާހަރާތަކުގައި ފަނަރަ މީހަކު މަރުވެފައިވާ ކަމަށް ފުލުހުންގެ ތަރުޖަމާނު ޕްރަވީން ކުމާރު މީޑިއާގައި ވިދާޅުވެފައި ވެއެވެ.\nއުއްތަރަ ޕްރަދޭޝްގެ އިތުރުން އައްސާމާއި ބިހާރާއި ކަރުނާޓަކާގެ މުޒާހަރާތަކުގައި ވެސް މީހުން މަރުވެފައިވެ އެވެ.\nއުއްތަރަ ޕްރަދޭޝް އާއި ދިއްލީ އާއި ކަރުނާޓަކާގެ ބައެއް ތަންތަނުގައި އެގާނޫނާ ދެކޮޅަށް މުޒާހަރާ ކުރުން މަނާ ކުރުމުން ފުލުހުންނަށް ވަނީ ގިނަ ބައެއްގެ ފާޑު ކިޔުން އަމާޒުވެފަ އެވެ. ނަމަވެސް ފުލުހުން ބުނެފައިވަނީ މުޒަހަރާ ރޫޅައިލުމަސް ބޭނުންކުރަނީ ހަމައެކަނި ކަރުނަ ގޭސް ކަމަށެވެ.\nނަމަވެސް ބައެއް މީހުން މަރުވެފައިވަނީ ބަޑި ޖަހައިގެން ކަމަށް މީޑިއާތަކުން ރިޕޯޓުކޮށްފައި ވެއެވެ. މުޒާހަރާތަކުގައި ހައްޔަރު ކުރި މީހުންގެ އަދަދު މިހާރު 2000 ކައިރި ކުރާނެ ކަމަށް މީޑިއާތަކުން ބުނެއެވެ.\nމުޒާހަރާތައް ހޫނުވެ ބައެއް ސަރަހައްދުތަކުގައި ދަނީ ބޮޑެތި ހަމަނުޖެހުންތައް ހިނގަމުންނެވެ.\nއިންޑިއާގެ ގާނޫނު ހަދާ މަޖިލީހުން ފާސްކުރި އެބިލަށް ފާޑު ކިޔާ ފަރާތްތަކުން ވަނީ އެއީ ސަރުކާރުން ގެންގުޅޭ ހިންދޫ ވަތަނީ އެޖެންޑާގެ ދަށުން އެގައުމުގެ 200 މިލިއަނަށް ވުރެ ގިނަ މުސްލިމުން އެކަހެރި ކުރުމަށް ފާސް ކުރި އިސްލާހެއްގެ ގޮތުގައި ސިފަކޮށްފަ އެވެ.\nއިންްޑިއާގެ އެޗް.ސީކި.އު ބޭސް ކޮރޯނާއާއި ދެކޮޅަށް މަސައްކަތް ނުކުރޭ: ކޮލަމްބިއާ ޔުނިވާރސިޓީ02 months ago\nޗައިނާގެ ބޮޑު އެހީއަށް ރައީސްގެ ޝުކުރެއް ނެތް. އިންޑިއާގެ އެހީތަކަށް ރައީސް ޞާލިހް ޝުކުރު އަދާކުރައްވައިފި02 months ago


America In Raajje Ah Kandaelhi Safeeru Magaamaa Havaalvehjje - Vaguthu\nއެމެރިކާ އިން ރާއްޖެ އަށް ކަނޑައެޅި ސަފީރު މަގާމާއި ހަވާލުވެއްޖެ\nއެމެރިކާ ސަރުކާރުން ރާއްޖެ އާއި ސްރީ ލަންކާ އަށް ކަނޑައަޅާފައިވާ ސަފީރު އެލައިނާ ޓެޕްލިޓްޒް\nއެމެރިކާ ސަރުކާރުން ރާއްޖެ އާއި ސްރީ ލަންކާ އަށް އާ ސަފީރެއް މިއަދު ކަނޑައަޅައި އޭނާ އަށް އެ މަގާމުގެ ފަތްކޮޅު ހަވާލުކޮށްފިއެވެ.\nއެމެރިކާ އިން ރާއްޖެ އަށް އަލަށް ކަނޑައެޅީ ނޭޕާލުގައި މިހާތަނަށް އެމެރިކާ ސަފީރެއްގެ ގޮތުގައި ހުންނެވި އެލައިނާ ޓެޕްލިޓްޒް އެވެ.\nއެލައިނާ، މަގާމުގެ ހުވާ ކުރެއްވީ އެމެރިކާގެ އަންޑަ ސެކްރެޓަރީ ޑޭވިޑް ހޭލްގެ ކުރިމަތީގަ އެވެ.\nއެލައިނާ ވަނީ އެމެރިކާގެ ހާރިޖިއްޔާގެ މުހިންމު މަގާމުތަކެއް މީގެ ކުރިން އަދާކުރައްވާފައެވެ. އޭނާ މިހާތަނަށް އަފްޣާނިސްތާނާއި ޕާކިސްތާނާއި ބަނގުލަދޭޝްގެ އިތުރުން މެދުތެރޭ އޭޝިއާގެ ގައުމުތަކުގައި އެމެރިކާގެ ޑިޕްލޮމެޓެއްގެ ގޮތުގައި މަސައްކަތް ކުރައްވާފައިވެއެވެ.\nއެލައިނާ މިއަދު މަގާމާއި ހަވާލުވެ ވަޑައިގެންނެވި ނަމަވެސް ސްރީލަންކާ އަށް ވަޑައިގެން މަގާމުގެ ޒިންމާތައް އަދާކުރައްވަން ފައްޓަވާނެ ދުވަހެއް އަދި އެމެރިކާ ސަރުކާރުން ހާމައެއް ނުކުރެއެވެ.\nއެމެރިކާއިން ސްރީލަންކާއާއި ދިވެހިރާއްޖެއަށް ކަނޑައަޅާފައި ހުންނެވި ސަފީރުގެ މަގާމު އެންމެ ފަހުން އަދާކުރެއްވީ އަތުލް ކެޝަޕް އެވެ. އޭނާ ސަފީރުކަމުގެ މަގާމުން ވަކިކުރުމުން މިދިޔަ ޖުލައި މަހު ވަނީ ގައުމަށް ވަޑައިގެންފައެވެ. ކެޝަޕް ސަފީރު ކަމަށް އައްޔަން ކުރެއްވީ 2016 ވަނަ އަހަރުގެ އޮގަސްޓް މަސް ތެރޭގައެވެ.\nކެޝަޕް ފާހަގަ ކުރެވެނީ ވަރަށް ފާޅުކަން ބޮޑުގޮތެއްގައި ސަރުކާރަށް ފާޑުވިދާޅުވި ބޭފުޅެއްގެ ގޮތުގައެވެ. އެއީ ޑިޕްލޮމެޓުންގެ ސިފައެއް ނޫންކަމަށް ބުނެ ބައެއް ފަރާތްތަކުން އޭނާ އަށް ފާޑުކިޔާފައި ވެއެވެ.\nއޮކްޓޯބަރ 23, 2018 14:42\nއެމެރިކާގެ އާ އެމްބެސެޑަރަކު ރާއްޖެ އަށް ކަނޑައެޅުން އެއީ ހެޔޮ ފާލެކޭ ޔޫއެސް އާއި ރާއްޖެ އާއި ދެމެދު ޑިސްޓެންސް ވެގެން ދިޔައީ ކުރީގައި އެމެރިކާ އެމްބަސޭ އަކަށް ހުރި މީހަކު ކޮރަޕްޓް ފައިސާ ބޭނުން ކޮށްގެން ވަކި ފަރާތަކަށް ޖެހުމުންނޭ މަމެން އުއްމީދު ކުރަމޭ ނިއު އެމްބަސޭ މިގޮތް ނުވާނެ ކަމަށް އައި އޭމް ޓަޔަރޑް އޮފް ހެވިންގް ހާރޑް ޓޯކް ވިދް ފޮރިންގް ޑިޕްލޮމެޓްސް ޔޫއާރ ސޯފާރ އަވޭ ފްރޮމް މީ ސޯފާރ އައި ޖަސްޓް ކާންޓް ސީ އޯލް ރައިޓް...\nއޮކްޓޯބަރ 23, 2018 22:51\nފައްޅި ޕްރޮޖެކްޓް ހިންގާދޭން ސަފީރަކުވެސް މިހާ އަވަހަށް. ޢަދި ހުރީ ޔާމީން. ފަޅި އެޅޭނީ އިބޫ އައިމަ


PSM in public broadcaster ge sifa gehli vanee Kharaabuvefai:...\nރާއްޖެ - ޕީއެސްއެމް\nޕީއެސްއެމް ހަރާބުވެ ޕަބްލިކް ބްރޯޑްކާސްޓަރެއްގެ ސިފަ ވަނީ ގެއްލިފައި: ހަފްސީ އަބްދުﷲ\nމުޖުތަމައުގެ އާންމު އަހްލާގީ މިންގަނޑު ހިފެހެއްޓުމުގެ ޒިންމާއާ ޕީއެސްއެމްއިން ވަނީ ހިލާފުވެފައި\nޕީއެސްއެމްއިން ޚަބަރުފަތުރަނީ ވަކި ފަރާތަކަށް ބުރަވެ\nމުވައްޒަފުންގެ ސިޔާސީ ފިކުރަށްބަލައި އެ މުވައްޒަފުންނާމެދު ތަފާތުކުރޭ\nކ. މާލެ2ސެޕްޓެންބަރ 2018 | އާދީއްތަ 14:48 13,367\nޕީއެސްއެމްގެ ކުރީގެ އެގްޒެކެޓިވް އެޑިޓަރ، ހަފްސީ އަބްދުﷲ - ފޭސްބުކް\nޕީއެސްއެމް ހަރާބުވެ، ޕަބްލިކް ބްރޮޑްކާސްޓަރެއްގެ ސިފަ ގެއްލިފައިވާ ކަމަށް ބުނެ ޕީއެސްއެމްގެ އެގްޒެކެޓިވް އެޑިޓަރގެ މަގާމުން ހަފްސީ އަބްދުﷲ އިސްތިއުފާދީފިއެވެ.\nމިކަން ހާމަކޮށް ހަފްސީ އާންމުކޮށްފައިވާ ބަޔާނުގައި ބުނެފައިވަނީ ހަމަހަމަކަމާއެކު ތެދު ޚަބަރު ފެތުރުމާއި އިޖްތިމާއީ ސިޔާސީ އަދި އަހުލާގީ ސިފަތައް ކުރިއެރުވުމަށް މަސައްކަތްކުރުމަކީ ދައުލަތުގެ މީޑިއާއިން އަދާކުރަންޖެހޭ އެންމެ އިސް ޒިންމާ ކަމަށާއި ޕީއެސްއެމްގައި މަސައްކަތް ކުރުމުގެ ޝަރަފުވެރިކަމަކީވެސް އެއީ ކަމަށެވެ.\nއެހެން ނަމަވެސް މިއަދު ޕީއެސްއެމްއިން ފެނިގެންދަނީ އެމަންޒަރު ނޫން ކަމަށް ހަފްސީގެ ބަޔާނުގައި ބުނެފައިވެއެވެ.\nދައުލަތުގެ މީޑިއާގައި ހޭދަކުރި ދިގު މުއްދަތުގައި މި މިންވަރަށް ދައުލަތުގެ މީޑިއާގެ ހިންގުން ހަރާބުވެގެން ނުދާ ކަމަށާއި ދައުލަތުގެ މީޑިއާ އިން މިހާރު ފަތުރަމުންދާ ޚަބަރުތަކުގައި އެމީޑިއާއިން އަމަލު ކުރަންޖެހޭ މިންގަނޑާ ތައާރަޒު ވާކަމަށް ވެސް ބަޔާނުގައި ބުނެއެވެ.\nމުޖުތަމައުގެ އާންމު އަހްލާގީ މިންގަނޑު ހިފެހެއްޓުމުގެ ޒިންމާއާވެސް ހިލާފުވެފައިވާ ކަމަށާއި ޕީއެސްއެމްގެ އިދާރީ ހިންގުމުގައިވެސް އެއްވެސް ވަރެއްގެ އިންސާފުވެރިކަމެއް ނެތް ކަމަށް ހަފްސީ ނެރުނު ބަޔާނުގައި ބުނެފައިވެއެވެ.\nއެގޮތުން މުވައްޒަފުންގެ ސިޔާސީ ފިކުރަށްބަލައި އެ މުވައްޒަފުންނާމެދު ތަފާތުކުރުންތައް ގެންގުޅުމާއި ޚަބަރު ފެތުރުމުގައި ގެންގުޅެންޖެހޭ އަސާސީ އަހުލާގީ އުސޫލުތައް ދޫކޮށްލާފައިވާ ކަމަށް ބުނެފައިވެއެވެ. ޕީއެސްއެމްއިން ވަކި ފަރާތަކަށް ބުރަވެ ޚަބަރު ފެތުރުމާއި ޕަބްލިކް ބްރޮޑްކާސްޓަރެއްގެ ސިފަ ނެތިގެން ގޮސްފައިވާކަމަށްވެސް ފާހަގަކުރެވޭކަމަށް ބަޔާނުގައިވެއެވެ. ޕީއެސްއެމްގައި ހަމަހަމަކަމާއެކު މައުލޫމާތު ފޯރުކޮށްދިނުމަށް މަސައްކަތް ކޮށްދެވޭނެ ޖާގައެއް ނެތް ކަން ހަފްސީ ވަނީ ފާހަގަކޮށްފައެވެ.\nހަފްސީ ވަނީ 13 އަހަރުވަންދެން ދައުލަތުގެ މީޑިއާގައި ވަޒީފާ އަދާކޮށްފައެވެ.


ޢާންމު ލިޔުން – Page4– DhiSalafiyyah\nالحمد لله رب العالمين. والصلاة والسلام على أشرف الأنبياء والمرسلين. أما بعد: ބުދުތަކާއި ހިލަތަކާއި ގެރިތަކާއި އަދިވެސް އެނޫން އެތައްއެތައް މަޚުލޫޤުންތަކަކަށް އަޅުކަންކުރެވޭ ޤައުމުތައް ވަށައިގެންވާއިރު، މިކުޑަ ކުޑަ އިސްލާމީ ދިވެހިރާއްޖެ، ﷲ އެއްކައުވަންތަ ކުރެވޭ ޤައުމެއްގެ ގޮތުގައި އޮންނަތާ ސާސްކަފެއް ފުރިހަމަ ކުރުމާއި ދިމާއަށް މިސްރާބު ޖަހާފައި އެހުރީ ނުހަނު ހަލުވިކަމާއެކުގައެވެ. އިސްލާމީ މި ދިވެހި ރާއްޖޭގައި އިސްލާމީ ޤައުމެއްގެ ގޮތުގައި އޮންނަތާ މިހާ ދުވަސްވެފައިވާ ވާއިރު، ދިވެހިރާއްޖެއަށް އިސްލާމީ ޤައުމެއްގެ…\nﷲ ތަޢާލާގެ ޙުކުމްފުޅާއި ދެކޮޅުހަދަން ތިބާ ތީ ކާކުހެއްޔެވެ؟\nނެތުމުގެ ތެރެއިން އިންސާނާ އުފައްދަވާ އެއިންސާނާއަށް ރިޒުޤުދެއްވާ އެއިންސާނާއަށް އެންމެ ރަނގަޅުގޮތް ﷲ ތަޢާލާ ވަނީ ބަޔާންކުރައްވާ ކަނޑައަޅުއްވައިފައެވެ. އިންސާނާގެ ދިރިއުޅުމަށް ބޭނުންވާނެ އެއްމެހާ ޙުކުމްތަކާއި އުސޫލުތައްވަނީ، ޙުކުމް ކުރެއްވުމުގައި އެންމެ ޢަދުލުވެރި ﷲ ތަބާރަކަ ވަތަޢާލާ ހަތްއުޑުގެ މަތިން ބާވައިލައްވައިފައެވެ. އެގޮތުން ފަސާދައާއި ޖަރީމާތައް ހުއްޓުވައި މުޖުތަމަޢުގެ އެންމެންގެ މަޞްލަޙަތު އިސްލާމީ ޝަރީއަތުން ރައްކާތެރިކޮށްދެއެވެ. ނަމަވެސް ހިތާމައަކީ ވިސްނުމުގައި އުނިކަން ލިބިގެންވާ މި ނިކަމެތި އިންސާނާ ﷲ ތައާލާގެ އަމުރުފުޅުތަކާއި ޚިލާފުވެ އޭގެ މައްޗަށް ގޮތްކިޔާ…\n23/10/2015 އިސްލާމީ އުއްމަތް, ޢާންމު ލިޔުންއަލްއަޚް ޙަސަން ފައިޞަލް


Arafat Dhuvas - Faafa Fuhsevumaai Heyo Kamun Furigenvaa Barakaai Theri Dhuvaheh - Vaguthu\nއަރަފާތު ދުވަހަކީ ހައްޖު މަހުގެ ނުވަވަނަ ދުވަހެވެ. އެ ދުވަހަކީ އެތަށް ގޮތަކުން ހާއްސަ ދުވަހެކެވެ. އަދި އެއީ ދަރުމައާއި ސަވާބުން ފުރިގެންވާ ދުވަހެކެވެ. މާދަމާ އަކީ މިއަހަރުގެ އަރަފާތު ދުވަހެވެ. ހައްޖުވެރިން ނޫން އެހެން މީހުންނަށްވެސް އަރަފާތު ދުވަހުގެ ހެޔޮކަމުގައި ބައިވެރިވުމުގެ ފުރުސަތު މާތް ﷲ ސުބްހާނަހޫ ވަތަޢާލާ ވަނީ ތަނަވަސް ކުރައްވާފައެވެ.\nއެއީ އެދުވަހު ރޯދައަށް ހުރުމާއި އެނޫންވެސް ހެޔޮ އަމަލުތަށް ކޮށްގެންނެވެ. އެދުވަހުގެ ރޯދައަކީ ދެ އަހަރު ދުވަހުގެ ކައްފާރާއެކެވެ. މާތް ﷲ ރުއްސުންލެއްވި އަބޫ ޤަތާދާގެ އަރިހުން ރިވާވެގެންވެއެވެ. މާތް ނަބިއްޔާ ޞައްލައް ﷲ ޢަލައިހި ވަސައްލަމް ގެ އަރިހުގައި ޢަރަފާތު ދުވަހުގެ ރޯދައާއި ބެހޭގޮތުން ސުވާލު ކުރުވުމުން، ޙަދީޘްކުރެއްވިއެވެ.\n"يكفر السنة الماضية والسنة القابلة" (رواه مسلم)\nމާނައީ: "ފާއިތުވެ ދިޔަ އަހަރާއި އަންނަން އޮތް އަހަރުގެ ކައްފާރާއެއްކަމުގައި އެރޯދަ ވެއެވެ."\nޢަރަފާތު ދުވަހުގެ ރޯދަ ހިފުން ސުންނަތްވެގެންވަނީ ޙައްޖުވެރީން ނޫން މީހުންނަށެވެ. އެކަން ހާމަވެގެންދަނީ މާތް ނަބިއްޔާ ޞައްލައްﷲ ޢަލައިހިވަސައްލަމް ކުރެއްވި ހަމައެކަނި ޙައްޖު ދަތުރުފުޅުގައި، ޢަރަފާތު ދުވަހު އެކަލޭގެފާނު ރޯދަހިއްޕަވާފައި ނުވާ ނުވުމެވެ.\nބައެއް އިލްމުވެރިންގެ ނަޒަރުގައި ކައްފާރާއެއްގެ ގޮތުގައި އަރަފާތު ދުވަހުގެ ރޯދަ ހިމަނުއްވާފައިވަނީ އެ ދުވަހު ރޯދަ ހިފުމުން އިސްވެ ދިޔަ އަހަރާއި ކުރިއަށް އަންނަން އޮތް އަހަރުގެ ކުދި ފާފަތަށް ފުއްސަވާނެތީއެވެ.\nއަރަފާތު ދުވަހަކީ އިސްލާމް ދީން ފުރިހަމަ ކުރެއްވި ދުވަހެކެވެ. މާތް ﷲ ރުއްސުން ލެއްވި އުމަރު ބުނުލް ހައްތާބުގެ އަރިހުން ރިވާވެގެން ވެއެވެ. އެއްދުވަހަކު ރަހޫދީންގެ ތެރެއިން މީހަކު އެކަލޭގެފާނަށް ދެންނެވިއެވެ. އޭ އަމީރުލް މުއުމިނީންއެވެ. ކީރިތި ޤުރުއާނުގެ އާޔަތްތަކުގެ ތެރެއިން ތިޔަބައިމީހުން ކިޔަވާ އުޅޭ އާޔަތްތަކެއް ވެއެވެ. އެއާޔަތްތަށް އަހަރެމެން ޔަހޫދީންގެ މަށްޗައް ބާއްވާލެވުނު ނަމަ، އެ އާޔަތްތަށް ބާއްވައިލެއްވުނު ދުވަހަކީ އީދު ދުވަހެއް ކަމުގައި ހެދީމުހެވެ. އެހިދު އުމަރުގެފާނު ވިދާޅުވިއެވެ، އެއީ ކޮން އާޔަތެއްހެއްޔެވެ؟ އޭނާ ދެންނެވިއެވެ.\n"الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الإسْلامَ دِينًا" (المائدة: 3) މި އާޔަތެވެ.\nމާނައީ: "މިއަދު ތިމަންރަސްކަލާނގެ ތިޔަބައިމީހުންނަށްޓަކައި ތިޔަބައިމީހުންގެ ދީން ފުރިހަމަ ކޮށްދެއްވައި ތިމަރަސްކަލާނގެ ނިޢުމަތް ފުރިހަމަކޮށްދެއްވައިފީމެވެ. އިސްލާމް ދީނަކީ ތިޔަބައިމީހުން ދިރިއުޅުމަށް ތިމަންރަސްކަލާނގެ ރުއްސަވާ ދީންކަމުގައި ލައްވައިފީމެވެ."\nޢުމަރުގެފާނު ވިދާޅުވިއެވެ. ތިމަންމެނަށް އެ އާޔަތް ބާވައިލެއްވުނު ދުވަހާއި ތަން އެނގެއެވެ. އެދުވަހަކީ ހުކުރު ދުވަހެކެވެ. އެ އާޔަތް ބާވައިލެއްވުނީ ސަލަމާއި ޞަލަވާތްލެއްވި މާތް ނަބިއްޔާ ޢަރަފާތުގެ ބިމުގައި ހުންނަވަނިކޮށެވެ.\nއަރަފާތު އެދުވަހުގެ މާތް ކަމަށްޓަކައި ﷲ ސުބުޙާނަހޫވަތަޢާލާ ވަނީ އެދުވަސް ގަންދެއްވައި ހުވާކުރައްވާފައެވެ. އެހެނީ މަތިވެރިވެގެންވާ އެއްޗަކުން މެނުވީ މަތިވެރިވެގެންވާ އިލާހު ގައްދެއްވައި ހުވާ ވަޙީނުކުރައްވާނެތެވެ. އެކަލާނގެ ވަޙީކުރައްވާފައިވެއެވެ.\n"وَشَاهِدٍ وَمَشْهُودٍ" (البروج: 3)\nމާނައީ: "އަދި ހެކި ދޭފަރާތާއި ހެކިދެވޭ ފަރާތް ގަންދެއްވަމެވެ."\nމާތް ﷲ ރުއްސުންލެއްވި އަބޫ ހުރައިރާގެ އަރިހުން ރިވާވެގެންވެއެވެ. ސަލާމާއި ޞަލަވާތްލެއްވި މާތް ނަބިއްޔާ ޙަދީޘްކުރެއްވިއެވެ. "اليوم الموعود : يوم القيامة، واليوم المشهود : يوم عرفة، والشاهد: يوم الجمعة.." (رواه الترمذي وحسنه الألباني)\nމާނައީ: " اليوم الموعود އަކީ ޤިޔާމަތް ދުވަހެވެ. އަދި اليوم المشهود އަކީ ޢަރަފާތު ދުވަހެވެ. އަދި الشاهد އަކީ ހުކުރު ދުވަހެވެ."\nاليوم المشهود ގެ މާނައަކީ ހެކިވެވިގެންވާ ދުވަހެވެ. ޢަރަފާތު ދުވަހަށް މިނަން ދެވުނީ އެދުވަހު ﷲ ސުބުޙާނަހޫ ވަތަޢާލާ މަލާއިކަތުންނަށް އެކަލާނގެ އަޅުތަކުންނާމެދު ފަޚުރުވެވޮޑިގެން އެކަމަށް އެމަލާއިކަތުން ހެކިކުރައްވާ ދުވަހަށް ވާތީއެވެ.\nއަރަފާތު ދުވަހަކީ ފާފަ ފުއްސެވުމާއި ނަރަކައިން މުއްތިކުރެއްވުމުގެ ދުވަހެވެ.\nޞަޙީޙު މުސްލިމުގައި އުއްމުލް މުއުމިނީން ޢާއިޝާ ރަޟިޔައް ﷲ ޢަންހާގެ އަރިހުން ރިވާވެގެންވެއެވެ. ސަލާމާއި ޞަލަވާތްލެއްވި އިތުރު އެކަލޭގެފާނު ޙަދީޘްކުރެއްވިއެވެ.\n"ما من يوم أكثر من أن يعتق الله فيه عبدأ من النار من يوم عرفة، وإنه ليدنو ثم يباهي بهم الملائكة فيقول: ما أراد هؤلاء؟"\nމާނައީ: "ޢަރަފާތުދުވަހަށްވުރެ ގިނައިން އަޅުތަކުން ނަރަކައިން މުއްތިކުރައްވާ ދުވަހެއް ދުވަސްތަކުގެ ތެރޭގައި ނުވެއެވެ. އެދުވަހުގައި ﷲ ސުބުޙާނަހޫ ވަތަޢާލާ ކުއްތަންވެވޮޑިގެން އެކަލާނގެ މަލާއިކަތުންނަށް ޢަރަފާތުގެ އަހުލުވެރިނާމެދު އެކަލާނގެ ފަޚުރުވެވޮޑިގަންނަވާނެތެވެ. އަދި ވަޙީކުރައްވާނެތެވެ. އެމީހުން ބޭނުންވަނީ ކޮންކަމެއް ހެއްޔެވެ؟"\nއަދިވެސް އިބްނު ޢުމަރު ރަޟިޔައް ﷲ ޢަންހުމާގެ އަރިހުން ރިވާވެގެންވެއެވެ. މާތް ނަބައްޔާ ޞައްލައް ﷲ ޢަލައިހި ވަސައްލަމް ޙަދީޘްކުރައްވާފައިވެއެވެ.\n. "إن الله تعالى يباهي ملائكته عشية عرفة بأهل عرفة، فيقول: انظروا إلى عبادي، أتوني شعثا غبراً" رواه أحمد وصححه الألباني".\nމާނައީ: "ޢަރަފާތު ދުވަހުގެ ހަވީރުގެ ވަގުތުގައި ﷲ ސުބުޙާނަހޫ ވަތަޢާލާ އެކަލާނގެ މަލާއިކަތުންނަށް ޢަރަފާތުގެ އަހުލުވެރިންނާމެދު ފަޚުރުވެވޮޑިގަންނަވާނެތެވެ. އަދި ވަޙީކުރައްވާނެތެވެ. ތިމަންރަސްކަލާނގެ އަޅުތަކުންނަށް ބައްލަވާށެވެ. އެބައިމީހުން ތިމަން ރަސްކަލާނގެ ޙަޟުރަތަށް އައިސްފައި އެވަނީ ބޯހޭވި ހިރަފުސްވެފައިވާ ޙާލުގައެވެ."\nއަޅެމެން ޢަރަފާތު ދުވަހުގެ ހެޔޮކަމާއި ދަރުމަ ލިބޭ މީހުންގެ ތެރެއިން ލައްވާށި. އާމީން.


Presidents cup ge final ah Alifushi thayyaaru vejje\nޕްރެޒިޑެންޓްސް ކަޕްގެ ފައިނަލަށް އަލިފުށި ތައްޔާރު ވެއްޖެ\nއަލިފުށި ނަން ލިޔެފައިވާ މޮނިއުމަންޓް ކާރިގައި ޕްރެޒިޑެންޓްސް ކަޕް ޓްރޮފީގެ ރެޕްލިކާއެއް -- ފޮޓޯ: ހުމަދް މަހްލޫފް\nއަންނަ އާދީއްތަ ދުވަހު ރ. އަލިފުށީގައި ކުޅޭ ޕްރެޒިޑެންޓްސް ކަޕްގެ ފައިނަލް މެޗަށް އަލިފުށި ތައްޔާރު ވެއްޖެ އެވެ.\nއަލިފުށީ ކައުންސިލް ރައީސް އަހްމަދު އިމްރާން މިއަދު އަވަސް އަށް ވިދާޅުވީ ރާއްޖޭގައި ކުޅޭ އެންމެ ޝަރަފުވެރި އެއް މުބާރާތް ކަމަށްވާ ޕްރެޒިޑެންޓް ކަޕްގެ ފައިނަލްމެޗުގައި މި ފަހަރު ވާދަ ކުރާ ކްލަބް ވެލެންސިއާ އާއި މާޒިޔާ ސްޕޯޓްސް ރެކްރިއޭޝަން ބައްދަލު ކުރާ މެޗަށް މުޅި އަލިފުށި ތައްޔާރުވެފައިވާ ކަމަށާއި އެންމެ ފަހުގެ ތައްޔާރީތައް ވެސް ވަމުން އަންނަ ކަމަށެވެ.\n"ތައްޔާރީތައް އަދި ވެސް މުޅިއަކުން ނުނިމޭ، އެންމެ ފަހުގެ ތައްޔާރީތައް މިހާރު ކުރިޔަށް ދަނީ." އިމްރާން ވިދާޅުވި އެވެ.\nއޭނާ ވިދާޅުވި ގޮތުގައި ދަނޑުގެ ޗޭންޖިން ރޫމްގެ ބައެއް މަސއްކަތާއި ރަށް ޒީނަތް ތެރިކުރުމުގެ މަސައްކަތް ކުރިޔަށް ދާއިރު 90 ޕަސެންޓް މަސައްކަތް ނިމި ފައިނަލް މެޗަށް އަލިފުށި ތައްޔާރުވެފަ އެވެ.\nފައިނަލް މެޗުގައި ކުޅޭ ދެ ޓީމަށް މަރުހަބާ ކިޔުމަށް އަލިފުށީގައި އާދީއްތަ ދުވަހު ސަގާފީ ހަރަކާތްތަކެއް ވެސް ކުރިޔަށް ގެންދާނެ އެވެ. އަދި ޕްރެޒިޑެންޓްސް ކަޕްގެ ފައިނަލާއި ގުޅިގެން އަލިފުށީގެ ނަން ލިޔެފައިވާ މޮނިއުމަންޓް ކައިރީގައި ޕްރެޒިޑެންޓްސް ކަޕްގެ ޓްރޮފީގެ ރެޕްލިކާއެއް ވެސް ބަހައްޓާފައައި ވެއެވެ.\nޔޫތް މިނިސްޓަރު އަހްމަދް މަހްލޫފް މިއަދު ޓްވީޓް ކުރައްވާ ވިދާޅުވީ ކުޅިވަރުގެ ހުރިހާ ކަމެއް ހިންގޭނީ ހަމައެކަނި މާލެގައި ކަމަށް ވިސްނިފައި އޮތް އޮތުން ބަދަލުކޮށް މިހާރު އެކަން މުޅި ރާއްޖެއަށް ފަތުރަމުން އަންނަ ކަމަށެވެ\nއަލިފުށި އަހުމަދު މަހްލޫފު ޔޫތު މިނިސްޓްރީ\nޓެނިސް ކުޅުންތެރިންނަށް ހިތްވަރު ދެއްވައިފި


Market gai mi aharu Samsung ah fiya jahaaleveynebaa!\nމާކެޓްގައި މިއަހަރު ސެމްސަންގް އަށް ފިޔަޖަހާލެވޭނެބާ!\nވޭތުވެދިޔަ އަހަރު ވެގެން ދިޔައީ ސުމާޓްފޯން ކުންފުނިތަކަށް އެތައްކަންތައްތަކެއް ދިމާވި އަހަރަކަށެވެ. އޭގެ ތެރެއިން ވެސް އެންމެ ބޮޑު އަންދަވަޅަކަށް ވެއްޓުނު ކުންފުންޏަކީ ސެމްސަންގް ކުންފުންޏެވެ. ދުނިޔޭގައި މީގެ ތާރީހެއްގައި ނަހަދާ ވަރުގެ ފޯނެއް ހަދާ ބާޒާރަށް ނެރުނެވެ. ނަމަކަށް ދިނީ އެމީހުންގެ ނޯޓް ސީރީސްގެ ނޯޓް7ކެވެ.\nއެއްމެންގެ ލޯ ހުއްޓުނީ މި ފޯނަށެވެ. ވާދަވެރިން ވެސް މާޔޫސްކޮށްލި އެވެ. ނަމަވެސް ވާދަވެރިންގެ ހިތްތަށް އުފާވީ ލޯންޗުކޮށް ބާޒާރަށް ނެރުނުތާ މާގިނަ ދުވަހެއް ނުވަނީސް މި ނޯޓް7ގޮވާ ވަހާކަތަކުންނެވެ. ފުރަތަމަ ދުވަސްކޮޅު މާ ސީރިއަސް ކޮށް މިކަން ނުނެގުނު ނަމަވެސް ފަހުން ފަހުން އައިސް މިކަންވީ އާމުކަމަކަށެވެ. ސީރައަސް ވެގެން ގޮސް މި ފޯނު ލޭބަލް ވެގެން ދިޔައީ ބޮމެއްގެ ސިފައިގަ އެވެ. ފޯނު ޑިވެލޮޕް ކުރުމުގައި ހެދުނު ގޯސްތަކަކާއި އެއްކޮށް ފޯނުގެ އަގު ވެއްޓި އަދި ބާޒާރަށް ނެރުނުތާ މާގިނަ މަސްތަކެއް ނުވެ މި ފޯން ވިއްކާލުން ހުއްޓާލީ އެވެ.\nވޭތުވެދިޔަ އަހަރު ވާދަވެރިންގެ ފޯނުތައް ބާޒާރަށް ނެރުމާއި އެއްކޮށް ސެމްސަންގް އަޑު ކެންޑެން ފެށީ އެވެ. އަހަރު ނިމިގެން ދިޔަ އިރު ސެމްސަންގެ އޮތީ މާކެޓުގައި އެކަހެރި ވެފަ އެވެ. ސަބަބަކީ ވޭތުވެދިޔަ އަހަރު ބާޒާރަށް ނެރުނު ގްލެކްސީ އެސް 7ގެ އަގު ނޯޓް7 ގެ މައްސަލައާއި ހެދި ދަށަށް ދިއުމުންނެވެ. މުޅި ސެމްސަންގް ވެސް ގިނަ ބަޔަކު ބޮއިކޮޓް ކުރުމުންނެވެ. ފޯނު ގޮވަން މެދުވެރިވި ސަބަބެއް މިއަދާ ހަމައަށްވެސް ސެމްސަންގް އިން އާމުކޮށްފައެއް ނުވެއެވެ. މީގެ ދުވަސް ތަކެއް ކުރިން ސެމްސަންގްއިން ވަނީ އެމީހުންނަށް މި މައްސަލަ ދިމާވި ސަބަބު އެނގިފައިވާ ކަމުގެ އިޝާރާތެއް ކޮށްފައެވެ. ނަމަވެސް މުޅިން ބަލަން ޖެހޭ ކަންތައްތައް ފުރިހަމަ އަށް ބެލިފައި ނުވާތީއާއި ސެމްސަންގް ގެ ސަލާމަތަށްޓަކައި މިކަން ވަނީ ސިއްރު ކުރެވިފައެވެ.\nމި ބޮޑު އަޑިގަންޑުން އަރައިގަތުމަށް ސެމްސަންގްއިން މިހާރު މިދަނީ އެމީހުންގެ ފްލޭގްޝިޕް ފޯނު ކަމުގައިވާ ސެމްސަންގް ގްލެކްސީ އެސް ސީރީސްގެ އެސް 8 ލޯންޗު ކުރުމުގެ މަސައްކަތް ކުރަމުންނެވެ. ދުނިޔޭގެ ޓެކް ކަވަރު ކުރާ ނޫސް އޭޖެންސީތަކުން ވަނީ މީގެ ކުރިން މި ފޯން ނެރުމަށް ހަމަޖެހިފައިވަނީ ފެބްރުއަރީގައި ކަމަށް ބުނެފައެވެ.\nނަމަވެސް މި ހަފްތާތެރޭގައި އަނެއްކާވެސް މި އޭޖެންސީތަކުން އަންނަނީ މި ފޯން ލޯންޗުކުރުން އަންނަ އޭޕްރިލް މަހަށް ފަސްވެފައިވާ ކަމަށް ރިޕޯޓު ކުރަމުންނެވެ. މިކަމާ ބެހޭ ރަސްމީ ބަހެއް އަދި ސެމްސަންގްއިން ބުނެފައެއް ނުވެއެއެވެ. ސެމްސަންގް ގެލެކްސީ އެސް ސީރީސް އާމުކޮށް ލޯންޗުކުރަނީ މާޗް- އޭޕްރިލް ހިސާބުގަ އެވެ. އެހެންކަމުން މިފަހަރު ނެރޭ ފޯނުވެސް ލޯންޗު ކުރާނެ ކަމަށް ބޮޑަށް ލަފާކުރެވެނީ އެދުވަސް ވަރުގައެވެ.\nސެމްސަންގެ ބައެއް އޮފިޝަލުންގެ ޓްވީޓްތަކުން އިޝާރަތް ކުރާ ގޮތުގައި މި ފޯނު ލޯންޗުކުރާނެ ކަމަށް އެންމެ ބޮޑަށް ބެލެވެނީ ފެބްރުއަރީ މަހު 29 ވަނަ ދުވަހު ސްޕެއިންގެ ބާސެލޯނާގައި ފަށާ ވާލްޑް މޯބައިލް ކޮންފަރެންސްގައެވެ. މި ކޮންފަރެންސްގައި ސްމާޓްފޯން ވިޔަފާރީގައި އުޅޭ ބޮޑެތި އެހެނިހެން ކުންފުނިތަކުން ވެސް އެމީހުންގެ ފޯނުތަށް ދައްކާލާނެ އެވެ. އެގޮތުން ނޮކިޔާގެ އީ1 ވެސް އެދުވަހު ދައްކާލާނެކަން މިހާރު ނޮކިޔާއިން ވަނީ އިއުލާންކޮށްފަ އެވެ.\nސެމްސަންގް8 އާއި ބެހޭގޮތުން ފެތުރޭ ވާހަކަތަށް!\nސެމްސަންގެ ގެލެކްސީ އެސް 8 އާއި އެއްކޮށް އެސް8 އެޖް ވެސް ބާޒާރަށް ނެރޭނެކަމަށް ވެއެވެ. މިފޯނާ ބެހޭ ގިނަ މައުލޫމާތުތަކެއް އަންނަނީ ބޭރުގެ ބޮޑެތި މީޑިޔާތަކުން ރިޕޯޓު ކުރަމުންނެވެ. ނަމަވެސް މިއީ އަދި ސީދާ ހަގީގަތެއް ކަމަށް ބެލެވޭކަށް ނޯންނާނެ އެވެ. ސަބަބަކީ ފޯނާއި ބެހޭ އެއްވެސް މައުލޫމާތެއް ރަސްމީކޮށް ވެސް އަދި ނުރަސްމީ ގޮތަކުން ވެސް ސެމްސަންގްއިން ހިއްސާ ކޮށްފައި ނުވާތީއެވެ. ލީކް ކޮށްފައިވާ މައުލޫމާތު ކަމަށް ބުނާ މައުލޫމާތުތަކަކާއި ފޮޓޯތަކެއް އަންނަނީ މީޑިޔާގައި ދައަރުވަމުންނެވެ.\nލީކްވެފައިވާ ކަމަށް ބުނާ ފޮޓޮލެއް:-\nމި ފޯނުގައި އެޕަލް އައިފޯންގައި ވާ ފަދައިން ޑުއެލް ކެމެރާއެއް ހުންނާނެ ކަމަށް ލީކްވެފައިވާ ކަމަށް ބުނާ ބައެއް ފޮޓޯތަކުގައި ވެއެވެ. މީގެ އިތުރުން މި ފޯނަުގައި އޭއި އެސިސްޓެންސް ނުވަތަ އަޑުން ފޯނާއި ކުޅެލެވޭނެ ސެމްސަންގްއިން ފަރުމާ ކުރަމުންދާ ފީޗާއެއް ކަމުގައިވާ "ބިކްސްބައި" ވުޖޫދަށް އަންނާނީ ސެމްސަންގް ގްލެކްސީ އެސް 8 ކާއި އެއްކޮށްކަން ޔަގީން ވާވަރުގެ ހެއްކެއް ސެމްސަންގްއިން ލީކްކޮށްލައިވާކަން ރިޕޯޓްކޮށްފައެެވެ. މީޑިއާތަކުން ރިޕޯޓްކޮށްފައިވާ ގޮތުގައި މި ފީޗާ ލީކްވެފައިވަނީ ސެމްސަންގްއިން އޮޅުމަކުން ކަމަށް ވެއެވެ.\n"ބިކްސްބައި" އަކީ ސެމްސަންގެ ގްލެކްސީ އެސް 8 ގައި ހިމެނޭނެ ކަމަށް ވާހަކަ ދެކެވުނު އެންމެ ބޮޑު އެއް ފީޗާކަން ފާހަގަކޮށްލެވެއެވެ. ބޭރުގެ ޓެކްނޮލޮޖީ ދިރާސާ ކުރާ ފަރާތްތަކުން ބުނާ ގޮތުގައި މި ފީޗާ އަކީ ސެމްސަންގް ގެ ވާދަވެރި ކުންފުނިތަށް ކަމުގައިވާ އެޕަލްގެ ސިރީ އަދި ގޫގަލް ގެ ގޫގަލް އެސިސްޓެންސް އަޑު ކަންޑުވާލާނެ ވަރުގެ ފީޗާއެކެވެ. ސަބަބަކީ މި ފީޗާ ފަރުމާ ކުރެފައިވަނީ އެހެނިހެން އެސިސްޓެންސް ތަކުގައި ހުންނަ ބަގްތައް ނުވަތަ ކުށްތައް ދެނެގަނެގެން ކަމުގައިވާތީއެވެ. ބިކްސްބައި އަކީ ސެމްސަންގްއިން މީގެ ދުވަސް ތަކެއް ކުރިން ގަތް ވިވް ކުންފުނީގެ އުފެއްދުމެކެވެ. މިކަމުގައި ހައިރާން ވާންޖެހޭ ކަމަކީ ވިވް އަކީ އެޕަލްގެ ސިރީ އުފެއްދި ކުންފުންޏަށް ވުމެވެ.\nމިފޯނުގައި ހުންނާނެ ކަމަށް އަޑު ފެތުރޭ އަނެއް ފީޗާއަކީ 90 ޕަސެންޓް ގެ ޑިސްޕްލޭއެވެ. މިއާއެކު ފިސިކަލް ހޯމް ބަޓަންއެއް މި ފޯނުގައި ނީންނާނެއެވެ. އޭގެ ބަދަލުގައި މި ފޯނުން ފެނިގެންދާނީ ހަމަ އެކަނި ސޮފްޓްކީ އެކެވެ. ސޮޕްޓް ކީއަކީ ޓަޗް އެކްސެސް ބަޓަންއެކެވެ. މީގެ ކުރިން ނެރުނު ސެމަސަންގް ގްލެކްސީ ސީރީސްގެ ފޯނުތަކަކީ 80 ޕަސެންޓ ޑިސްޕްލޭއާއެކު ފިސިކަލް ހޯމްބަޓަންއެއް ހަރުކުރެވިފައިވާ ފޯނުތަކަކެވެ.\nމިގޮތަށް ފަރުމާ ކުރެވިގެން މީގެ ދުވަސް ތަކެއް ކުރިން ޗައިނާގެ ކުންފުންޏެއް ކަމުގައިވާ ޒިއޯމީ ކުންފުނިން ވަނ Mi Mixގެ ނަމުގައި ފޯނެއް ބާޒާރަށް ނެރެފައެއެވެ. މި ފޯނުގައި 90 ޕަސެންޓް ޑިސްޕްލޭ އަކާއި އެއްކޮށް ވަނީ ސޮފްޓްކީ ހޯމްބަޓަންއެކެވެ. މި ހޯމްބަޓަންއިން ފިންގަ ޕްރިންޓް ސަޕޯޓްކުރާ އިރު މި ފިންގަ ޕްރިންޓް ސްކޭނިން ވިސްނުމަކީ ސެމްސަންގްއިން ގެންގުޅޭ ހިޔާލެއް ކަމަށް ލީކް ވެފައިވާ މައުލޫމާތުތަށް ބުނެއެވެ.\nސެމްސަންގް ގްލެކްސީ އެސް 8 އއި ގުޅުވައިގެން އެންމެ ގަދައަށް ދެކެވޭ ވާހަކައަކީ މި ފޯނުގައި 4K ރިޒޮލިއުޝަން ހިމެނޭނެ ވާހަކައެވެ. ލީކް ވެފައިވާ ހުރިހާ ސޯސްއެއްގައި ވެސް މި ކަން ވަނި ފާހަގަކޮށްފައެވެ. އެހެން ކަމުން މި ފީޗާއަކީ މި ފޯނުގައި ހިމެނުން ވަރަށް ކައިރި ފީޗާއެއް ކަމަށް ޓެކް ދިރާސާ ކުރާ ފަރާތްތަށް ބުނެއެވެ. މި ފޯނުގައި ދެން ހިމެނޭނެ ކަމަށް ވާހަކަ ދެކެވޭ ފީޗާއަކީ ޕްރެޝާ ސެންސިޓިވް ސްކްރީނެވެ. މި ފީޗާއަކީ އެޕަލްއިން މިހާރު ދެމުން އަންނަ 3ޑީ ޓަޗް ފީޗާ ކަހަލަ ޓަޗްއެއް ކަމަށް ވެއެވެ.\nލީކް ވެފައިވާ ކަމަށް ބުނާ ފޮޓޯތަކުގައިވާ މި ފީޗާތަކާއި އަޑު ފެތުރިފައިވާ ފީޗާތަކަށް ބާލައިރު ހާމަ ނުވެ އޮތީ އެންމެ ފީޗާއެއްްކަން ފާހަގަކޮށްލެވެއެވެ. ފޯނުގެ ކެމެރާއެވެ. ކޮންމެއަކަސް ސެމްސަންގްއަކީ އަބަދުވެސް ކެމަރާއަށް ބަލައިފި ނަމަ ވަރަށް ކުރީގައި އުޅޭ ބަޔެކެވެ. މިފަހަރު ނެރެން ތައްޔާރު މިވާ ސެމްސަން ގްލެކްސީ އެސް 8 ގައި ވެސް އާދަޔާހިލާފަށް މޮޅު ކެމެރާއެއް ވާނެކަމަށް ބެލެވެއެވެ.\nމި ވާހަކަތަކަށް ބަލާއިރު އެންމެ ބޮޑަށް ފާހަގަ ކޮށްލެވެނީ ސެމްސަންގައިން މި ފީޗާ ތަކާއި އެކު ސެމްސަންގެ ގްލެކްސީ އެސް 8 އެއް ބާޒާރަށް ނެރެފިނަމަ ފޯނަށް އަންނާނެކަށް ބެލެވޭ ފާޑު ކިއުމަކީ އެޕަލް އައިފޯން ކޮޕީ ކުރުމުގެ ފާޑުކިއުންތަކެވެ. ސަބަބަކީ ދެންނެވުނު ފީޗާތަކުގައި ގިނައީ އެޕަލްއިން މިހާރުވެސް ބޭނުންކުރާ ފީޗާތަކަށް ވާތީ އެވެ. އެހެން ނަމަވެސް ސެމްސަންގްއަކީ ކޮޕީ ކުރުމަށް ވުރެ ބޮޑަށް ފަހުގެ ޓެކްނޮލޮޖީއަށް އިސްކަންދޭ އަދި ކަސްޓަމަރުންގެ ބޭނުންތަކަށް އަބަދުވެސް އިސްކަންދޭ ކުންފުންޏެއް ކަމަށް ގިނަ ބަޔަކު ބުނެއެވެ.\nސެމްސަންގް ނޯޓް 8 ބާޒާރަށް އައުން އެކަށީގެންވޭ!\nސެމްސަންގް މިދިޔަ އަހަރު އަންދަވަޅަށް ވައްޓާލީ އެމީހުންގެ ނޯޓް ސީރީސްގެ ނޯޓް7ކެވެ. ނަމަވެސް ސެމަސްންގްއިން މި ފޯނުގެ އިތުރު އާ ސީރީސްއެއް މި އަހަރު ބާޒާރަށް ނެރޭނެ ކަމަށް ބެލެވެއެވެ. ސަބަބަކީ ސެމްސަންގް ނޯޓް7ގޮވި ސަބަބު މިހާރު ސެމްސަންގްއަށް އެގިފައިވައިވުމެވެ. ސެމްސަންގްއިން ނޯޓް7ގެ ވިޔަފާރި ހުއްޓާލި ކަމުގައިވީ ނަމަވެސް ނޯޓް ސީރީސްް ހުއްޓާލިކަން އިއުލާން ކޮށްފައި ނުވެއެވެ. ނޯޓް 8 ބާޒާރަށް ނެރުނަސް މި ފޯނުގައި ބޮޑަށް ހުންނާނެ ކަމަށް ބެލެވޭ ފިޗާތަކަކީ ސެމްސަންގް އެސް 8 ގައި ހުންނާނެ ފީޗާތަށް ކަމަށް ބެލެވެއެވެ. ބޮޑުބަދަަލަކަށްވެސް އަންނާނެ ކަމަށް ބެލެވެނީ ޑިސްޕްލޭ ސައިޒްގެ ތަފާތެވެ.\nސެމްސަންގްގެ އެންމެ ބޮޑު ވާދަވެރިންއަށް އަބަދުވެސް ވެފައިވަނީ އެޕަލްއެވެ. އެހެން ނަމަވެސް ސެމްސަންގަށް ދިމާވި ކަންތަތަކާއި އެކު އެޕަލްއަށް ލިބުނީ ބޮޑު އުފަލެކެވެ. އެހެން ނަމަވެސް އެޕަލްގެ މި އުފަލަށް ބުރޫ އަރުވާލީ ގޫގަލްއިންނެވެ. އައިފޯން7ނެރުނުތާ މާގިނަ ދުވަހެއް ނުވަނީސް ގޫގަލްއިން ވަނީ ގޫގަލްގެ ފުރަތަމަ އަމިއްލަ ފޯނު ކަމުގައިވާ ޕިކްސެލް ލޯންޗްކޮށްފައެވެ. އެހެން ކަމުން ވޭތުވެދިޔަ 2016 ވަނަ އަހަރު ސެމްސަންގެ ގެ ގޮޑި ނެގީ ގޫގަލްއިންނެވެ. މި އާއި އެކު ސެމްސަންގް އަށް ވެސް އަދި އެޕަލްއަށް ވެސް މިވަނީ ބޮޑު ވާދަވެރިއަކާ ކުރިމަތިލާން ޖެހިފައެވެ. ވޭތުވެ ދިޔަ އަހަރަށް ވުރެ މި އަހަރު ސްމާޓް ފޯން މާކެޓް ވަރުގަދަވާނެ ކަމަށް ބެލެވެއެވެ. އެގޮތުން މިހާރުވެސް އެންމެ ބޮޑަށް ލޯ އަޅާލެވެނީ ސެމްސަންގެ ގެ އެބުރި އައުމަށެވެ. ގެއްލުނު ސެމްސަންގްގެ އަބުރު އަބުރާ އެމީހުން ހޯދާނެ ގޮތަކަށެވެ.


އެމްއެންޔޫއެސްޔޫ ރޯދަ ރަން ފަށައިފި\nއެމްއެންޔޫއެސްޔޫ ރޯދަ ރަން\nދުވުމުގެ ޗެލެންޖު ކުރިޔަށް ގެންދިއުމަށް ހަމަޖެހިފައިވަނީ ނައިކް ރަން އެޕްލިކޭޝަން މެދުވެރިކޮށް\nމި ޗެލެންޖު ކުރިއަށްދާނީ އޭޕްރީލް 16ން މެއި 20ށް\n17 އޭޕްރިލް 2021 | ހޮނިހިރު 19:35\nއެމްއެންޔޫއެސްޔޫއިން ބޭއްވި ދިގު ހިނގުމުގެ ހަރަކާތުގެ ތެރެއިން\nރަމަޟާން މަހަށް ޚާއްސަކޮށްގެން، ދިވެހިރާއްޖޭގެ ގައުމީ ޔުނިވަރސިޓީގެ ދަރިވަރުންގެ ޔޫނިއަން (އެމްއެންޔޫއެސްޔޫ) އިން ކުރިޔަށް ގެންދާ 'އެމްއެންޔޫއެސްޔޫ ރޯދަ ރަން ޗެލެންޖް' ފަށައިފިއެވެ.\nމި ޗެލެންޖު ފަށާފައިވަނީ ހުކުރު ދުވަހުއެވެ. އެމްއެންޔޫއެސްޔޫއިން ބުނީ މި ޗެލެންޖު ކުރިއަށްދާނީ އޭޕްރީލް 16ން މެއި 20ށް ކަމަށެވެ. މި ޗެލެންޖަކީ ގައުމީ ޔުނިވަރސިޓީގެ ދަރިވަރުންނާއި މުވައްޒަފުންގެ އިތުރުން މުޅި ރާއްޖެއަށް ހުޅުވާލައިގެން ކުރިޔަށް ގެންދާ ޗެލެންޖެއް ކަމަށް އެމްއެންޔޫއެސްޔޫއިން ބުނެއެވެ.\nމި ޗެލެންޖު ފުރިހަމަކުރާ ކޮންމެ ފަރާތަކަށް މެޑައްޔެއް ދިނުމަށް ހަމަޖެހިފައިވާއިރު، 1 ވަނަ،2ވަނަ އަދި3ވަނަ އަށް ހޮވޭ ފަރާތްތަކަށް ޚާއްސަ އިނާމެއް ދިނުމަށް އެމްއެންޔޫއެސްޔޫ އިން ވަނީ ކަނޑައަޅާފައެވެ.\nމި ޗެލެންޖު ކުރިޔަށް ގެންދިއުމަށް ހަމަޖެހިފައިވަނީ ނައިކް ރަން އެޕްލިކޭޝަން މެދުވެރިކޮށެވެ.\nމީގެ އިތުރުން ދުޅަހެޔޮ އެމްއެންޔޫ، ދުޅަހެޔޮ މުޖުތަމައު ޝިއާރުގެ ދަށުން ހިނގުމުގެ ހަރަކާތެއްވެސް ވަނީ ފަށައިފައެވެ. މި ހަރަކާތުގެ މަޤްސަދަކީ ދުޅަހެޔޮ ސިއްހަތެއްގައި ދެމިހުރުމަށް އާދަ ކުރުވާ އުފާވެރި އެކުވެރި މާހައުލެއް ގާއިމްކުރުމެވެ. މި ހަރަކާތަކީ އެމްއެންޔޫގެ ސްޓްރެޓީޖިކް ޕްލޭން 2020-2025 ގެ 8.7 ވަނަ މާއްދާގެ ދަށުން ހާސިލްކުރަން ކަނޑައަޅާފައިވާ ލަނޑުދަނޑިއެކެވެ.\nއެމްއެންޔޫއެސްޔޫއަކީ އާންމުންނަށާއި، އެމްއެންޔޫގެ ދަރިވަރުންނަށް އަމާޒުކޮށް މިފަދަ ގިނަ ހަރަކާތްތަކެއް ކޮންމެ އަހަރަކުވެސް ބާއްވަމުން އަންނަ ޖަމިއްޔާއެކެވެ. ކޮވިޑްގެ މި ހާލަތާއިއެކު އެ ޖަމިއްޔާއިން ހަރަކާތްތައް ބާއްވަމުން އަންނަނީ އެޗްޕީއޭގެ ގައިޑްލައިނާ އެއްގޮތްވާ ގޮތުގެ މަތިންނެވެ.


Dharifanyah Ves Allergic Vedhaane - Vaguthu\nއަންހެނުންގެ އަދި ފިރިހެނުންގެ ހަށިގަނޑުގައި ވެސް ދަރިފަންޏާއި ދެކޮޅަށް ހަމަލާ ދިނުމަށްޓަކައި ދިފާއީ ނިޒާމުން ހާއްސަ މާއްދާއެއް އުފެއްދުމަކީ އެކަށީގެންވާ ކަމެކެވެ. މިމާއްދާއިން ދަރިފަނި މަރާލުމަށްޓަކައި ކުރާ ހަގުރާމައަށް ކިޔަނީ ދަރިފަންޏަށް އެލާޖިކުވުމެވެ.\nމިގޮތަށް އެލާޖިކްވަނީ ދަރިފަނި އުފައްދާ ފިރިމީހާގެ އަމިއްލަ ހަށިގަނޑުން ކަމުގައިވާނަމަ ރަހިމަށް ދަރިފަނި ދިޔުމުގެ ކުރިން މަރުވެއެވެ. ނުވަތަ ބަލިކަށިވެއެވެ. ވުމާއެކު އަނބިމީހާ ބަލިވެ އިނުމުގެ ފުރުޞަތު ވަރަށް ކުޑަވެގެންދެއެވެ.\nހަމައެފަދައިން ދަރިފަންޏަށް އެލާޖީވަނީ އަނބިމީހާގެ ސަބަބުންނަމަ އަނބިމީހާގެ ރަހިމަށް ދަރިފަނި ދިޔުމާއެކު އެ މަރާލުމަށް އަނބިމީހާގެ ދިފާއި ނިޒާމުން މަސައްކަތް ފަށައެވެ. ވުމާއެކު ބަލިވެ އިނުމުގެ ފުރުޞަތު މިކަމުގެ ސަބަބުން ކުޑަވެގެން ދެއެވެ. ދިރާސާތަކުން ދައްކާގޮތުގައި ބަލިވެއިންނަ ދެމަފިރިންގެ ތެރެއިން %2 މީހުން ދަރިފަންޏަށް އެލާޖިކްވެއެވެ. ދަރިފަންޏަށް އެލާޖިކްވުމާއި އެކުވެސް ބަލިވެ އިންނަ މީހުން ތިބެއެވެ. އަދި ބަލިވެ އިނުން ލަސްވާ މީހުންގެތެރެއިން %20 ނުވަތަ %40 މީހުންނަކީ ދަރިފަންޏަށް އެލާޖިކްވާ މީހުންނެވެ.\nދަރިފަންޏަށް އެލާޖިކްވާކަން އެނގޭނެ ހާއްސަ އަލާމާތެއް ނުހުރެއެވެ. އެހެންކަމުން އެކަން ދެނެގަތުމަށްޓަކައި ކުރެވެން ހުންނަ ޓެސްޓުތައް ކުރުމަކީ ރަނގަޅު ގޮތެކެވެ.\nމާބަނޑުވުމުގެ ކުރިން ސިއްހީ ގޮތުން ވިސްނަން ޖެހޭ ކަންކަން\nކޮރޯނާވައިރަހުގެ6ވައްތަރެއް ވާކަން އެނގިއްޖެ\nނޮވެމްބަރު 30, 2019 14:09\nޝާނީ އެލާޖިކް ވޭތަ ދަރިފަންޏައް\nނޮވެމްބަރު 30, 2019 14:12\nމަމިއުޅެނީ ދަ ރިފަންޏަށް އެލާޖިކް ވާތީ\nނޮވެމްބަރު 30, 2019 14:13\nނުބޯތި. އެލާޖިކް ވެދާނެ\nނޮވެމްބަރު 30, 2019 19:00\nރީދޫ ކުލައިގަ ހުންނަ އެއްޗެހި ނުބޯތި. އެލާޖިކު ވާނެ. ކުނިވެފަ އެހެރީ. ގިނަދުވަސް ވެގެން.\nދެމްފިރިން ބަލިވެ އިނދޭތަ؟\nކޮންމެރެއަކު ވެސް ގރީން އަދި ވައިޓް އެކި ދިމާލުން ލިބޭ އަދި އެލާޖީ ނުވޭ


Nihaan fuluhun ah huras elhi mahsala balanee\nނިހާން ފުލުހުންނަށް ހުރަސް އެޅި މައްސަލަ ބަލަނީ\nމެމްބަރު އަހްމަދް ނިހާން- ނިހާން ފުލުހުންނަށް ހުރަސް އެޅި މައްސަލަ ފުލުހުން ބަލަން ފަށައިފި-- ފޮޓޯ ރައްޔިތުންގެ މަޖިލިސް\nކުރީގެ ރައީސް އަބްދުﷲ ޔާމީން ހޮސްޕިޓަލަށް ގެންދިޔުމާ ގުޅިގެން ޕީޕީއެމް އަދި ޕީއެންސީ އިން ކުރި މުޒާހަރާގައި ވިލިމާލޭ ދާއިރާގެ މެމްބަރު އަހުމަދު ނިހާން ފުލުހުންގެ ވެހިކަލަކަށް ހުރަސް އެޅި މައްސަލަ މިހާރު ބަލަން ފަށާފައިވާ ކަމަށް ފުލުހުން ބުނެފި އެވެ.\nފުލުހުންގެ މީޑިއާ އޮފިސަރު "އަވަސް"އަށް މިއަދު ވިދާޅުވީ، ނިހާން ގެ މައްސަލަ މިހާރު ފުލުހުން ބަލަން ފަށާފައިވާ ކަމަށާއި އެކަމާއި ގުޅިގެން ކުރަންޖެހޭ ކަންތަށް ފުލުހުން ކުރަމުންދާ ކަމަށެވެ. މިކަމާ ގުޅޭ އިތުރު މައުލޫމާތެއް ފުލުހުން ނުދެ އެވެ.\nފުލުހުންގެ ވެހިލަކަލްގެ ފުރޮޅު ދަށަށް ނިހާން ގާބުރިއެއް ލާ މަންޒަރު ރޭ ވަނީ ސޯޝަލް މީޑިއާގައި އާއްމުވެފަ އެވެ. މިކަމާ ގުޅިގެން ނިހާން ކުރެއްވި ޓުވީޓެއްގައި ވިދާޅުވީ، އޭނާ ފުލުހުންގެ ވެހިކަލްގެ ފުރޮޅު ދަށައް ގާބުރި ލާފައިވަނީ، ފުލުހުންގެ ވެހިކަލް ފަހަތަށް ދުއްވަން އުޅޭތީ އެކަމުގެ ސަބަބުން މީހަކަށް އަނިޔާ ވެދާނެތީ ކަމަށެވެ.\nކުރީގެ ރައީސް ޔާމީން މިހާރުވަނީ 24 ގަޑިއިރަށް އައިޖީއެމްއެޗްގައި އެޑްމިޓް ކޮށްފަ އެވެ. ޔާމީންގެ އަރިސް ބޭފުޅުންގެ ތެރޭގައި ހިމެނޭ ލ. ފޮނަދޫ ދާއިރާގެ މެމްބަރު އަބްދުރަހީމް އަބްދުﷲ ވިދާޅުވެފަވަނީ ޔާމީން އައިޖީއެމްއެޗް އަށް ގެންގޮސްފައިވަނީ އެމަނިކުފާނަށް އޮޅުވާލައިގެން ކަމަށެވެ.\nމިކަމާ ގުޅިގެން ޔާމީންގެ ސަޕޯޓަރުން ހޮސްޕިޓަލްގައި މުޒާހަރާ ކުރަން ފެށުމުން ޕުލުހުން ވަނީ ޕެޕާ ސްޕޭރޭގެ ބޭނުން ކޮށް، އެ މީހުން އެތަނުން ނެރެފަ އެވެ. ހޮސްޕިޓަލްތަކުގެ އެތެރޭގައި މުޒާހަރާ ކުރުމަކީ މަނާ ކަމަކެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް އަހުމަދު ނިހާން ހުސައިން މަނިކު + އައިޖީއެމްއެޗް އަބްދުއްރަހީމް އަބްދުﷲ\nހޮސްޕިޓަލަށް ގަދަބާރުން ވަނުމަކީ ސިޔާސީ ހަރަކާތެއް ނޫން: އިމްރާން\nރައީސް ޔަމީން މާދަމާ ފުލުހަށް ވަޑައިގަންނަވާނީ ހިންގަވާފައި


Mihaathanah R. Meedhoo in Covid ah fassivi enmen ge haaluve rangalhu! މިހާތަނަށް ރ. މީދޫއިން ކޯވިޑަށް ފައްސިވި އެންމެންގެ ހާލުވެސް ރަނގަޅު – Meedhoo Times Mihaathanah R. Meedhoo in Covid ah fassivi enmen ge haaluve rangalhu!\nމިހާތަނަށް ރ. މީދޫއިން ކޯވިޑަށް ފައްސިވި އެންމެންގެ ހާލުވެސް ރަނގަޅު\nJuly 7, 2021 | އިބްރާހިމް ރަފްހާން\nރ. މީދޫއިން ކޯވިޑް 19 އަށް ފައްސިވި އެންމެންގެ ހާލުވެސް ރަނގަޅުކަމަށް މީދޫ ސިއްޙީ މަރުކަޒުން ބުނެފިއެވެ.\nމީދޫ ސިއްޙީ މަރުކަޒުން އަންނަނީ ފައްސިވި ފަރާތްތަކުގެ ޙާލަތު ގާތުން ބަލަމުންނެވެ. އަދި އެ ފަރާތްތަކަށް ބޭނުންވާ ސިއްޙީ އެހީތެރިކަންވެސް ސިއްޙީ މަރުކަޒުން އަންނަނީ ފޯރުކޮށްދެމުންނެވެ.\nރ. މީދޫގައި މިހާރު ހަލުވިކަމާއެކު ކޯވިޑް ފެތުރެމުންދާއިރު ކޯވިޑަށް ފައްސިވެފައިވާ 33 މީހުން މިވަގުތު މީދޫގައި އެބަތިއްބެވެ. މީގެ ތެރޭގައި ހިމެނެނީ ފުލޫ ސާމްޕަލްގެ ގޮތުގައި ޓެސްޓުކުރި މީހުންނާއި ފައްސިވި ފަރާތްތަކާއި ގާތުން ބައްދަލުވެފަ ތިބި ފަރާތްތަކެވެ.\nރ. މީދޫގައި ކޯވިޑް ފެތުރެމުންދާތީ، ރަށް މޮނިޓަރިންގ ހާލަތަށް ގެނެސްފައިވާއިރު ވަކި މުއްދަތެއް ނެތް ގޮތަށް ރަށް ވަނީ ފުރަބަންދުކޮށްފައެވެ. މީގެ އިތުރުން ފިހާރަތައްވެސް ބަންދުކޮށްފައިވާއިރު ފިހާރަތަކުން ދެމުން އަންނަނީ ޑެލިވަރީގެ ޙިދުމަތެވެ.\nމިއީ ރާއްޖޭގައި ކޯވިޑް ފެތުރެން ފެށި ފަހުން ރ. މީދޫއިން މިހާ ގިނަ ބަޔަކު ކޯވިޑަށް ފައްސިވި ފުރަތަމަ ފަހަރުކަން ފާހަގަކޮށްލެވެއެވެ.


SalhiMeehun: Usay Ge Facebook Live Thah Hama Habeys!\nއޭޕްރިލް 2, 2018 113 0\nޔޫސޭގެ ފޭސްބުކް ލައިވްތައް ހަމަ ހަބޭސް!\nކޮމެޑީ ރާއްޖެއަށް ތަޢާރަފްކުރި މީހަކީ ޔޫސޭއޭ ބުނެފިނަމަ އެކަމާ ދެބަސްވާނެ މީހަކު ހުންނާާނެ ހެނެއް ހިއެއް ނުވެ. “ދިރިއުޅުމަކީ މިއީބާ؟” މިނަމުގައި ޔޫސޭ ގެނެސްދިން ސިލްސިލާ ޑްރާމާތަކަކީ ދިވެހިން ހެއްވާލި ޑްރާމާތަކެކެވެ.\n“ދިރިއުޅުމަކީ މިއީބާ” އަށް ވުރެ ބޮޑު ފޭން ބޭސް އެއް ހޯދުނު ޕްރޮގްރާމެއް ނެތެވެ. މުނިފޫހި ފިލުވައިދޭން އެންމެ މޮޅީ ހަމަ ޔޫސުފް ރަފީއު (ޔޫސޭ) އެވެ. “ދިރިއުޅުމަކީ މިއީބާ”އަކީ ރޯދަ މަހަށް ޚާއްސަ ޕޮރޮގްރާމަކަށް ވީނަމަވެސް، ދިވެހިން ހެއްވާ ލުމުގައި ޔޫސޭ އެހެން މަސްމަހުގައި ފަހަތަކަށް ނުޖެހެއެވެ.\nއެހެން މަސްމަހު ޔޫސޭ އަޅުގަނޑުމެންނަށް ފެނިގެންމިދަނީ ރާއްޖޭގެ ސިޔާސީ މަސްރަހުގެ ވާހަކަތައް ކިޔައިދެނިކޮށެވެ. ސިޔާސީ އެކި ބޭފުޅުންނާއި ގުޅޭގޮތުން ދެކެވޭ ވާހަކަތަކާއި، ސިޔާސީ އެކި ބޭފުޅުންގެ ކެރެކްޓާތައް ޔޫސޭ ދަނީ ފޭސްބްކު ލައިވްގައި ގެނެސްދެމުންނެވެ. މީގެ އިތުރުން ސިޔާސީ މަޝްރަޙްގައި ހިގަމުންދާ ކަންކަމަށް މަޖާ ނަޒަރަކުން އަލި އަޅުވާލާ ދިވެހިން ހެއްވާ ލުމުގައި ޔޫސޭގެ މަސައްކަތަށް ހަމަސާބަހެވެ.\nGeneral Adurey (Tinu)\nPosted by Yoosuf Rafeeu – USAY on Monday, 12 March 2018\nޔޫސޭގެ ހަމަ ކޮންމެ ފެނިލުމަކުން މީހުންގެ ހިތްތަކަށް އެގެންނަ މަޖާވެރިކަމަކީ އާދައިގެ ކަމެއް ނޫނެވެ. ދިވެހިން ހެއްވުމުގައި ޔޫސޭއަކީ ހަމައެއްވަނައެވެ. ކިތަންމެ މަޖާ ވާހަކައެއް ދެއްކިނަމަވެސް އެހެރަ ފެންނަ ސީރިއަސްކަމަކީ ޔޫސޭގެ ކެރެކްޓަރގެ ރިހަގަނޑަށް އަޅާލާ މަސާލާއެކެވެ.


L. Gaadhoo gai hadhaa viyafaari bandharuge feasibility vanee hadhaa nimifai: Raees - One Online\nލ. ގާދޫ ---\nލ. ގާދޫގައި ވިޔަފާރި ބަނދަރެއް ތަރައްގީކުރުމަށް ހަދަންޖެހޭ ފީސިބިލިޓީ ހަދައި ނިމިފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީން ކުރިއަށް ގެންދާ ރަށްވެހި ފަތިސް ކެމްޕެއިންގައި އަތޮޅުތަކުގެ ރަށްރަށުގެ މެންބަރުންނަށް ސުވާލުކުރުމަށް ހުޅުވާލައިގެން މިރޭ ލ. އަތޮޅުގެ ރައްޔިތުންނަށް ހާއްސަކޮށް ބޭއްވި ބައްދަލުކުރެއްވުމުގައި ރައީސް ވިދާޅުވީ، ލ. އަތޮޅަކީ މިސަރުކާރުން ތަރައްގީގެ މައި މަރުކަޒެއްގެ ގޮތުގައި ތަރައްގީ ކުރާނެ ސަރަހައްދެއް ކަމަށެވެ.\nއެގޮތުން ގާދޫގައި ހަދަން ނިންމާފައިވާ ޕޯޓުގެ ފީސިބިލިޓީ ބޭރުގެ ބަޔަކާ ހަވާލުކޮށްގެން ކޮށްފައިވާ ކަމަށް ވިދާޅުވި އެވެ. ނަމަވެސް އެކަން ކޮށްފައިވަނީ ކޮންބަޔަކާ ހަވާލުކޮށްގެން ކޮންއިރަކު ކަމެއް ވިދާޅެއްނުވެ އެވެ.\n"ގާދޫގައި ޕޯޓެއް ގާއިމުކުރުމާ ބެހޭ ފީޒިބިލިޓީއެއް އެބަ އޮތް ހެދިފަ. އެކަން ވާނެ ގޮތް، އެތަނުގައި ކުރެވިދާނެ ކަންތައްތައް ބަލައި ބޭރުގެ ބަޔަކު ލައްވައި ދިރާސާއެއް ހަދާފަ އެބައޮތް. ދެން އޮތީ އެކަން ކުރިއަށް ގެންދާނެ މަރުހަލާ އޮތީ ކޮންއިރަކުތޯ ނިންމުން،" ރައީސް ވިދާޅުވި އެވެ.\nބައްދަލުކުރެއްވުމުގައި އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވީ، އިގްތިސާދު ލާމަރުކަޒު ކުރުމަށްޓަކައި ކަނޑައަޅަފައިވާ އިގްތިސާދީ ހަތަރު ހަބުގެ ތެރެއިން ލ. އަތޮޅަކީ އެއް ހަބު ކަމަށެވެ. އަދި އައްޑޫ އާއި ރާއްޖޭގެ އުތުރުގައި ގިނަ މަސައްކަތްތަކެއްކޮށް، ކާމިޔާބު ވެފައިވާއިރު މިހާރު އަމާޒަކީ ލ. އަތޮޅަށް ގެންނަންޖެހޭ ތަރައްގީ ގެނައުން ކަމަށް ވިދާޅުވި އެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ލ. ފޮނަދޫ އިގްތިސޯދު


ޙިޖާމާގެ ޚިދުމަތް އެެންމެ ހެޔޮއަގުގައި! - Shuba's Hijama & Herbal Medicine Clinic\nހެެޔޮއެދޭ އަޚުންނާއި އުޚްތުންނަށް ، ٱلسَّلَامُ عَلَيْكُمْ.\nކޮވިޑްގެ މިދަތިޙާލަތުގައި އަޅުގަނޑުމެންގެ އިޤްތިޞާދަށް މިވަނީ ވަރަށް ބޮޑެތި ނޭދެވޭ އަސަރުތަކެއް ކޮށްފައެވެ. އަޅުގަނޑުމެންގެެ ޚިދުމަތް ހޯއްދަވަމުންދާ ފަރާތްތަކާއި އަދި ޙިދުމަތް ޙޯދަވަންބޭނުންފުޅުވާ ފަރާތްތަކަށް ލުޔެއްދީ މިއިޤްތިޞާދީ ހީނަރުކަމުގައި ބައިވެެރިވުމުގެ ނިޔަތުގައި ،ޝުބާސް ޙިޖާމައިން މިއަދުން ފެށިގެެން ޙިޖާމާގެ ޚިދުމަތް އަގުހެެޔޮވެފައިވާ ވާހަކަ ވަރަށް އުފަލާއި އެެކު ދަންނަވާލަމެެވެެ.\nއެގޮތުން އަޅުގަނޑުމެންގެ ފޭސްބުކް ޕޭޖްގައި ވާނީ އިންފަރޓިލިޓީއަށް މިއަހަރުގެ ނިޔަލަށް އަގަކާނުލާ ޙިޖާމާގެ ފަރުވާ ދެވޭނެވާހަކަ އިއުލާން ކޮށްލާފައެވެ. އަދި މީގެއިތުރުން ކޮންމެ ބައްޔަކަށްވެސް ފުރަތަމަ ސެޝަންއަށް 500ރ ، ދެވަނަ ސެޝަންއަށް 400ރ އަދި ތިންވަނަ ސެޝަންއަށް 300ރ އަށް ޙިޖާމާގެ ފަރުވާދެވޭނެވާހަކަ ދަންނަވާލަމެވެ. އަދި އެއްބައްޔަކަށް ތިންފަހަރަށް ވުރެއް އިތުރުވާ ކޮންމެެފަހަރަކަށްވެސް 300ރ އަށް ޙިޖާމާގެ ފަރުވާދެވޭނެއެެވެ.\nކެންސަރ ބައްޔަށް ޙިޖާމާގެ ފަރުވާ ހޯއްދަވާފަރާތް ތަކަށް އަޅުގަނޑުމެންގެ ފަރާތުން ޙިޖާމާގެ ފަރުވާ އަގަކާނުލާ އަބަދުވެސް ދެވޭނެ ވާހަކަ އުފަލާއިއެކު ދަންނަވާލަމެވެ.\nމީގެ އިތުރުން ބަރުދަންލުއިކުރުމަށް ޙިޖާމާގެ ފަރުވާ ހޯއްދަވާފަރާތްތަކަށް ކޮންމެ ސެޝަނަކަށް 500ރ އަށް ޚިދުމަތް ދެވޭނެވާހަކަވެސް ދަންނަވާލަމެވެ.\nއަޅުގަނޑުމެންގެ ޙިޖާމާގެ ޙިދުމަތް މިވަނީ އޮގަސްޓް މަހުގެ 1 ކުން ފެށިގެން ފައްޓާފައެެވެ. ކޮންމެ ދުވަހަކުވެސް ހެނދުނު 09:00 ން ފެށިގެން މެދުކެެނޑުމެއްނެެތި އަޅުގަނޑުމެންގެ ކްލިނިކް ހުންނާނީ ރޭގަނޑު 10:00 އާހަމައަށް ހުޅުވިފައެވެެ. ޙިޖާމާ ޖެހުމުގެ ޙިދުމަތާއިއެެކު އަޅުގަނޑުމެން ހަރބަލް އުފެއްދުންތަށް ބައްލަވައިގަތުމުގެ ފުރުޞަތު ލިބިގެެން ދާނެއެވެ.\nއަދި އަންހެެން ކަނބަލުންނަށް ހެނދުނު 09:00 ން ފެށިގެން ހަވީރު 06:00 ށް ޙިޖާމާ ޖެހުމުގެެ ޚިދުމަތް މެދުކެެނޑުމެެއްނެެތި ކުރިއަށްދާނެއެެވެ. ހުކުރު ދުވަހުގެެވެެސް މެންދުރު ފަހު 02:00 ން 07:00 ށް އަންހެން ކަނބަލުންނަށް ޙިޖާމާގެ ޚިދުމަތް ދެވޭނެއެެވެ. އަދި ރޭގަނޑު 08:00 ން 10:00 ށް ފިރިހެންބޭފުޅުންނަށް ޙިޖާމާގެ ޚިދުމަތް ދެވޭނެއެެވެ.\nކޮވިޑްގެ މިނުރައްކާތެެރި ޙާލަތުގައި ކްލިނިކް އަށް ދުރުވާ ހުރިހާ ބޭފުޅުންވެސް އެޗް.ޕީ.އޭގެ ހުރިހާ އެންގެވުންތަކަށް ސަމާލުވުމަށް ވަރަށް އަދަބުވެރިކަމާއި އެކު ދަންނަވާލަމެވެ. އެގޮތުން ގައިދުރުކުރުން އިސްކުރުމާއި ، މާސްކުއެޅުއްވުމާއި އަދި ސެނެޓައިޒަރ ބޭނުންކުރުން އެދެެމެވެ.


Fuluhunge Vazeefaa ah Vanumuge Furusathu Hulhuvaalaifi\nފުލުހުންގެ ”ސްޕެޝިއަލް ކޮންސްޓެބުލަރީ ކޮންސްޓަބަލް” ވަޒީފާއަށް ވަނުމުގެ ފުރުސަތު ހުޅުވާލައިފިއެވެ.\nފުލުހުންގެ އިދާރާއިން ކުރި އިއުލާނެއްގައި ބުނެފައިވަނީ، ސްޕެޝިއަލް ކޮންސްޓެބުލަރީ ކޮންސްޓަބަލްގެ ވަޒީފާއަށް އެދި ފޯމް ހުށަހެޅުމުގެ ފުރުސަތު މިމަހުގެ ދެވަނަ ދުވަހުން ފެށިގެން އާންމުކޮށް ހުޅުވާލާފައިވާ ކަމަށެވެ.\nމި ވަޒީފާއަށް އެދި ހުށަހަޅާ ފަރާތަކަކީ ގްރޭޑް 10 ނިންމާފައިވާ ފަރާތަކަށް ވާންޖެހޭކަމަށާއި، ހަމައެއާއެކު އުމުރުން 18 އަހަރާއި 30 އަހަރާ ދެމެދުގެ މީހަކަށްވުމާއި، ފިރިހެނެއްނަމަ އިސްކޮޅު ފަސް ފޫޓު ތިން އިންޗި އަދި އަންހެނެއްނަމަ އިސްކޮޅު ފަސް ފޫޓަށްވުރެ ކުރުނުވުމާއި ވަޒީފާއަށް ކުރިމަތިލާ ފަރާތަކީ އިސްލާމްދީނުގައި ހައްދެއް ކަނޑައެޅިފައިވާ ކުށެއް ކުރިކަން، ނުވަތަ ވައްކަން، ޓެކުން، މަކަރާއި ޙީލަތް، މަސްތުވާތަކެތި ބޭނުންކުރުން، ނުވަތަ މަސްތުވާތަކެތީގެ ވިޔަފާރިކުރުން، އަދި ހިޔާނާތް ފަދަ ކުށެއް ކުރިކަން ވޭތުވެދިޔަ ފަސް އަހަރު ދުވަހުގެ ތެރޭގައި ޝަރީއަތަށް ސާބިތުވެފައިވާ މީހަކު ކަމުގައި ނުވުން ހިމެނެއެވެ.\nމީގެ އިތުރުން ވަޒީފާއަށް ކުރިމަތިލާ ފަރާތަކީ ވޭތުވެދިޔަ ފަސް އަހަރުދުވަހުގެ ތެރޭގައި، މަނާކުރެވިފައިވާ މަސްތުވާ އެއްޗަކުން އެކަހެރިވުމަށް ފަރުވާހޯދާފައިވާ ފަރާތަކަށް ނުވުމާއި ދިވެހިރާއްޖޭގައި ރަޖިސްޓަރީ ކޮށްފައިވާ އެއްވެސް ސިޔާސީ ޕާޓީއެއްގެ ރަޖިސްޓަރީގައިވާ މީހަކު ކަމުގައިވާ މީހެއްނަމަ، މޯލްޑިވްސް ޕޮލިސް ސަރވިސްގެ ވަޒީފާ ހަމަޖެހުމުން އެ ޕާޓީއެއްގެ ރަޖިސްޓްރީ އިން އުނިވާން ޖެހޭނެ ކަމަށް ފުލުހުން ބުނެއެވެ. އަދި ސްޕެޝިއަލް ކޮންސްޓެބުލަރީ ފުލުހުންގެ ތަމްރީން ފުރިހަމަކުރެވޭ ފަދަ ދުޅަހެޔޮ ސިއްހަތެއްގައި ހުރި މީހެއްކަމުގައިވެސް ވާންޖެހޭނެ ކަމަށް ފުލުހުން ބުނެއެވެ.\nފުލުހުން ވަޒީފާއަށް ޝައުގުވެރިވާ ފަރާތްތަކުން ފުލުހުންގެ ވަޒީފާއަށް އެދި ހުށަހަޅާ ފޯމާއި ދިވެހި ރައްޔިތެއްކަން އަންގައިދޭ ކާޑުގެ ކޮޕީއާއި ތައުލީމީ ސަނަދު ނުވަތަ ސެޓްފިކެޓް ތަކުގެ އެކްރެޑިޓްކޮށްފައިވާ ކޮޕީ އާއި ލިބިފައިވާ ހުނަރުތަކުގެ ސެޓްފިކެޓްތަކުގެ ކޮޕީ ހުށަހަޅަން ޖެހެއެވެ.\nހަމައެއާއެކު ނެގިފަހުން ތިން މަސް ދުވަސްވެފައިނުވާ، އެ މީހެއްގެ އިސްކޮޅު ފެންނަ ފޮޓޯއަކާއި ޕާސްޕޯޓް ސައިޒުގެ ދެ ފޮޓޯ އާއި އިންޖީނުލީ އުޅަނދު ދުއްވުމުގެ ލައިސަންސް ލިބިފައިވާ މީހެއްނަމަ ލައިސަންސްގެ ކޮޕީ އާއި އަދި ކުރިން ވަޒީފާ އަދާކޮށްފައިވާ މީހެއް ނަމަ އެވަޒީފާ އަދާކުރި ތަންތަނުގައި ވަޒީފާ އަދާކުރިކަމުގެ ލިޔުން ހުށަހަޅަން ޖެހެއެވެ.\nމި ވަޒީފާއަށް އެދި ހުށަހަޅާ ފަރާތްތަކުން ފޯމު ހުށަހަޅާނީ 2020 މެއި 31 ވަނަ ދުވަހުގެ 16:00 ގެ ކުރިން ޝަހީދު ޙުސައިން އާދަމް ބިލްޑިންގގެ ރިޝެޕްޝަނަށް ކަމަށް ފުލުހުން ބުނެއެވެ. މި ވަޒީފާއަށް އެދި ފޯމު ހުށަހަޅާނީ ވަޒީފާއަށް އެދި ހުށަހަޅާ ފޯމާއި ވަޒީފާއަށް އެދޭ ފަރާތުގެ ކުށުގެ ރެކޯޑު ބަލާ ފޯމު ފުރިހަމަ ކުރުމަށްފަހު ހުށަހަޅަންޖެހޭ ލިޔުންތަކާއެކުގައެވެ. ފޯމު ބަލައިގަތުމަށް ހަމަޖެހިފައިވަނީ ރަސްމީ ބަންދު ނޫން ކޮންމެ ދުވަހެއްގެ 14:00ން 16:00 އާއި ދެމެދުކަމަށް ފުލުހުން ބުނެއެވެ.


"Oud Al Sabaya" In Haassa Attar Lotion Eh Thaaraf Kohfi - Vaguthu\n"އޫދު އަލް ސަބާޔާ" އިން ހާއްސަ އަތަރު ލޯޝަނެއް ތައާރަފްކޮށްފި\nރާއްޖޭގެ ފުރަތަމަ އަތަރު ބްރޭންޑް "އޫދު އަލް ސަބާޔާ" އިން ފިރިހެނުންނާއި އަންހެނުންނަށް ހާއްސަ އަތަރު ލޯޝަނެއް ތައާރަފްކޮށްފިއެވެ،\nއެގޮތުން ފިރިހެނުންނަށް ހާއްސަކޮށްގެން ތައާރަފްކުރި އަތަރު ލޯޝަން އަށް ކިޔަނީ ސިލްކްވޫޑް ލޯޝަންއެވެ. އަދި ކަނބަލުންނަށް ހާއްސަކޮށްފައިވަނީ ލޭޑީ ސަބާޔާ ލޯޝަންއެވެ.\nމި ދެ ވައްތަރުގެ ލޯޝަނަކީ ވެސް ގިނައިރުތަކެއް ވަންދެން ހަށިގަނޑުގައި ވަސް ހުންނާނެ އަދި އެއްވެސް ސައިޑް އިފެކްޓެއް ނެތް ފެންވަރު ރަނގަޅު ލޯޝަނެކެވެ.\nއަދި މިއީ ރާއްޖެއަށް އަތަރު ލޯޝަންއެއް ތައާރަފް ކުރެވުނު ފުރަތަމަ ފަހަރުކަމަށް "އޫދު އަލް ސަބާޔާ" އިން ބުންޏެވެ.\n"މިއީ ރާއްޖޭގައި އަތަރު ލޯޝަންއެއް ތައާރަފް ކުރެވުނު ފުރަތަމަ ފަހަރު. އެނގިވަޑައިގަންނަވާނެ "އޫދު އަލް ސަބާޔާ" އަކީ އަބަދުވެސް ތަފާތު ވަސްތަށް ދިވެހިންނަށް ތައާރަފް ކުރަމުން އައި ބައެއް. އެގޮތުން ދިވެހިންނަށް ހާއްސަ އަތަރެއްވެސް ވާނީ މީގެ ކުރިން ތައާރަފް ކުރެވިފައި. އަދި މިއަދު ތައާރަފް މިކުރެވުނީ އަތަރު ލޯޝަން. އިންޝާﷲ މުސްތަގުބަލުގައި އަޅުގަނޑުމެން ދެން އެންމެ އަވަހަށް ތައާރަފްކުރާނީ ދިވެހިންނަށް ހާއްސަ އެއަރ ފްރެޝެނަރ އެއް" "އޫދު އަލް ސަބާޔާ"ގެ މެނޭޖިންގ ޑިރެކްޓަރ ހުސެއިން ޝަބީން ވިދާޅުވިއެވެ.\n"އޫދު އަލް ސަބާޔާ"އިން ފިރިހެނުންނަށް ހާއްސަ ކޮށްގެން ތައާރަފްކުރި އަތަރު ލޯޝަންގެ އަގަކީ 350 ރުފިޔާއެވެ. އަދި ކަނބަލުންގެ އަތަރު ލޯޝަންގެ އަގަކީ 250 ރުފިޔާއެވެ. އަދި މި ވައްތަރުގެ އަތަރު މާލޭގައި ހުންނަ އޫދު އަލް ސަބާޔާގެ މައި ފިހާރައިންނާއި އައްޑޫ ހިތަދޫގައި ހުންނަ "އޫދު އަލް ސަބާޔާ"ގެ އައުޓްލެޓް އިން ލިބެން ހުންނާނެއެވެ.\nމި ވައްތަރުގެ އަތަރު ލޯޝަން މިއަދު މާލޭގައި ހުންނަ "އޫދު އަލް ސަބާޔާ"ގެ މައި ފިހާރައިން ވިއްކަން ފަށާފައިވާއިރު އައްޑޫގައި އަތަރު ލޯޝަން ވިއްކަން ފަށާނީ މާދަމާއިން ފެށިގެންނެވެ. "އޫދު އަލް ސަބާޔާ"އަކީ އެކި ވައްތަރުގެ އަތަރާއި އަތަރު ޕާފިއުމް ލިބެން ހުންނަ ފިހާރައެކެވެ. އަދި އެއީ ރާއްޖޭގެ ފުރަތަމަ އަތަރު ބްރޭންޑްވެސް މެއެވެ.\nއެހެނިހެން މަޢުލޫމާތު ހޯއްދެވުމަށް: 9996585 || ލޮކޭޝަން: އޫދު އަލް ސަބަޔާ\nސެޕްޓެމްބަރު 25, 2018 18:08\nމާލޭގެ ކޮން ހިސާބަކު ކޮންތާކު ހުންނަ ފިހާރައެއްތޯ\nސެޕްޓެމްބަރު 25, 2018 19:55\nކްލިކް ކޮމްޕިއުޓަރ ކައިރިން ގޯޅިގަނޑެއްހެން އޮންނަ މަގެއްގައި\nތިތަން ހުންނަނީ ކޮންތާކު؟\nސެޕްޓެމްބަރު 25, 2018 22:40\nއިހުސާން ފިހާރަ ކައިރީ\nސެޕްޓެމްބަރު 25, 2018 22:52\nސެޕްޓެމްބަރު 26, 2018 13:22\nޢޫދުއްޞަބާޔާ ގެ އެއްޗިހި މާ އަގުބޮޑު، ކަމަށް ވ ތައްޔާރުވެގެން ކުރާކަމަކަސް ވިޔަސް އަމިއްލަ ސްތައިލެއް ގެންގުޅުނަސް، ހަގީގަތުގައި ވަހުގެ ކޮލިޓީ ދައްވެފައި އަގު ބޮޑުކަން ފާހަގަ ވެއްޖެ. ތިޔަގެންގުޅޭ އެއްޗެހި ހަމަ އެހެން ފުޅިޔަކަށް އެހެން ނަމެއް ކިޔާފަ ހަމަ އެޅިދާނެ. އަސްލަކީ ކޮލިޓީ ހަމަ ދަށޭ.


އަލްޒައިމާ ބަލި: އަލްޒައިމާ ބަލިޖެހިފައިވާ މީހަކު ބަލަހައްޓާ މީހާގެ ދައުރު | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: އަލްޒައިމާ ބަލިޖެހިފައިވާ މީހަކު ބަލަހައްޓާ މީހާގެ ދައުރު\nއަލްޒައިމާ ބަލި ޖެހިފައިވާ މީހަކު ބަލަހައްޓައި އެމީހަކަށް އަޅާލާ މީހަކު ކިބައިގައި އަންނަނިވި ކަންތައް ހުންނަށް ޖެހެއެވެ.\n- ތިމާއަކީ އަލްޒައިމާ ބަލި ތަޙައްމަލު ކުރަމުންދާ ތިމާގެ ބައިވެރިޔާ، ގާތްތިމާގެ މީހަކު ނުވަތަ ރަހުމަތްތެރިއަކު ބަލަންޖެހިފައިވާ މީހެއްކަން ދަތުން.\n- ބައްޔާއި ބެހޭ މައުލޫމާތު އެގިފައި ހުރުން: މިގޮތުން ބަލީގައި ކުރިމަތިވާ އުދަގޫތަކާއި، އެއުދަގޫތައް ކުޑަކުރުމަށް ކުރެވިދާނެ ކަންތައްތަކަކީ ކޮބައިކަން އެގެންޖެހޭނެ އެވެ.\n- ޑޮކްޓަރަށް ދައްކަން ޖެހޭ ދުވަސްތަކާއި، ބަލިމީހާ އަށް ބޭސްދޭންވާގޮތާއި، ދޭންޖެހޭ ބޭސްތައް އެގެން ޖެހޭނެއެވެ. އަދި ބަލިމީހާއަށް ބޭނުންވާ އެހެނިހެން ކަންތައްތައް އެގެން ޖެހޭނެ އެވެ.\n- އަލްޒައިމާ ބަލީގެ އަހުލުވެރިޔާ ބޭނުންވާ، ލޯތްބާއި، އެއްބާރުލުން ތިބާގެ ފަރާތުން އޭނާއަށް ބަރާބަރަށް ލިބެން ޖެހޭނެ އެވެ.\nއަލްޒައިމާ ބަލިޖެހިފައިވާ މީހަކަށް އެހީވެ، އަޅާލުމަކީ ފަސޭހަ ކަމެއްނޫނެވެ. ނަމަވެސް އަންނަނިވި ކަންތައްތައް ތަކުން ބަލިމީހާއާއި، އޭނާއަށް އަޅާލުމުގެގޮތުން ތިބާ ބިނާކުރާ ގުޅުމަށް އިތުރު އެހީތެރިކަމެއް ލިބިގެންދާނެ ކަމަށް ފެނެއެވެ.\n- އަރާމް ކޮށްލަން ވަގުތުކޮޅެއް ހޭދަކުރުން: ތިބާއަކީ ވެސް އިންސާނަކަށް ވީތީ އެހެންމީހުންނެކޭ އެއްފަދައިން ވަރުބަލިކަން އިހްސާސް ވާނެއެވެ. އެހެން ކަމުން ބަލިމީހާއަށް އަޅާލަމުން ވެސް ވީވަރަކުން އަރާމްކޮށް ހިތްހަމަޖެހުން ލިބިގަތުމަށް މަސައްކަތްކުރާށެވެ. މިގޮތުން ބައެއްފަހަރު އާއިލާގެ މެންބަރެއްގެ ނުވަތަ ރައްޓެއްސެއްގެ އެހީ ލިބިގަނެވިދާނެއެވެ.\n- ވީވަރަކުން ބައްޔާއި ބެހޭ މައުލޫމާތު ހޯދުން: އޭރުން ބަލިމީހާއަށް އެހީތެރިވެވޭނީ ކިހިނެއް ކަންތައްތައް ކޮށްގެންކަން އެގޭނެއެވެ. އަދި ބަލިމީހާއަށް އައިސްދާނެ ބަދަލުތައް ލަފާކޮށް އެފަދަ ކަންކަމަށް ތައްޔާރުވާން ކުރިން އެގޭނެއެވެ.\n- ބަލިޖެހިފައިވާ މީހާ ވީވަރަކުން އެކި ހަރަކާތްތަކުގައި ބައިވެރިކުރުވުން:\nމިގޮތުން ގޭގައި އަދި ގެއިން ބޭރުގައި ކުރެވޭ އެކިކަންކަމުގައި އަމަލީގޮތުން ބަލި މީހާއާއި އެކު ބައިވެރިވެވިދާނެއެވެ. އަދި ވީވަރަކުން ބަލި މީހާއަށް ކުރެވިދާނެ ކަންތައްތައް އެކަނިކުރަން ހިތްވަރުދޭށެވެ. މިސާލަކަށް ހެދުން އެޅުން، ފުނާއެޅުން ފަދަ ކަންތައްތައް އަމިއްލައަށް ކުރުމަށް ބުނެ ހިތްވަރުދެވިދާނެއެވެ.\n- ބަލިޖެހިފައިވާ މީހާގެ އާއިލާގެ ކަންތައްތަކުގައި ބަލިމީހާ އާ މަޝްވަރާކުރުން:\nމިގޮތުން ބަލިމީހާއަށް އުދަގޫކަމެއް ދިމާވެފައިވާނަމަ އެކަމުގެ ޙައްލު ހޯދުމުގައި ބަލިމީހާއަށް އެހީތެރިވެދޭށެވެ.\n- ކުރެވިދާނެ ކަންތައްތަކެއް ކަނޑައެޅުން: މިގޮތުން ކަނޑައަޅާ ކަންތައްތައް ފުރިހަމަކުރެވޭތޯ ބަލާށެވެ. މާގިނަ ކަންތައްތައް ކުރަން ކަނޑައަޅައި ނުކުރެވިދިއުމަކީ އެކަމުގެ ސަބަބުން ބަލިމީހާއަށް ނާއުއްމީދާއި މާޔޫސްކަން ގެނުވާ ކަމެކެވެ.\n- ތިބާގެ ދިރިއުޅުން މުޅިން އެކަމުގައި ހޭދަކޮށްނުލުން: މިގޮތުން ބައެއް ފަހަރު ތިބާގެ ރައްޓަހިންނާއި، ރަހުމަތްތެރިންނާއި، ބައްދަލުކޮށް ކަންކަމާއި ޚިޔާލު ބަދަލުކޮށްލަން ވާނެއެވެ. ތިބާގެ ޙަޔާތުގެ ވަގުތުތައް ހުންނަން ޖެހޭނީ ވަރަށް ރަގަޅަށް ރޭވި، އަތުރާލެވިފައެވެ.\n- އެހެންމީހެއްގެ އެހީހޯދުން: ތިބާއަކީ ބަލިމީހާ ބެލެހެއްޓުމުގެ ޒިންމާ ނަގާމީހާ ކަމުގައިވި ނަމަވެސް ތިބާއަށް ވެސް އެހެންމީހުންގެ އެހީތެރިކަމާއި، އެއްބާރުލުން އެބަލިމީހާ ބަލަހައްޓައި، އަޅާލުމުގައި ބޭނުންވާނެ އެވެ. މިގޮތުން ބަލިމީހާއަށް ދިމާވާ ކަންކަމުގައި ޚިޔާލު ބަދަލުކޮށް އެހީ ހޯދާލުމަށް ގާތް ރަހުމަތްތެރިއެއް ނުވަތަ އާއިލާގެ މެންބަރެއް އިޚްތިޔާރު ކުރެވިދާނެއެވެ.\nއަލްޒައިމާ ބަލިޖެހިފައިވާ މީހަކަށް އަޅާލުމުގައި ކުރިމަތިވާ ބައެއް ގޮންޖެހުންތައް\n- އަލްޒައިމާ ބައްޔަކީ ވަރަށް ތަފާތު ބައްޔެކެވެ. ބައެއް ފަހަރު ބަލިމީހާ އަމިއްލައަށް އާދައިގެ މީހަކު ކަންތައްތައް ކުރާހެން ކޮށްފާނެއެވެ. އަނެއްބައި ފަހަރު ހުރިހާ ކަމެއް އެހެން މީހަކަށް ބަރޯސާކޮށްގެން ހުރެދާނެއެވެ. މިއީ ތަބީޢީގޮތެއްގައި ބަލިޖެހިފައިވާ މީހުންނަށް ދިމާވާ ކަމެކެވެ. ބައެއް ފަހަރު ދެވޭ ބޭހުގެ ސަބަބުން ވެސް ބަލި މީހާއަށް ބަދަލުތައް ގެނުވައެވެ.\n- އަލްޒައިމާ ބައްޔަކީ އޭގެ ޙާލަތު ދުވަހެއް ދުވަހަކަށް ނުރައްކާވަމުން އަންނަ ބައްޔެކެވެ. ބޭސްތައް ބޭނުން ކުރި ނަމަވެސް އެއިން ލުއިކަން ލިއްބައިދެނީ ކުރިމަތިވާ ބައެއް އުދަގޫތަކަށެވެ. ބަލީގެ ޙާލަތު ނުރައްކާވެގެން އަންނަ އައުމަކަށް ބަދަލެއް ނުގެނެއެވެ.\n- ހާސްވެ ކަންބޮޑުވުމަކީ ވަރަށް ގިނައިން ބަލިމީހާ އަށް ކުރިމަތިވާ ކަމެކެވެ. އަދި މިހާލަތުގައި ބަލީގައި ކުރިމަތިވާ އެހެން އުދަގޫތައް އިތުރަށް ގޯސްވެގެންދެއެވެ. މާނައަކީ ނުރައްކާވެގެން ދެއެވެ. އެހެންކަމުން ހާސްވެ ކަންބޮޑުވުން ކުރިމަތިވުމުން ބަލިމީހާއާއި މެދު ކަންތައްކުރާނެގޮތް އެގިފައިހުރުމަކީ މުހިއްމު ކަމެކެވެ.


މިފަހަރު ޢީދު ކަރަންޓީނާ ނުލައި، އެކަމަކު އެންމެ އުފާވެރިތަ؟ – Dhen.mv\nއާމިނަތު ސަަޒްރާ July 20, 2021 - 9:25 am\nމިއަދަކީ މިއަހަރުގެ އަޟްހާ އީދު ދުވަހެއެވެ. ކޮވިޑް19ގެ ނުރައްކާތެރި އަދި ވޭން ގަދަ ހާލަތުގައި ދިވެހިން ތިބޭތާ ދޮޅު އަހަރަށް ފަހު ކަރަންޓީނާއި ނުލައި ދިވެހިންނަށް އީދަށް ރަށްރަށަށް ދެވުނު އުފާވެރި އިހްސާސް ފުރަތަމަ ފަހަރަށް ކުރެވުނު ފަހަރެވެ.\n"އަހަންނަށް އިހުސާސް ކުރެވުނީ ޖަލަކުން މިނިވަންވީމަ ކުރެވޭނެ އިހްސާސް. ރަށަށް އައިސް ފުރަތަމަ ވެސް ލެވުނީ ބޮޑު ނޭވައެއް." އީދަށް ރަށަށް ދިޔަ ރަައްޓެއްސެއްގެ އިހްސާސް އޭނަ ސިފަކޮށްދިނެވެ.\nކޮވިޑް19 އާއެކު މިވީ ދޮޅު އަހަރު ތެރޭ ރައްޔިތުން އެތައް ވޭނެއް އުފުލައިފިއެވެ. އެތައް އާއިލާއެއް ނިކަމެތި ވެއްޖެއެވެ. އެތައް އާއިލާއެއްގެ ލޯބިވެތި މެމްބަރުން މިދުނިޔެއިން ވަކިވެއްޖެއެވެ. ލޯބިވާ އަނބިދަރިންނާއި މައިންބަފައިން ނުފެނި އެތައް ދުވަހެއް ހޭދަކުރަންޖެހިއްޖެއެވެ.\n"ރަށަށް އަންނަން ހިތުލާއިރަށް އަދި ހައްތަހާ ފިޔަވަޅު ހަރުކަށި ކުރޭ. އާދެވެނީ އަހަރުވާން ގާތްވެފަ ހުއްޓާ އަދި އައިސް ކަރަންޓީނުގައި ހުންނަންވީމަ އަންނަން އުޅުމަށް ވުރެ ނައިސް ހުރީމަ ހަމަގައިމު ވެސް ނަފްސާނީ ގޮތުން ކުރި އަސަރު ކުޑަ. ގައިމު އަނބިދަރިން ފެނި6ފޫޓު ދުރުގަ ހުރެގެން 14 ދުވަސް ހޭދަ ކުރުމަށް ވުރެ މާ ހިތަށް ފަސޭހަ" ކަރަންޓީން ވާންޖެހުމުގެ ސަބަބުން ރަށަށް ނައިސް9މަސް ހޭދަ ކުރަން ޖެހުނު ސަބަބު ކިޔައިދިން އެކުވެރިއެއް ބުންޏެވެ.\nކޮވިޑް19ގެ ހާލަތުގައި ބަންދުގައި ތިބެގެން އަޅުގަނޑުމެން އީދުތަކެއް ފާހަގަކޮށްފީމެވެ. ހާލަތުގެ ހުރިގޮތުން ދިވެހިން އެންމެ މަޖާ ނަގާ އީދުތަކާއި ބަންދުތައް ގޭ ބަންދުވެގެން ނިންމައިލައިފީމެވެ. ކުޅިވަރެއް ކުޅުން އެއްކިބައިގައި ބާއްވައިފައި އަހަރުމެން ތިބީ ޓީވީން ވެސް ބަލައިލާނެ ކުޅިވަރެއް ނުފެނިއޭ ބުންޏަސް ދޮގަކަށް ނުވާނެއެވެ. ރަށަށް އައުން އަދި އޮތީތާއެވެ.\nކަން މިހެން އޮތްނަމަވެސް މިއަހަރުގެ ބޮޑުއީދު ފާހަގަ ކުރުމުގައި ރައްކާތެރިކަމުގެ ފިޔަވަޅު އެޅުމަށާއި އެޗްޕީއޭގެ ގައިޑް ލައިންތަކަށް ތަބާވުމަށް އެޗްޕީއޭއިން ވަނީ އަންގައިފައެވެ. ބައެއް ރަށްރަށް އަދިވެސް މޮނިޓަރިންގެ ހާލަތުގައި އޮތް އިރު އަނެއްބައި ރަށްރަށުން މީހާރުވެސް ތައްޔާރުވަމުން ދަނީ މިއަދު ބޮޑު ޖަމާއަތުގައި އީދު ނަމާދު ކުރުމަށެވެ. އެއަށް ފަހު ކުޅިވަރުތައް ކުޅުމަށެވެ. މަޖާ އީދަކަށެވެ. އެހެން ނަމަވެސް އީދަށް ރަށަށް ނާދެވި މާލޭގައި ތާށިވެފައި ތިބި މީހުން ވެސް މަދެއް ނޫނެވެ.\nއުއްމީދު ކުރި ލުއިތައް ލިބިއްޖެއެވެ. ރައީސުލްޖުމްހޫރިއްޔާ ވިދާޅުވިހެން އީދަށް ކަރަންޓީނާ ނުލައި ރަށަށް ވެސް އާދެވިއްޖެއެވެ. ކުޅިވަރު ކުޅުމުގެ ހުއްދަ ލިބިއްޖެއެވެ. އެހެން ނަމަވެސް ގައިޑްލައިންތަކާ ހިލާފު ނުވާ ގޮތަށެވެ.\nޢަދި ފަހުން އޮތީ .\nނެހާ ދުޕިއާ ދެވަނަ ދަރިފުޅަށް ބަނޑުބޮޑު\nޗައިނާގައި ފެންބޮޑުވުން: ޕަސިންޖަރުންތަކެއް ރޭލެއްގައި ތާށިވެފައި\nތުއްތު ކުއްޖަކު ފައްސިވެ، ކިނބިދޫ މޮނީޓަރިންއަށް


Aharu vandhen faahaanaa eh gai bandhukohafai huri meehaku salaamayikohfi\nއަހަރު ވަންދެން ފާހަނާއެއްގައި ބަންދުކޮށްފައި ހުރި މީހަކު ސަލާމަތްކޮށްފި\nގެވެށިއަނިޔާ އަކީ ދުނިޔޭގެ ހުރިހާ ގައުމެއްގައި ވެސް ގިނަ އަދަދެއްގެ އަންހެނުން ބަރުދާސްތު ކުރަމުންދާ ވޭނެކެވެ. މިފަދަ ވަރަށް ގިނަ ވާހަކަތައް ވަރަށް ގިނައިން އެކި ނޫސްތަކުން ފެނެ އެވެ. އަދި ކޮރޯނާވައިރަހުގެ ސަބަބުން ގައުމުތައް ލޮކްޑައުންއަށް ގޮސް ގޭގައި އެންމެން ބަންދުވެގެން ތިބެން ޖެހުމުން މި މައްސަލަ އެތައް ގުނަޔަކަށް އިތުރުވެފައިވާ ކަމަށް ތަޖުރިބާކާރުން ބުނެ އެވެ.\nއިންޑިޔާގެ ހަރްޔާނާ ސްޓޭޓްގެ ޕާނީޕަތު ކިޔާ ރަށެއްގެ ރިޝްޕޫރު އަވަށުގެ އަންހެނަކަށް ވެސް މިފަދަ މައްސަލައެއް ދިމާވެގެން އުޅޭކަން އެނގިގެން އެ ސަރަހައްދުގެ ވިމެން ޕްރޮޓެކްޝަން އެންޑް ޗައިލްޑް މެރިޖް ޕްރޮހިބިޝަން އޮފިސަރު ރަޖްނީ ގުޕްތާ ވަނީ އެ އަންހެންމީހާ ދިރިއުޅޭ ގެއަށް ގޮސް އޭނާ ސަލާމަތް ކޮށްފަ އެވެ.\nމި މީހާ ސަލާމަތްކުރިއިރު ފާޚާނާއެއްގެ ތެރެއަށް ލާ ބަންދުކޮށްގެން ގެންގުޅޭތާ އަހަރެއްހާ ދުވަސް ވެފައިވާ ކަމަށް އިންޑިޔާގެ ނޫސް އެޖެންސީ އަކާ ވާހަކަ ދައްކަމުން ރަޖްނީ ބުނެފައި ވެއެވެ. އަންހެންމީހާ ފާޚާނާ ތެރޭގައި ބަންދުކޮށްގެން އުޅުނީ އޭނާގެ ފިރިމީހާ އެވެ.\nރަޖްނީ ބުނި ގޮތުގައި ފިރިހެންމީހާ އޭނާގެ އަންހެނުން ފާޚާނާއަށް ލާ ބަންދުކޮށްގެން ގެންގުޅެނީ ސިކުނޑި ހަމަނުޖެހޭ މީހެއް ކަމަށް ބުނެފަ އެވެ. ނަމަވެސް ހަގީގަތަކީ އެއެއް ނޫން ކަމަށާއި އަންހެން މީހާގެ ސިކުނޑީގައި އެއްވެސް މައްސަލައެއް ނެތް ކަމަށް ރަޖްނީ ބުންޏެވެ.\nރަޖްނީ ބުނި ގޮތުގައި ސަލާމަތްކުރިއިރު އަންހެންމީހާއަށް ކާ އެއްޗެއް ބޯ އެއްޗެއް ނުދޭތާ ވެސް ކިތަންމެ ދުވަހެއް ވަނީ ވެފަ އެވެ. އަދި އެ މީހާ ހިކިގެން ގޮސް ހުރީ ކަށިގަނޑަކަށް ވެފަ އެވެ.\n"އަހަރެމެން އޭނާ އާ ވާހަކަ ދެއްކީމަ އެނގުނު އޭނާގެ ސިކުނޑީގެ މައްސަލައެއް ނޫޅޭކަން. އަހަރެމެން އޭނާ ސަލާމަތްކޮށް އޭނާގެ އިސްތަށިގަނޑު ދޮވެދީ ހަދައިދިނިން. އަދި މިހާރު ވާނީ މައްސަލަ ބަލައިދޭން ފުލުހުންނަށް ހުށަހަޅާފައި،" ރަޖްނީ ބުންޏެވެ.\nއަންހެންމީހާގެ ފިރިމީހާ ބުނި ގޮތުގައި އޭނާއަކީ ސިކުނޑިގެ މައްސަލައެއް ހުންނަ މީހެކެވެ. އަދި ފާޚާނާގައި އިންނަނީ އޭނާ އަމިއްލައަށް ބޭނުން ވެގެން ކަމަށާއި ގޭތެރޭގައި އިންނާށޭ ބުންޏަސް އެމީހާ ގޮސް އިންނަނީ ފާޚާނާތެރޭ ކަމަށް އޭނާގެ ފިރިމީހާ ބުނެފައި ވެއެވެ. އަދި ވަރަށް ގިނަ ޑޮކްޓަރުންނަށް ދައްކައިގެން ފަރުވާ ކުރި ނަމަވެސް އަންހެނުންގެ ބަލި ރަނގަޅު ނުވާ ކަމަށް ވެސް އެމީހާ ބުނެފައި ވެއެވެ.\nފުލުހުން ބުނި ގޮތުގައި މި މައްސަލަ ކުރިޔަށް ގެންދާނީ އަންހެންމީހާ ޑޮކްޓަރަށް ދެއްކުމަށް ފަހު ޑޮކްޓަރު ދޭ ލިޔުމާ އެއްގޮތަށް ކަމަށެވެ.


Thahugeeguge emme fahuge mauloomaathu saafu kurahvaifi\nމިރޭގެ ބައްދަލްވުމުގެ ތެރެއިން: ރޭގެ ހަމަލާގެ ތަހުގީގު ގޮސްފައިވާ ހިސާބުގެ އެންމެ ފަހުގެ ތަފްސީލު ވަނީ ހޯއްދަވާފައި --\nކުރީގެ ރައީސް މުހައްމަދު ނަޝީދަށް އަމާޒުކޮށް ރޭ ދިން ޓެރަރިޒަމް ހަމަލާގެ ތަހުގީގު ގޮސްފައިވާ ހިސާބެއް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ސާފު ކުރައްވައިފި އެވެ.\nރައީސް ނަޝީދަށް އަމާޒުކޮށް ރޭ ދިން ހަމަލާއާ ގުޅިގެން ވަރުގަދަ ތަހުގީގެއް ވަނީ ފަށާފައެވެ. ރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒު ވިދާޅުވީ ރޭގެ ޓެރަރިޒަމްގެ ހަމަލާއާ ގުޅިގެން ފުލުހުން ފަށާފައިވާ ތަހުގީގުގެ އެންމެ ފަހުގެ މައުލޫމާތު ރައީސް ހޯއްދަވާފައިވާ ކަމަށެވެ. މަބުރޫކް ވަނީ ސީޕީ މުހައްމަދު ހަމީދު އާއި އޭސީޕީ މުހައްްމަދު ރިޔާޒު އަދި ހޯމް މިނިސްޓަރު އިމްރާން އަބްދުﷲ ބައިވެރިވެވަޑައިގެން ބައްދަލްވުމުގެ ފޮޓޯއެއްވެސް އާންމު ކުރައްވާފައެވެ.\nހަމަލާ ގުޅިގެން ފުލުހުން މިއަދު ބޭއްވި ނޫސްވެރިންގެ ބައްދަލުވުމެއްގައި ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވީ ރޭގެ މައުލޫމާތާ ގުޅިގެން ފުލުހުންގެ ތަހުގީގުގައި ހަމަލާއާއި ގުޅުންހުރި ކަމަށް ބެލެވޭ ހަތަރު މީހަކު ފާހަގަކުރެވިފައިވާތީ އެމީހުން ދެނެގަތުމުގެ މަސައްކަތް ކުރަމުންދާ ކަމަށެވެ.\nސީޕީ ވިދާޅުވި ގޮތުގައި ޝައްކު ކުރެވޭ މީހުންގެ ހަރަކާތްތައް ބެލި، އެމީހުންނަށް ފުރައިގެން ނުދެވޭނެހެން އަޅަންޖެހޭ ފިޔަވަޅުތައް ދަނީ އަޅަމުންނެވެ. ބަޔަކަށް ޝައްކު ކުރެވުނު ނަމަވެސް މީހަކު ހައްޔަރު ކުރެވޭނީ އެމީހުންގެ މައްޗަށް ހެކިތަކެއް ހޯދިގެން ކަމުގައިވެސް ވިދާޅުވި އެވެ. ޕްރޮސެކިއުޓާ ޖެނަރަލާ ގުޅިގެން ތަހުގީގަށް ކުރިއަށްދާ ކަމާއި ޝައްކު ކުރެވޭ މީހުން ހައްޔަރުކުރުމަށް ކުރަން ޖެހޭ މަސައްކަތްތައް ވެސް ހިނގަމުންދާ ކަން ފާހަަގަކުރެއްވި އެވެ.\nރޭގައި ދިން ފަދަ ހަމަލާއެއް ދިނުމުގެ ގާބިލްކަން ލިބިފައި ތިބި ބަޔަކު މުޖުތަމައުގެ ތެރޭގައި އަދިވެސް އެބަތިބި ކަމުގައިވެސް ސީޕީ ވިދާޅުވި އެވެ.\n"މިފަދަ އަމަލުތައް ހިންގުމުގެ ގާބިލްކަން ހުރި މީހުން އަޅުގަނޑުމެންގެ ތެރޭގައި ތިބިކަން އެއީ އެއްބަސްވާ ކަމެއް. ޝަރީއަތުގެ މަރުހަލާއިން، ސާބިތުނުވެގެން ނުވެގެން ނުވަތަ ހެކި ނެތިގެން ވިޔަސް ސަލާމަތްވެގެން އަޅުގަނޑުމެންގެ މުޖުތަމައުގެ ތެރޭގައި ވެސް އެ މީހުން އެބައުޅޭ. އަދި ޖަލުތަކުގައި ވެސް އެބަތިބި."\nފުލުހުންނަށް ރޭގެ ހަމަލާއާއި ގުޅޭ އިންޓެލިޖެންސް އެއްވެސް މައުލޫމާތެއް އެއްވެސް ފަރާތަކުން ކުރިން ހިއްސާކޮށްފައި ނުވާ ކަން ތަކުރާރުކޮށް ސީޕީ ފާހަގަކުރެއްވި އެވެ. އެކަމަކު އިންޓެލިޖެންސް މައުލޫމާތު ލިބުމުގައި ހުއްޓުމެއް ނެތް ކަން ޔަގީންކޮށްދެއްވި އެވެ. ތަހުގީގުގައި ފުލުހުންނަށް ލިބެން ހުރި ހުރިހާ ވަސީލަތެއް ބޭނުން ކުރާނެ ކަމަށާއި އެގޮތުން މައްސަލައިގެ ތަހުގީގަށް 400 އާ ގާތް ކުރާ އަދަދަކަށް ފުލުހުން ބައިވެރިވާ ކަމަށެވެ.\nގޮއްވާލާފައިވާ ޑިވައިސްގެ މައުލޫމާތު ހިއްސާ ކުރައްވަމުން ސީޕީ ވިދާޅުވީ މިލިޓަރީ ލެވެލްގެ އާލާތްތަކެއް ގޮވި އެތީގައި ނެތް ކަމަށެވެ. އެކަމަކު ގޮއްވުމަށް ބޭނުން ކުރާ އާލާތްތައް ބޭނުން ކޮށްފައި އެބަހުރި ކަމަށާއި އޭގެ އިތުރު މައުލޫމާތުތައް ފަހުން އާންމު ކުރާނެ ކަމަށެވެ. ގޮއްވާލި އެތީގެ އެނާލިސިސްތައް ހަދަމުން އަންނަ ކަމަށް ވިދާޅުވި އެވެ.\nރޭގެ ހަމަލާ އަކީ ޓެރަރިސްޓް ހަމަލާއެއް ކަމަށް ވިޔަސް ސީޕީ ހަމީދު ދެކެވަޑައިގަންނަވާ ގޮތުގައި ރާއްޖޭގައި ކުއްލި ނުރައްކަލުގެ ހާލަތު އިއުލާން ކުރަންޖެހޭ ހާލަތެއް ނެތެވެ. ރައްކާތެރިކަމަށް ގިނަ ފިޔަވަޅުތަކެއް އަޅައި، ސިފައިންނާއި ފުލުހުންގެ އޮޕަރޭޝަން ލެވެލް މަތި ކުރެވިފައިވާ ކަން ފާހަގަކުރެއްވި އެވެ.\nރޭގެ ހަމަލާ ތަހުގީގުކުރުމުގައި އިނގިރޭސިވިލާތުގެ ކަމާ ގުޅޭ ފަންނީ ދެ ބޭފުޅެއްގެ އެހީތެރިކަން ފުލުހުންގެ ތަހުގީގަށް މިހާރުވެސް ލިބެމުންދާ ކަމަށްވެސް ސީޕީ ވަނީ ހާމަކުރައްވާފަ އެވެ. އަދި ރައީސުލްޖުމްހޫރިއްޔާ ރޭ އިއުލާންކުރެއްވި ގޮތަށް އޮސްޓްރޭލިއާގެ ފެޑަރަލް ޕޮލިސްގެ ބޭފުޅުން މާދަމާ ރާއްޖެ ވަޑައިގަންނަވާނެ ކަމުގައިވެސް ވިދާޅުވި އެވެ.


އުސޫލާ ޚިލާފު 40 ތަނެއް މިއަދު ބަންދުކުރި އުސޫލާ ޚިލާފު 40 ތަނެއް މިއަދު ބަންދުކުރި\nއުސޫލާ ޚިލާފު 40 ތަނެއް މިއަދު ބަންދުކުރި\nކޯވިޑުން ރައްކާތެރިވުމަށް އެކުލަވާލާފައިވާ އުސޫލުތަކާއި ޚިލާފަށް ހިންގަމުންދިޔަ 40 ތަނެއް މިއަދުވެސް ބަންދުކޮށްފައިވާކަމަށް ހެލްތް އެމެރޖެންސީ އޮޕަރޭޝަން ސެންޓަރުން ހާމަކޮށްފިއެވެ.\nއެ ސެންޓަރުގެ ތަރުޖަމާން ޑރ.ނަޒްލާ ރަފީޤް ވިދާޅުވީ ކޯވިޑް-19ގެ ޙާލަތާ ގުޅިގެން އެޗްޕީއޭއިން އެކުލަވާލި މިންގަނޑުތަކާ އެއްގޮތަށް ޚިދުމަތްދޭތޯ ބެލުމަށް ކުރިއަށްގެންދާ އިންސްޕެކްޝަންގައި މިއަދުވެސް 189 ތަނެއް ބަލާފައިވާކަމަށެވެ. މީގެތެރޭގައި ހިމެނެނީ ކާބޯތަކެތީގެ ޚިދުމަތްދޭ 62 ތަނަކާއި 13 ސެލޫނަކާއި 113 ފިހާރައެއްގެ އިތުރުން މާރުކޭޓެކެވެ.\nމި ތަންތަނުގެ ތެރެއިން އުސޫލުތަކާއި ޚިލާފުވެގެން 40 ތަނެއް މިއަދު ބަންދުކޮށްފައިވާކަމަށް ނަޒްލާ ވިދާޅުވިއެވެ. ޤަވައިދާ ޚިލާފުވެގެން ބަންދުކުރި ތަންތަނުގެ ތެރޭގައި ހިމެނޭނީ ކާބޯތަކެތީގެ ޚިދުމަތްދޭ 16 ތަނަކާއި 14 ފިހާރައަކާއި9ސެލޫންނަކާއި މާރުކޭޓެކެވެ.\nޑރ ނަޒްލާ ވިދާޅުވީ އިންސްޕެކްޝަން އެންމެ ފުރަތަމަ ފެށި އިރު ބެލި ތަންތަނުގެ ތެރެއިން ދެބައިކުޅަ އެއްބައި ތަންތަން އުސޫލާއި ޚިލާފުވެގެން ބަންދުކުރަން ޖެހުނުކަމަށެވެ. އެހެންނަމަވެސް މިހާރު އުސޫލްތަކާއި އެއްގޮތަށް ހުރި ތަންތަން އިތުރުވަމުން އަންނަ އުފަލާއިއެކު ފާހަގަކުރާކަމަށް ނަޒްލާ ވިދާޅުވިއެވެ.\nޑރ ނަޒްލާ ވިދާޅުވީ އުސޫލުތަކާއި ޚިލާފުވެގެން ބަންދުކުރާ ތަންތަނުގެ ނަންތައް އާއްމުކުރުމުގެ އުސޫލެއް އަދި ނެތްނަމަވެސް ބަންދުކުރާ ތަންތަން ފާހަގަވާގޮތަށް ނޯޓިސް ހަރުކޮށްފައި ހުންނާނެކަމަށެވެ.\nއުސޫލުތަކަށް ނުފެތޭ ތަންތަން ބަންދުކުރުމަށްފަހު ކަންކަން އިސްލާޙުކުރުމަށް 24 ގަޑިއިރުގެ ވަގުތެއް ދެއެވެ. އަދި އިސްލާޙުކުރުމަށްފަހު އެޗްޕީއޭގެ ޚާއްސަ ހޮޓްލައިނަށް ގުޅާ އެންގުމުން އަލުން އެތަނެއް އިންސްޕެކްޓކުރުމަށްފަހު އުސޫލާއި އެއްގޮތަށް ހުރި ނަމަ އެތަނެއް ހުޅުވުމުގެ ހުއްދަ އެޗްޕީއޭއިން އަންނަނީ ދެމުންނެވެ.\nކޯވިޑްގެ ބަލި މާލެއިން ފެނި ބަލި ފެތުރުން ކޯންޓްރޯލުކުރުމުގެ ގޮތުން މާލެ ފުރަބަންދުގައި އޮތުމަށްފަހު އާއްމު ހިދުމަތްދޭ ތަންތަން އަލުން ހުޅުވާލާފައިވަނީ މިދިޔަ މަހުގެ އެއްވަނަދުވަހުއެވެ. ފުރަބަންދަށް ދިން ލުއިތަކާއި އެކު އަލުން ތަންތަން ހުޅުވާލާފައިވަނީ ވަކި ޝަރުތުތަކެއް ކަނޑައެޅުމަށްފަހުއެވެ.\nމިގޮތުން ފިހާރަތަކަށް ގިނަ ވެގެން މީހުން ވަދެވޭނެ ވަރާއި ކެފޭ ރެސްޓޯރަންޓްތަކުގައި މީހުން ތިބެން ޖެހޭނެ ގޮތް ހިމެނެއެވެ. އަދި އެތަންތަނުގައި ސެނިޓައިޒަރ ބަހައްޓާ އަތް ސާފުކރެވޭނެ އިންތިޒާމުތައް ހަމަޖެއްސުންވެސް ހިމެނެއެވެ.


Heki ebahuri, Adhuham Gasim maraalikan saabithu kohdheynan: PG - vNews.mv\nހެކި އެބަހުރި، އަދުހަމް ގާސިމް މަރާލިކަން ސާބިތު ކޮށްދޭނަން: ޕީޖީ\nޝުރުފާ މުޙައްމަދު 18 February 2020, 18:27\nހުޅުމާލޭގައި ތޫނު އެއްޗަކުން ހަމަލާދީ މަރާލި ޓެކްސީ ޑްރައިވަރު ގާސިމް ހަސަންގެ މަރުގެ މައްސަލާގައި ދައުވާ އުފުލާފައިވާ އަދުހަމް މުހައްމަދު، ދައުވާއަށް އިންކާރުކުރި ނަމަވެސް، ހެކި ހުށަހަޅައި ޝަރީއަތުގައި އޭނާގެ މައްޗަށް ކުށް ސާބިތުކޮށްދެއްވާނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވެއްޖެއެވެ.\nގާސިމް ހަސަންގެ މަރުގެ މައްސަލާގައި ދައުވާ އުފުލާފައިވާ ޅ. ހިންނަވަރު ބޮޑުހިޔާގޭ އަދުހަމް މުހައްމަދު ވަނީ ތަހުގީގީ މަރުހަލާގައި އޭނާގެ ކުށަށް އިއުތިރާފު ވެފައެވެ.\nމިމައްސަލާގައި ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލިކަމުގެ ދައުވާ އޭނާގެ މައްޗަށް އުފުލުގައި ޕްރޮސެކިއުޓާ ޖެނެރަލްގެ އޮފީހުން ވަނީ އޭނާއާއެކު އިއުތިރާފުގެ އެއްބަސްވުމެއް ހަދާފައެވެ.\nމި އެއްބަސްވުމުގައި ވާގޮތުން ޝަރީއަތުގައި އޭނާ ކުށަށް އިއުތިރާފުވެއްޖެނަމަ އޭނާގެ މައްޗަށް އަންނަ އަދަބު ލުއިވެގެންދާނެއެވެ.\nއެގޮތުން މަރުގެ މައްސަލަތަކުގައި އަންނަ 25 އަހަރުގެ ހުކުމް 17 އަހަރާއި ހަމަސްދުވަހަށް ކުޑަވެގެން ދާނެއެވެ. އެހެންނަމަވެސް އާއިލާއިން މަރަށް މަރުހިފަން ބޭނުންވެއްޖެ ހާލަތެއްގައި ހުކުމް އަންނާނީ އެގޮތަށެވެ.\nމި މައްސަލާގެ ފުރަތަމަ އަޑުއެހުމުގައި މި އެއްބަސްވުމާ އެއްގޮތަށް އަދުހަމް ވަނީ ކުށަށް އިއުތިރާފު ވެފައެވެ. އަދި އެއީ މަސްތުގެ ހާލަތުގައި ހުރެ ކުރެވުނު ކަމެއްކަމަށް ބުނެ ގާސިމްގެ އާއިލާގެ ކިބައިން އޭނާ ވަނީ މާފަށް އެދިފައެވެ.\nއެހެންނަމަވެސް މިމައްސަލާގެ މިއަދުގެ އަޑުއެހުމުގައި އަދުހަމް ދައުވާއަށް އިންކާރުކޮށް ބުނެފައިވަނީ، ކުށަށް އިއުތިރާފުވެވުނީ މަސްތުގެ ހާލަތުގައި ހުރެ ކަމަށެވެ.\nމި ކަމާގުޅިގެން ޕްރޮސެކިއުޓާ ޖެނެރަލް ހުސައިން ޝަމީމް ކުރެއްވި ޓުވީޓުގައި ވިދާޅުވެފައިވަނީ، އިއުތިރާފުގެ އެއްބަސްވުމާ އެއްގޮތަށް އަމަލު ނުކުރުމަކީ މައްސަލައެއް ނޫން ކަމަށެވެ.\nއަދި މިމައްސަލާގައި ޕީޖީ އޮފީހުން ޝަރީއަތަށް ހެކި ހުށަހަޅައިގެން، ހެކީގެ މައްޗަށް ބިނާކޮށް، އަދުހަމް ތޫނު އެއްޗެއް ބޭނުންކޮށްގެން މީހަކު މެރިކަން ޝަރީއަތަށް ސާބިތު ކޮށްދެއްވާނެ ކަމަށެވެ.\nއަދުހަމް ދައުވާއަށް އިންކާރު ކޮށްފައިވާއިރު، މީގެކުރިން ބޭއްވި ނޫސްވެރިންގެ ބައްދަލުވުމެއްގައިވެސް ޕީޖީ ޝަމީމް ވަނީ އޭނާއާ ދެކޮޅަށް ކުށް ސާބިތު ކުރެވޭ މިންވަރަށް ހެކި އެބަހުރި ކަމަށް ވިދާޅުވެފައެވެ. އަދި އޭނާއާއެކު އިއުތިރާފުގެ އެއްބަސްވުން ހެދީވެސް އެކަށީގެންވާ ހެކި ހޯދުމަށްފަހު ކަމަށް ވިދާޅުވިއެވެ.\nޕީޖީ ޝަމީމް ވިދާޅުވީ ކޯޓުގައި ކަން ހިނގައިދިޔަގޮތަށް އަދުހަމް އެއްބަސްވުމަކީ މިވަގުތު އޭނާއަށްވެސް އޮތް އެންމެ ރަނގަޅު ގޮތް ކަމަށެވެ.\nއިއުތިރާފުން ރުޖޫއަ ވެއްޖެއާ މާގޯސް ކަމަށާއި އޭރުން ދާނީ ހަމަ 25 އަހަރުގެ ޖަލު ހުކުމަކަށް ކަމަށް ޕީޖީ ވަނީ ވިދާޅުވެފައެވެ.\nޕްރޮސެކިއުޓާ ގެނެރަލް ގާސިމް ހަސަން


Raajje ah beyruge pressureh neih, eiy khiyaalu: sarukaaru | Mihaaru\nރާއްޖެ އަށް ބޭރުގެ ޕްރެޝަރެއް ނެތް، އެއީ ހިޔާލު: ސަރުކާރު\nފޮރިން ސެކްރެޓަރީ އަލީ ނަސީރު މިއަދު ނޫސްވެރިންނާ ވާހަކަ ދައްކަވަނީ: ރާއްޖެ ވެސް ހިމެނެނީ ގުޅިލާމެހިފައިވާ ދުނިޔެއެއްގައި ކަމަށް އޭނާ ވިދާޅުވި.-- ފޮޓޯ: ނިޝާން އަލީ/ މިހާރު\nއެކި މައްސަލަތަކުގައި ބޭރު ގައުމުތަކުން ރާއްޖެ އަށް އަންގާ އެންގުންތަކާއި ދައްކާ ވާހަކަތަކަކީ ސަރުކާރަށް ކުރިމަތިވާ ޕްރެޝަރެއް ނޫން ކަމަށް ސަރުކާރުން މިއަދު ބުނެފި އެވެ.\nފޮރިން ސެކްރެޓަރީ އަލީ ނަސީރު މިއަދު ނޫސްވެރިންނަށް ވިދާޅުވި ގޮތުގައި ރާއްޖެ ވެސް ހިމެނެނީ ގުޅި ލާމެހިފައިވާ ދުނިޔެއެއްގަ އެވެ. ރާއްޖެ އަކީ ކޮމަންވެލްތުގެ މެމްބަރެއް ކަމަށާއި އދ. އާއި އެ ޖަމާއަތުގައި ހިމެނޭ ބައެއް ޖަމިއްޔާތަކުގައި ވެސް ރާއްޖެ ބައިވެރިވެ، ހަރަކާތްތެރި މަސައްކަތްތަކެއް ކުރަމުން އަންނަކަން އޭނާ ފާހަގަކުރެއްވި އެވެ.\nއެހެންވެ، އެކި ކަންކަމާ ގުޅޭ ގޮތުން ގައުމުތަކުން ދެކޭ ގޮތް އާއްމުކޮށް ހާމަކުރަމުން ދާނެ ކަމަށާއި އެ ކަމެއް ރައްދުވާ ގައުމަކާ ވަކިން ވެސް ވާހަކަ ދައްކާނެ ކަމަށް އަލީ ނަސީރު ވިދާޅުވި އެވެ. ރާއްޖޭން ވެސް ބޭރު ދުނިޔޭގައި އަމަލު ކުރަނީ، އޭނާ ވިދާޅުވި ގޮތުގައި، އެ ގޮތަށެވެ.\n"އެއީ [ރާއްޖޭގެ] ހިޔާލު. އަޅުގަނޑުމެން ދައްކާ ވާހަކަ ރައްދުވާ ގައުމަކަށް ޕްރެޝަރު ކުރުމަކަށް ނޫން އެ ވާހަކަ ދައްކަނީ،" ފޮރިން މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި ފޮރިން ސެކްރެޓަރީ ވިދާޅުވި އެވެ.\nއާ ފޮރިން މިނިސްޓަރު މުހައްމަދު އާސިމް ވިދާޅުވި ގޮތުގައި ރާއްޖޭން އަބަދު ވެސް ގެންގުޅެނީ ހަމަހަމަ ހާރިޖީ ސިޔާސަތެކެވެ. ވީހާ ވެސް ގިނަ ގައުމުތަކާ ގުޅުން ބަދަހިކޮށް، ރައްޓެހިކަން ބޭއްވުމަކީ، އޭނާ ފާހަގަކުރެއްވި ގޮތުގައި، ވަރަށް މުހިއްމު ކަމެކެވެ.\nއާ ފޮރިން މުހައްމަދު އާސިމް މިއަދު ނޫސްވެރިންނާ ވާހަކަ ދައްކަވަނީ: ވީހާ ވެސް ގިނަ ގައުމުތަކާ ގުޅުން ބަދަހި ކުރުން މުހިއްމު ކަމަށް އޭނާ ވިދާޅުވި.-- ފޮޓޯ: ނިޝާން އަލީ/ މިހާރު\nއެކަމަކު، މި ފަހުން ރާއްޖޭން އަންނަނީ ޗައިނާ އާއި ސައޫދީ އަރަބިއްޔާ ފަދަ ގައުމުތަކާ ވަރަށް ބޮޑަށް ގުޅުން ބަދަހި ކުރަމުންނެވެ. ހަމަހަމަ ހާރިޖީ ސިޔާސަތެއް ރަސްމީކޮށް ގެންގުޅުނު ނަމަވެސް، ރައީސް އަބްދުﷲ ޔާމީން ވެސް ވަނީ ރާއްޖޭން ޗައިނާ އަށް އިސްކަން ދޭނެކަން ދޭހަވާ ގޮތަށް ވާހަކަފުޅު ދައްކަވައިފަ އެވެ. އެހެންވެ، ހުޅަނގާއި އިންޑިއާ ފަދަ ގައުމުތަކުން ދަނީ އެ ކަންބޮޑުވުން ފާޅުކުރަމުންނެވެ.\nރާއްޖެ އަބަދު ވެސް ބޭރުގެ ޕްރެޝަރަށް ވެއްޓެނީ އަދި އދ. ފަދަ ޖަމާއަތްތަކުގެ ނިންމުންތައް ރާއްޖެއާ ދެކޮޅަށް އަންނަނީ ހާރިޖީ ސިޔާސަތު ފޭލްވުމުގެ ސަބަބުންތޯ "މިހާރު"ން ދެންނެވުމުން މިނިސްޓަރު ވިދާޅުވީ މިނިސްޓްރީން މަސައްކަތް ކުރަނީ ސަރުކާރުގެ ސިޔާސަތު ރާއްޖޭން ބޭރަށް އަންގައިދޭން ކަމަށެވެ. ސަރުކާރުގެ އިތުރުން، އެހެން ފަރާތްތަކުން ވެސް ރާއްޖެއާ ބެހޭ ގޮތުން ބޭރު ދުނިޔޭގައި މައުލޫމާތު ފަތުރާކަން އޭނާ ފާހަގަކުރެއްވި އެވެ.\n"[ހާރިޖީ ސިޔާސަތު ފޭލް ނުވެއޭ] މި ދެންނެވީ އދ.ގެ ޖެނެރަލް އެެސެމްބްލީގަ އާއި އެހެން ވެސް ޖަމާއަތްތަކުގައި އަދި ތަރައްގީގެ މަޝްރޫއުތަކުގައި އަޅުގަނޑުމެން ބައިވެރިވަމުން ގެންދޭ،" ފުރަތަމަ ފަހަރަށް ނޫސްވެރިންނާ ބައްދަލުކުރައްވައި މިނިސްޓަރު އާސިމް ވިދާޅުވި އެވެ.\nމަރުގެ އަދަބު ތަންފީޒު ނުކުރަން ގޮވާލައި އީޔޫ އާއި ގުޅިފައިވާ ގައުމުތަކުން ނެރުނު ޑިމާޝް ހުށަހަޅުއްވަން އެ ގައުމުތަކުގެ ސަފީރުން މިދިޔަ ހޯމަ ދުވަހު ލަންކާގައި ހުންނަ ދިވެހި ހައި ކޮމިޝަންގައި: މިހާރު އެންމެ ބޮޑަށް ރާއްޖެ އަށް ބޭރުގެ ޕްރެޝަރު އޮތީ މަރުގެ އަދަބުގެ މައްސަލައިގައި.-- ފޮޓޯ: އީޔޫ\nމިހާރު އެންމެ ބޮޑަށް ރާއްޖެ އަށް ބޭރުގެ ޕްރެޝަރު އޮތީ ބައި ގަރުނަށް ވުރެ ގިނަ ދުވަސް ވަންދެން މަރުގެ ހުކުމް ތަންފީޒު ނުކޮށް އޮތުމަށް ފަހު އެކަން ކުރަން އުޅޭ މައްސަލައިގަ އެވެ. އދ. އާއި އީޔޫގެ އިތުރުން އެމެރިކާ އަދި އިނގިރޭސި ވިލާތް ފަދަ ގައުމުތަކުން އަންނަނީ އެކަމާ ދެކޮޅަށް އަޑު އުފުލަމުންނެވެ.\nމިކަން ވެސް ގޮސް ގުޅެނީ ބޭރުގެ ފަރާތްތަކުން އެންމެ ބޮޑަށް ކަންބޮޑުވުން ފާޅުކުރަމުން ދާ ޝަރުއީ ނިޒާމުގެ އިންސާފުވެރިކަމާއި މިނިވަންކަމާ އެވެ. ކުރީގެ ރައީސް މުހައްމަދު ނަޝީދާއި ކުރީގެ ޑިފެންސް މިނިސްޓަރު މުހައްމަދު ނާޒިމާއި އަދާލަތު ޕާޓީގެ ރައީސް ޝައިޚް އިމްރާނާއި އެ ނޫން ވެސް އިދިކޮޅު ސިޔާސީ ބޭފުޅުންނަށް ކޮށްފައިވާ ޝަރީއަތްތަކާ ގުޅިގެން ރާއްޖެ އަށް ވަރަށް ބޮޑަށް ފާޑުކިއުން އަމާޒުވަމުން ދެ އެވެ. އަދި ފަރުދުންގެ ހައްގުތައް ގެއްލެމުންދާ ކަމަށް ބުނެ ވެސް ބޭރުގެ ފަރާތްތަކުން އަންނަނީ ނުރުހުން ފާޅުކުރަމުންނެވެ.\nފޮރިން މިނިސްޓްރީ ޑިޕްލޮމެސީ ފޮރިން ސެކްރެޓަރީ ޑިޕްލޮމެޓިކް ގުޅުން އަލީ ނަސީރު\n34 ކޮމެންޓް, 71 ރިއެކްޝަންސް\nއަސްލުތަ؟ އެކަމެއް ނޭނގެ ޔޫ.އެން ގެ ހުރިހާ ޖަލްސާ އެއްގައި އެމެރިކާއިން ވޯޓް ދޭ ކޮޅަށް ވޯޓް ދޭއިރު. އޭގެ މާނައަކީ އެހެން ގައުމުތަކާ ދުރުވުން ކަމުގައި ވީ ނަމަވެސް.\nއެއްގޮތަކަށްވެސް ޕްރެޝަރެއްނެތް. ދެއްތޯ.\nފޮރިން މިނިސްޓަރު ޓީ ވީ އަށް އަރާ ޕްރެޝަރެއް ނެތޭ ވިދާޅުވީމަ ނޫސްކިޔާ މީހުން ހާދަ ވަރެއް އެބަހުއްޓޭދޯ. އެހެން އެމަނިކުފާނު އެ ވިދާޅުވީ ނޫސްކިޔާ މީހުންނަކަށް ނޫނޭ! ތިބޭނެ ނޫސް ނުކިޔާ ހަމައެކަނި ޓީ ވީ އެމް ބަލާލައިގެން އުޅޭ ޕީޕީ އެމް ކުދިންކޮޅެއް، އެ މީހުންނަށް އިވޭނީ ހަމައެކަނި ޓީ ވީ އެމުން ކިޔާ ޚަބަރު. އޭގަ ކޮންމެ އެއްޗެއްކިޔަސް އެމީހުން ގަބޫލްކުރާނެ. އެމީހުން ދެވަނަ ވިސްނުމަކަށް ދާކައް ބޭނުމެއްނުވާނެ.\nސާބަސް ފުރަތަމަވެސް ރައީސްގެ ވާހަކަފުޅުދޮގުކުރެއްވީ.\nދެން ދެނޭވާ ދޭތެރެއިން ޔާމީނު އަރާ އެ ކިޔަނީ ކޯއްޗެކޭތަ؟ ބޭރުން ކިތަންމެ ޕްރެޝަރ ކުރިޔަސް މަރުގެ ހުކުމް ތަންފީޒު ކުރާނަމޭ ކިޔާފަ؟ ޕްރެޝަރު ނެތިއްޔާ އެހެން އެކިޔަނީ ކީއްވެ؟ ތާއީދު ހޯދަން ޖައްސާ ސްޓަންޓެއްތަ؟ ނޫނީ ހަމައިން ކަޓާފަ ހުރެގެން ކިޔާ އެއްޗެއްތަ؟\nރައީސް ޔާމީނު އެއްމެ ފަހުން ގައުމާ މުހާތަބުކޮށް ދެއްކި ވާހަކައިގައި ވިދާޅުވީ - އެތެރެއާއި ބޭރުގެ ޕްރެޝަރުތައް ނުހަނު ބޮޑު ކަމަށް - .. އާ ފޮރިން މިނިސްޓަރު ތިޔަ ދޮގު ކުރައްވަނީ ރައީސްގެ ވާހަކަތައް..\nމަނިކުފާނަކީ ދިވެހިރައްޔިތުން ނަށް ތެދުވެރި ވަފާތެރިއެއް ކަން ތިޔަސާބިތުކޮއްދިނީ އެވެ. ސުކުރިއްޔާ ވަރަށް ވަރަވެދުން\nއެހެންތަ! ނެއްތަ އެއްވެސް ޕުރެސަރެއް ރައްޔިތުން ނަށް ތެދުހާމަކޮށް ދިނީތީ ވަރަށް ވެދުން\nރާއަޖެ އަކީ ދުނިޔޭގެ ގަދަ އެއްބާރު ވީމަ ދުނިޔޭގެ ކުދި ގައުމުތަކުން ބިރުގަނޭ މި ގައުމަށް ޕްރެޝަރ ކުރަން އެހެން ވީމާކޮން ޕްރެޝަރ އެއްތޯ އޮންނާނީ....ހެހެހެ\nރާއްޖޭގައި ކަނޑެއްވެސް ނެތް.


މާލޭގެ ރައްޔިތުންނަށް ޙިދުމަތްކުރެއްވުމުގައި ސިޓީ ކައުންސިލަށް މެދުވެރިވާ ދަތިތައް ޙައްލުކޮށްދެއްވަން މަސައްކަތްކޮށްދެއްވާނެކަމުގައި އެމްޑީޕީގެ ޗެއާޕާސަން މޫސާ މަނިކު ވިދާޅުވެއްޖެ – Maldivian Democratic Party\nމާލޭގެ ރައްޔިތުންނަށް ޙިދުމަތްކުރެއްވުމުގައި ސިޓީ ކައުންސިލަށް މެދުވެރިވާ ދަތިތައް ޙައްލުކޮށްދެއްވަން މަސައްކަތްކޮށްދެއްވާނެކަމުގައި އެމްޑީޕީގެ ޗެއާޕާސަން މޫސާ މަނިކު ވިދާޅުވެއްޖެ\nމާލޭގެ ރައްޔިތުންނަށް ޙިދުމަތްކުރެއްވުމުގައި ސިޓީ ކައުންސިލަށް މެދުވެރިވާ ދަތިތައް ޙައްލުކޮށްދެއްވަން މަސައްކަތްކޮށްދެއްވާނެކަމުގައި އެމްޑީޕީގެ ޗެއާޕާސަން މޫސާ މަނިކު ވިދާޅުވެއްޖެއެވެ. މާލޭ ސިޓީ ކައުންސިލްގެ މެންބަރުންނާއެކު މާލޭ ސިޓީ ކައުންސިލްގެ އިދާރާގައި ބައްދަލުކުރައްވާ ވާހަކަދައްކަވަމުން މޫސަ ވިދާޅުވީ، ސިޓީ ކައުންސިލަރުންނަށް މެދުވެރިވާ އެކި ކަންކަމާ މެދު މަޝްވަރާ ބަދަލުކޮށްލެއްވުމަށް ހަފްތާއަކު އެއްފަހަރު އެމްޑީޕީގެ ސެކްރެޓޭރިއެޓްގައި ބައްދަލުކޮށްލައްވަން އެދިވަޑައިގަންނަވާ ކަމަށެވެ.\nމާލޭ ސިޓީގެ މޭޔަރ މައިޒާން އަލި މަނިކުއާއި ސިޓީ ކައުންސިލްގައި ހިމެނިވަޑައިގަންނަވާ އެމްޑީޕީގެ މެންބަރުން ބައިވެރިވެވަޑައިގެންނެވި މި ބައްދަލުކުރެއްވުމުގައި މާލޭ ކުނިކޮށީގެ ކަންކަމާއި ދެންވެސް މާލޭގެ ރައްޔިތުންނަށް ޚިދުމަތްތައް މުހިންމުވެފައިވާ ކަންކަމާ މެދު މަޝްވަރާކުރައްވާފައިވެއެވެ. މާލޭގެ ކުނިކޮށީގެ ކަންކަން ހައްލުކުރުމަށް ބަޖެޓުގައި 8 މިލިއަން ރުފިޔާ ހިމަނާފަ އޮތް އިރު ބަޣާވަތުގެ ސަރުކާރުން ސިޓީ ކައުންސިލް ބަދުނާމުކުރެއްވުމަށް ކުނިކޮށީގެ ކަންކަން އެމްއެންޑީއެފް މެދުވެރިކުރައްވައިގެން 21 މިލިއަން ރުފިޔާއަށް ކުރައްވާފައިވާކަން މެންބަރުން ފާހަގަކުރެއްވިއެވެ. ލާމަރުކަޒީ ޤާނޫނާ ފުށޫއަރާ ޤާނޫނުތައް6މަސް ދުވަސްތެރޭ އިސްލާޙުކުރުމަށް ކަނޑައެޅިފައިވާއިރު އެކަން ނުކުރެވި އޮންނަ އޮތުން އެއީ ސިޓީ ކައުންސިލަށް އެކި ދަތިތައް މެދުވެރިކުރައްވަން ބަޣާވާތުގެ ސަރުކާރުން ބޭނުންކުރައްވާ ހަތިޔާރަކަށް ވެފައިވާކަންވެސް މެންބަރުން ފާހަގަކުރެއްވިއެވެ.\nސިޓީ ކައުންސިލަށް މެދުވެރިވާ ދަތިތައް ހައްލުކޮށްދެއްވުމަށް މަޖްލިސް ތެރެއިންނާއި ޕާޓީ މެދުވެރިކުރައްވައި ކުރެއްވެން ހުރި ހުރިހާ މަސައްކަތްތަކެއް ކޮށްދެއްވާނެކަމުގައި ޗެއާޕާސަން މޫސާ މަނިކު ވިދާޅުވިއެވެ.


Jhanvige film Netflix ah vikkaalee9million dollar ah | Mihaaru\nޖާންވީ ކަޕޫރްގެ ފިލްމު ނެޓްފްލިކްސް އަށް ވިއްކާލީ9މިލިއަން ޑޮލަރަށް\n25 ޖޫން 2020 - 08:01\nކަރަން ޖޯހަރްގެ ދަރުމާ ޕްރޮޑަކްޝަނުން އުފައްދާފައިވާ، ބަތަލާ ޖާންވީ ކަޕޫރްގެ ފިލްމު "ގުންޖަން ސަކްސޭނާ: ދަ ކަރްގިލް ގާލް" ގެ ޑިޖިޓަލް ރައިޓްސް ނެޓްފްލިކްސް އަށް ވިއްކައިލީ 70 ކްރޯޑް ރުޕީސް (9 މިލިއަން ޑޮލަރު) އަށް ކަމަށް ރިޕޯޓްތައް ބުނެފި އެވެ.\nމި އެއްބަސްވުން ހަދާފައިވާކަން އިއުލާންކުރީ މި މަހުގެ9ވަނަ ދުވަހު އެވެ. ކޮވިޑް-19 ފެތުރޭތީ އިންޑިއާގައި އިއުލާންކުރި ލޮކްޑައުންއާ ހެދި ސިނަމާތައް ބަންދުކުރަން ޖެހި، އަލުން ހުޅުވޭނެ އިރެއް ވެސް ނޭނގޭތީ "ގުންޖަން ސަކްސޭނާ: ދަ ކަރްގިލް ގާލް" ނެޓްފްލިކްސް އިން ޕްރިމިއާކުރަން ނިންމައި ޓީޒާއެއް ވެސް ވަނީ ދައްކާލައިފަ އެވެ. ނަމަވެސް ޕްރިމިއާކުރާނެ ތާރީހެއް އަދި އިއުލާނެއްނުކުރެ އެވެ.\nމި ފިލްމަކީ ކަރަންގެ ދަރުމާ އިން ޑިޖިޓަލްކޮށް ޕްރިމިއާކުރާ ދެވަނަ ފިލްމެވެ. ފުރަތަމަ ފިލްމަކީ ދާދި ފަހުން މަރުވި އެކްޓަރު ސުޝާންތު ސިންގް ރާޖްޕޫތާއި ޖެކްލިން ފެނަންޑޭޒާ އެކު މިދިޔަ އަހަރު ގެނެސްދިން "ޑްރައިވް" އެވެ.\nމީގެ އިތުރުން މި އަހަރުގެ ޖެނުއަރީ މަހު ދަރުމާގެ ޑިޖިޓަލް ގޮފި ދަރުމެޓިކް އެންޓަޓައިންމަންޓްގެ ފިލްމު "ގިލްޓީ" ނެޓްފްލިކްސް އިން ސްޓްރީމްކޮށްފައިވެ އެވެ. އެ އުފެއްދުމަކީ ދަރުމާ އާއި ނެޓްފްލިކްސް ގުޅިގެން ޑިޖިޓަލް ކޮންޓެންޓްތައް ގެނެސްދޭން ހެދި އެއްބަސްވުމުގެ ދަށުން ގެނެސްދިން ފުރަތަމަ ފިލްމެވެ.\nނެޓްފްލިކްސް އަށް "ގުންޖަން ސަކްސޭނާ: ދަ ކަރްގިލް ގާލް" ގެ ޑިޖިޓަލް ރައިޓްސް ވިއްކައިލި އިރު، އެ ފިލްމަކީ ގާތްގަނޑަކަށް 30 ކްރޯޑް ރުޕީސް (4 މިލިއަން ޑޮލަރު) ގެ ބަޖެޓަކުން ހަދާފައިވާ ފިލްމެކެވެ.\nކުރިން މިދިޔަ އެޕްރީލް މަހުގެ 24 ގައި ރިލީޒްކުރަން ނިންމި އެ ފިލްމަކީ ޝަރަން ޝަރުމާ ޑައިރެކްޓްކޮށްފައިވާ ބައޮގްރަފިކަލް ފިލްމެކެވެ.\nJhanvi Kapoor ge "Gunjan Saxena" Netflix ah\nމީގައި ކިޔައިދޭނީ އިންޑިއާގެ އަސްކަރިއްޔާގެ ފުރަތަމަ އަންހެން ޕައިލެޓް ގުންޖަންގެ ވާހަކަ އެވެ. އެގޮތުން 1999 ގައި އިންޑިއާ އާއި ޕާކިސްތާނާ ދެމެދު ކުރި ކަރްގިލް ހަނގުރާމައިގައި އަސްކަރީ އޮފިސަރުން ހެލިކޮޕްޓަރެއްގައި އުފުލަން ގުންޖަން ކުރި މަސައްކަތް ފިލްމުގައި ދައްކުވައިދޭނެ އެވެ.\nސިނަމާތައް ބަންދުކުރަން ޖެހުމާ ގުޅިގެން މި އަހަރު ވަރަށް ގިނަ ފިލްމުތަކެއް ޑިޖިޓަލްކޮށް ޕްރިމިއާކުރާނެ ކަމަށް ބެލެވެ އެވެ.\nއެގޮތުން މި އަހަރު ޑިޖިޓަލް ޕްރިމިއާއަކަށް ދިޔަ ފުރަތަމަ ފިލްމަކީ މި މަހުގެ 12 ގައި އެމެޒޯން ޕްރައިމް ވީޑިއޯ އިން ސްޓްރީމްކުރި އަމީތާބް ބައްޗަނާއި އަޔޫޝްމަން ކްރާނާގެ "ގުލާބޯ ސިތާބޯ" އެވެ. ރިޕޯޓްތައް ބުނާގޮތުން އެ ފިލްމުގެ ޑިޖިޓަލް ރައިޓްސް ވިއްކީ 65 ކްރޯޑް ރުޕީސް (8 މިލިއަން ޑޮލަރު9 އަށެވެ.\nއިތުރު ލިޔުންތައް ބޮލީވުޑް ބޮލީވުޑް ފިލްމު ސްޓްރީމިން ޓީވީ\nއަލަތު ވެބް ސީރީޒްގެ ޝޫޓިން އޮތީ ފަށާފައި: މަދޫރީ\nއަނޫރާގްގެ "ޗޯކްޑް" ނެޓްފްލިކްސް އަށް


MDP in dhanee hunaruveri zuvaanunge musthaqbal kathilamun: Dr Jameel\n"އެމްޑީޕީން ދަނީ ޒުވާނުންގެ މުސްތަގުބަލު ކަތިލަމުން"\nކުރީގެ ހޯމް މިނިސްޓަރު އަދި ކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު -- އަވަސް\nދާދި ފަހުން ފުލުހުންގެ ގާނޫނަށް ގެނައި އިސްލާހަކީ ބަދަލު ހިފުމުގެ ގޮތުން ގެނައި އިސްލާހުތަކެއް ކަމަށް ވިދާޅުވެ ވެރިކަން ކުރާ އެމްޑީޕީން ހުނަރުވެރި ޒުވާނުންގެ މުސްތަގުބަލު ކަތިލަމުންދާ ކަމަށް ކުރީގެ ހޯމް މިނިސްޓަރު އަދި ކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nޖަމީލް މިހެން ވިދާޅުވީ އެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ހުންނެވި އަބްދުﷲ ފައިރޫޝް ފުލުހުންގެ ވަޒީފާއިން ރިޓަޔާ ކުރެއްވުމާއި ގުޅިގެންނެވެ. ފައިރޫޝްއަށް އެމްޑީޕީން ބޮޑެތި ތުހުމަތުތަކެއް ކުރަމުންދާއިރު ފައިރޫޝްގެ އިސްތިއުފާގެ ފަހަތުގައި ވަނީ ދާދި ފަހުން ފުލުހުންގެ ގާނޫނަށް ގެނައި އިސްލާހު ކަމަށް ގިނަ ބަޔަކު ދެކެއެވެ. ފައިރޫޝް އިސްތިއުފާ ދިނުމުން އެމްޑީޕީގެ ބައެއް އެކްޓިވިސްޓުން ވަނީ އުފާފާޅުކޮށްފައެވެ. އަދި އެމްޑީޕީގެ އިސް ބައެއް ބޭފުޅުންނާއި އެކްޓިވިސްޓުން ގެންދަނީ ފައިރޫޝްއަކީ "ބަޣާވާތް" ކުރި ބޭފުޅެއް ކަމަށް ވިދާޅުވެ އިސްތިއުފާ ދިނަސް އެ މައްސަލަ ބަލަން ޖެހޭނެ ކަމަށް ބުނަމުންނެވެ.\nއެކަމަށް އިޝާރާތް ކުރައްވާ ޖަމީލް މިއަދު ވިދާޅުވީ ފުލުހުންގެ އާ ގާނޫނުގެ މަގްސަދަކީ ބަދަލު ހިފުން ކަަމަށާ ގައުމެއްގެ ގޮތުގައި މިއީ ވަރަށް ނާތަހުޒީބު އަމަލުތަކެއް ކަމަށެވެ. އަދި އެމްޑީޕީ އިސްނަގައި ހުނަރުވެރި ޒުވާނުންގެ މުސްތަގުބަލް ކަތިލުމަށްފަހު އުފާފާޅުކުރުމަކީ ލަދުވެތި އަމަލެއް ކަމަށް ވިދާޅުވިއެވެ. ޖަމީލް އެ އިޝާރާތް ކުރައްވަނީ ފައިރޫޝް އިސްތިއުފާ ދިނުމުން އެމްޑީޕީގެ ބައެއް އެކްޓިވިސްޓުން އުފާފާޅުކުރި ކުރުމަށެވެ. ޖަމީލް ވަނީ ވައުދުވި މިނިވަން، ވަޒީފާގެ ބިރުވެރިކަން ނެތް މުޖުތަމައު ކޮބައިތޯވެސް ސުވާލު ކުރައްވާފައެވެ.\n"މިއަދު ޑރ. ފަައިރޫޝް. މާދަމާ ޝިކާރައަކަށް ވާނީ ކާކުބާ؟ ދިވެހި ގައުމަށް ވަކިން ހާއްސަކޮށް އައްޑޫ ރައްޔިތުންނަށް މި ސަރުކާރުންނާއި އެމްޑީޕީން އަބަދުވެސް ދެނީ ކެހި،" ދެކުނުގެ ފުވައްމުލަކަށް ނިސްބަތްވެވަޑައިގަންނަވާ ޖަމީލް ވިދާޅުވިއެވެ.\nމި އިސްލާހު ހުށައެޅީ ކޮމެޓީ މަރުހަލާވެސް ނިމި ބިލް ފާސްކުރަން މަޖިލީހަށް ފޮނުވާފައިވަނިކޮށެވެ. އެ އިސްލާހަށް އެމްޑީޕީގެ ބައެއް މެންބަރުންވެސް ދެކޮޅު ހައްދަވާ ވާހަކަދެއްކެވިއެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + މޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހުމަދު\n"ހަމަލާއަށް ފަހު އެޅި ފިޔަވަޅެއް ނެތް"\nނަން ބަލައިނުގަނެވެނީ ޝަހީދުންގެ އަގު ވަޒަން ނުކުރާތީ


SunOnline: Bid Committee in nuninimanees City Councilin imaarai hadhaa massala fen mathivejje\nބިޑް ކޮމެޓީން ނުނިންމަނީސް ސިޓީ ކައުންސިލްއިން އިމާރާތް ހަދާ މައްސަލަ ފެން މަތިވެއްޖެ\nމުހައްމަދު އައުޒަމް 27 Oct 2019, 15:58\nމާލޭ ސިޓީ ކައުންސިލްއިން ލޮނުޒިޔާރަތްކޮޅު ސަރަހައްދުގައި ތަރައްގީކުރަން ފަށާފައިވާތަން--- ފޮޓޯ: މުހައްމަދު ފަޒީން\nލޮނުޒިޔާރަތްކޮޅު ސަރަހައްދުގައި އަޑިޕާކް ތަރައްގީކުރުމަށް މާލޭ ސިޓީ ކައުންސިލުން މިހާރު ހިންގަމުންދާ މަޝްރޫއުގެ ތެރެއިން އެތަނުގައި އިމާރާތްތަކެއް ހެދުމުގެ މަސައްކަތް ބިޑް ކޮމިޓީއިން ކުރަނިކޮށް އެ އިމާރާތް ހެދުމުގެ މަސައްކަތް ކުރަން ފެށި މައްސަލައެއް ފެންމަތިވެއްޖެ އެވެ.\nއަޑިޕާކް ސަރަހައްދު ތަރައްގީ ކުރުމުގެ މަޝްރޫއުގެ ތެރޭގައި ގާޑް ބްރިޖަކާއި ފާހާނާ ބަރިއެއްގެ އިތުރުން އެންޓްރެންސް ކެނޮޕީއެއްގެ އިތުރުން ލައިފް ގާޑް ޓަވަރެއް އެޅުން ހިމެނެ އެވެ.\nމެދު ހެންވޭރު ދާއިރާގެ ސިޓީ ކައުންސިލް މެމްބަރު އަދި ބިޑް ކޮމެޓީގެ މުގައްރިރު އަހުމަދު ނިޔާޒް "ސަން" އަށް މިއަދު ވިދާޅުވީ އެތަންތަން ތަރައްގީކުރަން މީގެ ހަފްތާއެއްހާ ދުވަސް ކުރިން ބިޑް ކޮމެޓީއަށް ހުށަހެޅި ކަމަށެވެ. ނަމަވެސް އޭރުވެސް އެތަނުގެ ބިންގާ އަޅާފައިވާ ކަމަށް އޭނާ ވިދާޅުވި އެވެ.\n"ބިޑް ކޮމެޓީއަށް އެކަން ހުށަހެޅީމަ އަޅުގަނޑުމެން އެދުނީ އެކަމަށް ބަޖެޓް ފާސްކޮށްގެން ކުރިއަށް ގެންދިއުމަށް. އެކަމަކު އަދި ނީންނާނެ ބިޑް ކޮމެޓީން އަދި ނެތް ގައިމުވެސް އެއްވެސް ބަޔަކާ އެކަން ހަވާލުކޮށްފަ. އެހެން އެކަންއޮއްވަ ދެން މި ފެންނަނީ އެތަން އިމާރާތްކޮށް ނިމޭތަން." ނިޒާޔް ވިދާޅުވިއެވެ.\nއެކަމާ ގުޅޭ ގޮތުން މާލޭ ސިޓީ ކައުންސިލްގެ މާފަންނު އުތުރު ދާއިރާގެ މެމްބަރު މުހައްމަދު ފަޒީން "ސަން" އަށް މައުލޫމާތު ދެއްވަމުން ވިދާޅުވީ އެ މަސައްކަތް ބަޔަކާ ހަވާލުކުރަން ކައުންސިލްގެ ބިޑް ކޮމެޓީއަށް ހުށަހެޅިއިރުވެސް އެ މަސައްކަތް ވަނީ އަމީން ކޮންސްޓްރަކްޝަންއިން ކުރަންފަށާފައި ކަމަށެވެ.\n"ގާތްގަނޑަކަށް 1.9 މިލިއަން ރުފިޔާއަށް މަސައްކަތް ބިޑް ކޮމެޓީއަށް ގެނައީވެސް ތިން ކޯޓޭޝަންއާއެކު. އެހެންނަމަވެސް ތިން ކޯޓޭޝަނަކުން ނުފުދޭ މިހާ ބޮޑު އަގަކަށް. އެކަން ކުރިއަށް ގެންދަން ޖެހޭނީ އާންމުކޮށް ހުޅުވާލައިގެން،" ފަޒީން ވިދާޅުވި އެވެ.\nފަޒީން ވިދާޅުވީ ގެނެސްފައިވާ ތިން ކޯޓޭޝަންގެ ތެރެއިން މަތީ އަގު ހިމެނޭ ދެ ކޯޓޭޝަން ހަދާފައިވަނީ އެއްފޯމެޓަކަށް ކަމަށެވެ.\nފަޒީން މިއަދު ވަނީ އެ މައްސަލަ މާލޭ ސިޓީ ކައުންސިލްއިން ހިންގާ މީޑިއާ ވައިބާ ގްރޫޕްގައިވެސް ހިއްސާކޮށްފަ އެވެ. ނަމަވެސް އިރުކޮޅެއް ނުވެ ފަޒީން ވަނީ އެ ގްރޫޕުންވެސް ބޭރުކޮށްފަ އެވެ.\nއެކަމާ ގުޅޭ ގޮތުން މާލޭ ސިޓީ ކައުންސިލްގެ ޑެޕިއުޓީ މޭޔަރު ޝަމާއު ޝަރީފްއަށް ތަކުރާރުކޮށް ގުޅުމުންވެސް ފޯނު ނުނަންގަވާތީ އޭނާގެ ބަހެއް ވަނީ ލިބޭގޮތުން ނުވެފަ އެެވެ. އަދި މޭޔަރު ޝިފާ މުހައްމަދު ފޯން ނިއްވާލައިފައި އޮތުމުންވެސް ވަނީ އޭނާގެ ބަހެއްވެސް ނުލިިބިފަ އެވެ.


Gaumeh ge verikan eh faharaa dhe meehunna nukurey veyne:Rozaina - AO News\nގައުމެއްގެ ވެރިކަން އެއް ފަހަރާ ދެމީހުންނަށް ނުކުރެވޭނެ:ރޮޒައިނާ\nގައުމެއްގެ ވެރިކަން އެއް ފަހަރާ ދެމީހުންނަށް ނުކުރެވޭނެ ކަމަށް ވިދާޅުވެ މީދޫ ދާއިރާގެ މެމްބަރު ރޮޒައިނާ އާދަމް، މަޖިލީހުގެ ރައީސް މުހައްމަދު ނަޝީދުއަށް ނުސީދާކޮށް ރައްދު ދެއްވައިފިއެވެ.\n،ރޮޒައިނާ މިހެން ވިދާޅުވީ އެމްޑީޕީ އަށް ވެރިކަން ދިނުމަށް ފަހު، ރައީސް އިބްރާހިމް މުހައްމަދު ސޯލިހް ނިސްބަތްވާ ޕާޓީ އަށް މަޖިލިހުން 65 ގޮނޑި ދިނީ އުނދަގުލަކާ ނުލައި މެނިފެސްޓޯގައި ހުރި ކަންކަން ތަންފީޒު ކުރަންކަމަށް ވިދާޅުވެކުރެއްވި ޓުވިޓެއްގެ ޖަވާބުގައި މެޒޯ މުހައްމަދު ދެއްކި ވާހަކައަށް ރައްދު ދެމުންނެވެ. މި ގޮތުން ރޮަޒައިނާ ވިދާޅުވީ ގައުމެއްގެ ރައީސް ކަން ދެމީހުންނަށް ނުކުރެވޭނެކަމަށާއި އެކަން ކުރަން އުޅޭނަމަ ނުކުންނާނީ ހުސް ގޯސްކަމަށެވެ. “އަޅުގަނޑު ޕާޓީ ފުނޑާކަށް ނޫޅެން. އަޅުގަނޑުކަހަލަ ނިކަމެއްޗަކަށް މި ޕާޓީއެއް ނުފުޑޭނެ” ރޮޒައިނާ ވިދާޅުވިއެވެ.\nއިތުރަށް ރޮޒައިނާ ވިދާޅުވީ އެކަން ކުރެވޭނީ ޕާޓީގެ ބޮޑުންނަށް ކަމާށާއި ކޮންމެ ހާލަތެއްގައިވެސް ހުންނަވާނީ ޕާޓީގެ ލީޑަރު ރައީސް އިބްރާހިމް މުހައްމަދު ސާލިހް ފަހަތުގައި ކަމަށެވެ. ” މެސެޖް ރައްދުވާންވީ ފަރާތަށް މެސެޖް އަމާޒުކޮށްލާ” އެއްވެސް މީހެއްގެ ނަން ހާމަނުކޮށް ރޮޒައިނާ ވިދާޅުވިއެވެ.


ހުޅުމާލޭގައި އަލަށް ހަދާ ކޯވިޑް ފެސިލިޓީ ރައީސުލްޖުމްހޫރިއްޔާ ބައްލަވާލައްވައިފި ހުޅުމާލޭގައި އަލަށް ހަދާ ކޯވިޑް ފެސިލިޓީ ރައީސުލްޖުމްހޫރިއްޔާ ބައްލަވާލައްވައިފި\nހުޅުމާލޭގައި އަލަށް ހަދާ ކޯވިޑް ފެސިލިޓީ ރައީސުލްޖުމްހޫރިއްޔާ ބައްލަވާލައްވައިފި\nހުޅުމާލޭގައި އަލަށް ހަދާ ކޯވިޑް ފެސިލިޓީއަށް ރައީސުލްޖުމްހޫރިއްޔާ ޒިޔާރަތްކުރެއްވުން\nހުޅުމާލޭގައި އަލަށް ހަދާ ކޯވިޑް މެޑިކަލް ފެސިލިޓީއަށް ރައީސުލްޖުމްހޫރިއްޔާ އިބްރާޙިމް މުޙައްމަދު ޞާލިހް ޒިޔާރަތްކުރައްވާ އެތަނުގެ މަސައްކަތް ކުރިޔަށްދާ ގޮތް ބައްލަވާލައްވައިފިއެވެ. މި މެޑިކަލް ފެސިލިޓީގެ މަސައްކަތްތައް ކުރިއަށް ގެންދަނީ ހައުސިން ޑިވެލޮޕްމަންޓް ކޯޕަރޭޝަން އެޗްޑީސީންނެވެ. މިއީ ތިން ފަންގިފިލާގެ އިމާރާތެކެވެ.\nރައީސުލްޖުމްހޫރިއްޔާ މި އިމާރާތަށް ޒިޔާރަތް ކުރެއްވުމާ ގުޅިގެން، އެމަނިކުފާނަށް މި އިމާރާތާއި ގުޅޭ މަޢުލޫމާތު ދެއްވީ ހުޅުމާލެ ޑިވެލޮޕްމަންޓް ކޯޕަރޭޝަންގެ މެނޭޖިންގ ޑިރެކްޓަރ ސުހައިލް އަޙްމަދު އާއި ޑެޕިއުޓީ މެނޭޖިންގ ޑިރެކްޓަރ އަޙްމަދު އާޠިފްއެވެ. އަދި މީގެ އިތުރުން ޕްލޭނިންގ މިނިސްޓްރީގެ އިސްވެރިންވެސް ވަނީ މި އިމާރާތާ ގުޅޭ ގޮތުން ރައީސުލްޖުމްހޫރިއްޔާއަށް ބައެއް މައުލޫމާތު ދެއްވާފައެވެ.\nހުޅުމާލޭގައި އަލަށް ހަދާ މެޑިކަލް ފެސިލިޓީ ޤާއިމުކުރަމުން އަންނަނީ އެޗްޑީސީގެ ޑިސްޓްރިބިއުޝަން ސެންޓަރެއްގެ ގޮތުގައި ބޭނުންކުރި އިމާރާތުގައެވެ. އިމާރާތަށް ބައެއް ބަދަލު ގެނެސް ހަދާ މި ފެސިލިޓީގެ ހުރިހާ މަސައްކަތެއް ކުރަނީ އެޗްޑީސީގެ ބެލުމުގެ ދަށުންނެވެ. މި ފެސިލިޓީ ހަދަނީ3ފަންގިފިލާއަށެވެ. އިމާރާތުގެ އެންމެ ތިރީ ބައިގެ %36 އަށްވުރެ ބޮޑަށް މަސައްކަތް މިހާރު ނިމިފަވާ ކަމަށް އެޗްޑީސީން ބުނެއެވެ. އަދި ފުރަތަމަ ފަންގިފިލާގެ %20އަށް ވުރެ ބޮޑަށް ދެވަނަ ފަންގިފިލާގެ %45 އަށް ވުރެ ބޮޑަށް އަދި ތިންވަނަ ފަންގިފިލާގެ %17އަށް ވުރެ ބޮޑަށް މަސައްކަތް ނިމިފައިވާ ކަމަށް އެޗްޑީސީން ބުނެއެވެ.\nމި ސެންޓަރުގެ މަސައްކަތް ފަށާފައިވަނީ މިމަހުއެވެ. އެޗްޑީސީން ބުނީ އެ ކޯޕަރޭޝަނުން މަސައްކަތްކުރަނީ ވީހާވެސް އަވަހަށް ފެސިލިޓީގެ މަސައްކަތް ނިންމާ، ހަވާލުކުރުމަށްކަމަށެވެ. ފެސިލިޓީގެ މަސައްކަތުގައި މިހާރު ކުރިއަށް ދަނީ ރޭމްޕް ހެދުމާއި، ޓްރައޭޖް އޭރިއާގެ ފާޚާނާ ހެދުމާއި، ރޭނުމާއި ސިމެންތި ޖެހުމުގެ މަސައްކަތްތަކެވެ.\nކޯވިޑަށް ފަރުވާދޭ އިތުރު ފެސިލިޓީތަކުގެ މަސައްކަތް ފަށާފައިވަނީ، ބައްޔަށް ޕޮޒިޓިވްވާ މީހުން އިތުރުވެ އެޑްމިޓްކޮށްގެން ފަރުވާދޭންޖެހޭ މީހުން އިތުރުވުމުންނެވެ. މިއާއެކު ހުޅުމާލޭގަ މިހާރު ބޭނުންކުރަމުން އަންނަ މެޑިކަލް ފެސިލިޓީއާއި، އަދި ދަރުމަވަންތަ ހޮސްޕިޓަލްގައި ހުރި ކޯވިޑް ފެސިލިޓީތަކަށްވެސްވަނީ ބާރުބޮޑުވެފައެވެ.